
PREFAŢĂ 


Prezentul curs se adresează studenţilor de la facultăţile de 
istorie şi de ştiinţe socio-umane în general care doresc să 
cunoască şi să aprofundeze sistemele de organizare internă şi 
civilizația din spaţiul românesc în secolele XII-XVIII, adică de la 
întemeierea statelor româneşti până la începutul epocii 
moderne. 

Plecând de la definirea conceptului de instituţie şi a 
genezei acestuia, cu accent asupra instituţiilor din spațiul 
românesc, a influențelor care s-au manifestat pe parcursul 
formării şi evoluţiei lor, am continuat cu o incursiune în 
istoriografia problemei, după care am trecut la prezentarea şi 
clasificarea instituțiilor în funcție de anumite criterii. După 
trecerea în revistă a categoriilor instituționale, am insistat 
asupra unor categorii de instituții precum: teritorial- 
administrative centrale şi locale, politico-militare şi juridico- 
religioase, insistând asupra raporturilor dintre ele şi a 
influențelor apărute pe parcursul evoluţiei lor. In curs, la 
capitolele institutionale enuntate, am făcut prezentări speciale 
ale instituțiilor etniilor conlocuitoare din dorința de a evidentia 
rolul lor în evolutia generală a societății româneşti. 

Precizez că nu mi-am propus o analiză aprofundată a unor 
institutii precum domnia, sfatul domnesc, adunările de stări şi 
dregătoriile, acestea putând constitui obiectul unor posibile 
cursuri optionale. Dorim să facem o prezentare generală a 
institutiilor, cu privire specială asupra categoriilor amintite, 
precizând că cei care doresc să aprofundeze studiul unei 
anumite categorii institutionale o pot face pornind de la 
bibliografia existentă la finele fiecărui capitol, ca şi de la 
bibliografia obligatorie. 

In final, doresc să multumesc tuturor celor care prin 
observatiile şi sugestiile binevoitoare m-au ajutat să elaborez 
acest curs, care, desigur, poate fi îmbunătătit şi completat 
pentru eventualele viitoare ediții. 


Mai 2003 Autorul 


INTRODUCERE 


1. Ce sunt instituţiile. Definiţii şi domeniu de activitate. 
Evoluția studiului lor. Ca ființe sociale, oamenii, din cele mai 
vechi timpuri, au simţit nevoia de a reglementa relaţiile dintre ei şi 
de a organiza comunitatea în care trăiau în funcţie de necesităţi — 
condiţii de climă şi relief, posibilități de hrană şi de apărare, 
număr de membri, raportul numeric dintre sexe, fenomenele 
naturii etc. Treptat, pe măsură ce grupurile umane s-au dezvoltat 
şi s-au format comunităţi mai mari, formele de reglementare au 
devenit tot mai complexe şi mai specializate, luând astfel naştere 
un sistem social cu o organizare (structură) bine definit, fiecare 
element al acestei structuri purtând numele de instituţie. Fiecare 
instituție are la bază un anume suport întemeiat fie pe tradiţie sau 
obicei, fie pe un statut (normă, lege), unanim acceptat de 
membrii comunității. 

Astfel, conceptul şi termenul de instituție apar încă din 
antichitate. Romanii au folosit termenul instituto, -ere pentru a 
desemna acţiunea de instituire şi de organizare a relaţiilor 
sociale. Termenul institutio, - onis desemna aranjarea lucrurilor, 
a siste-mului şi instituirea regulamentului. Prin institutum, -ii se 
desemna aşezământul, obiceiul, principiile, sistemul, iar prin 
constitutio, - onis — de unde constituție astăzi — se înțelegea 
aşezarea cu temei, organizarea întregului sistem instituțional. 
De aici numele de Constituţie dat astăzi legii fundamentale a 
statului în baza căreia este organizată întreaga societate. 

Faţă de cele spuse precizăm că în timp au fost formulate 
mai multe definiţii privind instituţiile. Unii cercetători definesc 
instituția ca pe o „formă de organizare a raporturilor sociale, 
repetate şi tipizate potrivit normelor juridice stabilite pe domenii 
de activitate şi oglindind caracterul istoric al orânduirii societății 
respective”. Definiţia reduce durata şi felul instituţiilor la limita 

epocilor istorice, ceea ce exclude ab initio existența unora dintre 
ele pe o perioadă mai lungă ori pe tot parcursul evoluţiei 
societăţii, modificate, desigur, în funcţie de condiţiile existente 
în anumite epoci. 

Alţii au definit instituţiile în funcţie de sensurile social şi 
juridic. In sens social, instituţia reprezintă „un ansamblu de 
relaţii relativ stabile, făcând parte din suprastructură şi 
îndeplinind funcția de promovare, de apărare, de conservare a 
unor interese sociale”. In sens juridic, ea reprezintă „ansamblul 
normelor juri-dice care reglementează o anumită categorie de 
relaţii sociale şi care se aplică în temeiul unor anumite acte 
juridice”. Definiţiile divizează conceptul de instituție în sfere 
diferite, în sensul că cele sociale sunt distincte de cele juridice, 
ceea ce conduce la lipsa de legături între ele şi de unitate a 
instituțiilor. Dar ele aparţin indivi-zilor şi societăţii deopotrivă şi 
nu pot fi separate prin introducerea normelor juridice, care sunt 
tot sociale. In caz contrar, ar trebui ca normele juridice să aibă 
un caracter obiectiv, ceea ce ar însemna ca şi instituțiile juridice 
să fie obiective, adică din afara conştiinţei şi voinței umane, 
ceea ce este, teoretic şi practic, imposibil. 

Alţi cercetători au respins conceptul de instituţii juridice, 
păstrând doar pe cel de instituţii sociale, pe care-l definesc 
drept un „complex de relaţii organizaționale de tip formal în 
cadrul vieții sociale, constituite spontan sau conştient, având un 
caracter relativ stabil, care mediază relații, (interindividuale, 
intergrupale sau inter-comunitare), şi acţiuni umane şi prin 
intermediul cărora sunt apărate, conservate şi promovate 
anumite interese sociale şi personale ale oamenilor”. Definiţia, 
mult mai cuprinzătoare după părerea noastră, se apropie de 
sensurile termenilor latini. 

Faţă de cele spuse anterior, încercând o definire a 
conceptului de instituție care să corespundă atât sensului iniţial, 
cât şi celui modern, putem spune că instituţia reprezintă orice 
formă de organizare sau de practică socială care se manifestă 
la nivelul indivizilor, grupurilor sociale şi al societății şi care este 
recunoscută şi acceptată de indivizi prin consens, tradiţie, 
obicei, nevoi interne şi externe, norme juridice, practici 
religioase şi care contribuie la reglementarea raporturilor dintre 
indivizi şi la evoluția generală a societăţii. Fără a avea pretenţia 
10 


că este unica şi cea mai bună, atare definiţie ni se pare mai 
cuprinzătoare, răspunzând, cum spuneam, atât sensurilor 
termenilor latini, cât şi sensurilor moderne, eliminând separările 
şi limitele amintite anterior. In ce priveşte evoluţia instituțiilor, 
arătam că unele dintre ele pot să apară sau să dispară — 
indiferent de natura şi importanţa lor — într-o perioadă scurtă, în 
funcţie de necesităţi, şi pot să reapară în timp fie cu aceleaşi 
denumiri, fie cu altele, dar având acelaşi sens şi urmărind 
servirea aceloraşi scopuri. Aşadar, conceptul de instituţie are în 
vedere totalitatea formelor de organizare, temporare sau 
perene, statuate de membrii unei comunităţi ori de societate în 
diferite feluri, cu scopul de a asigura buna evoluţie a acestora. 
Cu alte cuvinte, instituțiile vizează structura însăşi a societăţii 
pe o perioadă de timp şi evoluția acestei structuri în timp. 

In plan european şi mondial, studiul instituţiilor, până la 
finele secolului XVIII şi începutul secolului XIX, nu a făcut 
obiectul unui domeniu de cercetare distinct. Ele au fost tratate fie 
separat, ca entităţi bine definite — biserica, politicul, dreptul, 
armata etc. —, fie în cadrul istoriei generale sub forma organizării 
sociale, tradiţii, obiceiuri, norme juridice. Din secolul XIX, studiul 
instituțiilor a constituit un domeniu de cercetare aparte, care a 
generat şi continuă să genereze discuţii, atât în ce priveşte 
originea şi definirea lor, cât şi încadrarea în domeniile social ori 
juridic. 

Problema originii instituţiilor a fost abordată de pe două 
poziţii. A. Prin impunerea unor norme de conduită de către cei 
puternici faţă de cei slabi, care s-au statuat şi perpetuat ulterior 
prin norme juridice unanim acceptate sau prin tradiţie. B. Prin 
acceptarea benevolă a unor reguli de comportare de către toți 
membrii societăţii şi crearea unor ierarhii şi funcţii interne 
menite să vegheze la respectarea lor, impunând sancțiuni celor 
care le încălcau. In funcţie de interesele social-economice şi 
politice, din secolul XIX până astăzi, discuţiile au continuat în 
jurul celor două poziţii luând naştere două grupări distincte. 

Deoarece instituţiile presupuneau şi existența unor norme 
care să le dea forța de a se impune în fața oamenilor — legi care 
decurgeau din statutul social al acestora şi din statutul social al 
celor care doreau să le impună —, unii cercetători au redus 
conceptul de instituție şi domeniul de definiţie aferent la drept şi 

sociologie. Ei vorbesc de structuri sociologice bazate pe drept şi 
structurile juridice, precum E. Willems, G. le Brass etc. Alţii au 
pornit de la studiile de antropolgie socială ale lui Lévy Strauss şi 
Herbert Spencer şi au extins domeniul instituțiilor la ansamblul 
structural al societăţii, precum F. Braudel, G. Gurvitch, Gerard 
Model. 

Punctele de vedere diferite au determinat o criză încă din 
secolul XIX, care nu s-a rezolvat nici până astăzi, privind 
definirea conceptului de instituție. Este vorba de raporturile sale 
cu noile categorii de structură, pe de o parte, şi de mode şi 
modele de diacronie structurală, pe de altă parte. Dacă în plan 
universal discuţia asupra conceptului de instituție continuă şi 
astăzi la noi, din 1976, s-a creat o Asociaţie de istorie 
comparativă a instituţiilor şi a dreptului. Nu trebuie să se 
înțeleagă de aici că până în 1976 istoricii şi juriştii români nu ar 
fi fost preocupați de problema instituţiilor. Dimpotrivă, mulți 
dintre ei — indiferent din ce parte au privit lucrurile — s-au 
numărat printre pionierii tratării ştiinţifice şi ca domeniu distinct 
în cadrul istoriei a instituţiilor. 

Cu toată criza de care vorbeam, studiul instituțiilor s-a 
dezvoltat continuu în Europa şi în lume, determinând modificări 
importante în modul de abordare a istoriei şi a dreptului. Ca o 
ilustrare a acestor schimbări arătăm că la nivelul anilor '50-'60 
în Franţa a fost modificată programa facultăţilor de drept prin 
introducerea cursului de Istoria instituţiilor şi Istoria instituțiilor şi 
a faptelor sociale în locul vechilor cursuri de istorie a dreptului. 
In domeniul istoriei s-a pus un accent deosebit pe studiul 
instituţiilor şi al civilizaţiei în general. llustrăm aceste preocupări 
cu apariția colecţiei /storia vieții private, coordonată de Philippe 
Aries şi Georges Duby, ca şi a Dicţionarului tematic al evului 
mediu occidental, coordonat de Jacques Le Goff şi Jean- 
Claude Schmitt. 

In România, instituțiile fac obiectul cercetării mai multor 
discipline distincte. Pe lângă istorie şi drept, de studiul lor se 
ocupă, cu rezultate notabile, sociologia, religia, etnografia şi 
folclorul etc., dar între aceste discipline nu există totdeauna 
puncte de vedere convergente şi colaborare permanentă, ceea 
ce împiedică tratarea unitară a instituțiilor. 

2. Geneza instituţiilor: în plan general şi în spațiul 
românesc. Influențele exercitate pe parcursul formării şi 
evoluţiei lor. Majoritatea istoricilor care s-au ocupat de geneza 
instituţiilor europene medievale au fost de acord că ea trebuie 
căutată în Orientul Antic, unde au apărut primele reglementări 
instituționale social-economice,  politico-militare şi juridico- 
religioase care au influenţat ulterior popoarele europene antice 
grecii şi romanii, apoi întreaga lume europeană. Studii mai vechi 
ori mai noi au insistat pe prezentarea civilizaţiilor antice şi pe 
sintezele realizate în timp în cadrul lumii mediteraneene. În 
vreme ce istoricul şi arheologul italian Sabatino Moscati a 
prezentat civilizațiile Orientului Antic insistând pe sinteza 
persană, Constantin Daniel a atras atenţia asupra legăturilor 
Egiptului cu civilizațiile mediteraniene. Alţi cercetători, precum 
Nicolas Platon, s-au oprit asupra civilizației egeene şi greceşti, în 
timp ce Frangois Chamoux a prezentat pe larg civilizația 
elenestică şi rolul ei în evoluţia Europei. Alţii au insistat asupra 
civilizației greco-romane şi romane pe care au considerat-o 
fundamentul civilizației medievale europene. Intre ei, Niels 
Hannestad s-a oprit asupra mesajului instituțional al Imperiului 
transmis prin iconografie. Peste aceste fundamente antice s-au 
suprapus formele instituționale ale migratorilor germanici şi slavi. 
Din amestecul lor cu cele greco-romane, peste care s-au 
suprapus instituțiile religioase mozaice, creştine şi musulmane în 
secolele IV-X s-au cristalizat noile instituţii specifice lumii 
medievale europene, împărțite şi ele în două mari categorii: 
bizantino-ortodoxe şi orientale şi romano-catolice occidentale. 
Apariţia şi răspândirea creştinismului au accentuat caracterul 
religios al instituţiilor medievale europene până la Reformă, în 
Occident Biserica impunându-şi autoritatea asupra laicului. 
Ortodoxia, deşi s-a pus sub protecţia şefilor laici, în speță 
împăratul de la Constantinopol, a fost la fel de prezentă în 
organizarea instituțională, mai ales în domeniul juridic, unde 
hotărârile ei s-au contopit cu cele imperiale. Procesele şi 
fenomenele la care a fost supusă lumea europeană în secolele 
IV-XIII şi legăturile ei cu Orientul au însemnat tot atâtea prilejuri 
de contacte şi influenţe instituționale care au dus, mai ales după 
1054 la definirea modelelor instituționale occidental şi bizantin, 

desigur, cu anumite particularităţi locale ori cu unele interferenţe 
date de poziţia geografică a unor comunități şi popoare. 

In ce priveşte spaţiul românesc, el nu a făcut excepţie de 
la procesul de organizare instituțională care a afectat Europa 
până în secolul XIII, cu atât mai mult că s-a aflat tot timpul la 
granița dintre catolicism şi ortodoxie — cu tot ce a însemnat 
aceasta — şi la confluenţa dintre Europa şi Asia. La fel ca şi la 
celelalte popoare, în societatea românească instituțiile au 
apărut mai întâi datorită unor necesităţi interne de organizare, 
bazate pe o seamă de tradiţii şi cutume locale (obiceiuri) la care 
s-au adăugat influențele unor migratori sau stăpânitori 
vremelnici. 

S-a constatat de cercetările anterioare că până la 
constituirea statelor româneşti nu se poate vorbi de forme 
instituţionale unitare decât în probleme absolut generale cum ar 
fi religia şi limba, chiar şi aici putând să apară diferenţe. Au 
existat diferențe notabile între structurile sociale ale diferitelor 
comunităţi locale — multă vreme izolate complet ori cu slabe 
contacte între ele sau cu alții —, unele menţinându-se până 
astăzi şi oferind o anumită particularitate şi originalitate 
ținuturilor româneşti, reflectate foarte bine în zicala: „Câte 
bordeie, atâtea obiceie”! Etnografia şi folclorul au evidenţiat cel 
mai bine aceste particularităţi locale, care există şi în alte părți 
ale Europei, nu numai în societatea românească. Dacă ele s-au 
menținut până astăzi, credem că trebuie să fi fost mult mai mari 
şi mai evidente în perioada medievală. 

Particularităţile locale şi influențele externe au apărut în 
timp, o dată cu epoca marilor migrații, pe măsură ce se derula 
procesul de etnogeneză. Dovezile arheologice şi lingvistice 
susțin existența unor influenţe instituţionale ale unor migratori 
asupra comunităţilor daco-romane şi româneşti din secolele IV- 
X, la care s-au adăugat influenţele politico-religioase, juridice şi 
militare ale statelor vecine. 

Felul în care popoarele şi statele vecine şi-au desăvârşit 
organizarea instituțională şi felul în care au exercitat influențe 
asupra comunităţilor româneşti, ulterior a statelor, s-a reflectat în 
modul în care au fost preluate unele instituţii — fie cu aceleaşi 
caracteristici, fie cu alte sensuri — sau în terminologia folosită de 
către acestea. Acolo unde comunităţile româneşti s-au aflat sub 

oblăduirea directă a vecinilor pentru o perioadă mai lungă, 
instituțiile străine s-au impus înlocuindu-le pe cele autohtone sau 
evoluând paralel cu acestea. Avem asemenea exemple în 
Transilvania, datorate maghiarilor şi saşilor, dar şi în restul 
spațiului românesc, datorate prezenţei slavilor ori altor neamuri. 
Când comunităţile româneşti au convieţuit alături de alte etnii, 
instituţiile s-au întrepătruns cu ale acestora, primind denumiri şi 
sensuri noi. Este, de asemenea, cazul românilor din Transilvania 
care au conviețuit alături de unguri, saşi şi secui. La fel se poate 
spune despre românii de peste munţi, care, în funcţie de 
localizarea geografică, au convieţuit alături de pecenegi, cumani, 
tătari, slavii răsăriteni, lituanieni, slavii sudici, greci, albanezi, turci 
etc. Aceste contacte, mult anterioare întemeierii statelor 
româneşti, s-au regăsit ulterior în formele instituţionale din 
Transilvania, Țara Românească şi Moldova. Se impune 
precizarea că influențele nu au fost nici statice, nici specifice unui 
singur stat românesc. Ele au evoluat şi s-au modificat în timp în 
funcţie de evoluția generală a societății, transmiţându-se apoi de la 
un stat la altul. Unele au dispărut, altele au suferit modificări în 
esenţa lor încât şi-au pierdut sensul real păstrând doar denumirea 
iniţială. Aşa avem, de pildă, termenul de căpcăun, amintind de 
instituția avară a kapkanului — katepanului (strângător de dări), 
care a devenit în popor „căpcăun” păstrând sensul de lacom, 
apucător, strângător. La fel, termenul cneaz provenit prin filieră 
slavă din germanul köenig (rege). Treptat, el şi-a pierdut sensul de 
conducător local cu atribuții politico-militare şi juridico- 
administrative, ajungând să desemneze în secolele 
XV-XVIII țărănimea liberă şi mica nobilime din părţile mărginaşe 
ale Transilvaniei — Banat, Haţeg, Făgăraş, Maramureş — sau pe 
conducătorii satelor muntene şi moldovene. 

Subliniem că românii s-au aflat la graniţa dintre catolicism şi 
ortodoxie, dar şi dintre creştinism şi islam, situația având 
consecințe importante în plan instituţional prin influențele 
receptate. O altă problemă este cea a tradiţiilor romane şi 
bizantine. In special tradiţiile instituţionale romane s-au regăsit atât 
în influențele romano-catolice, cât şi în cele ortodoxe bizantino- 
slave, care sunt diferite între ele, deşi au o rădăcină comună. Cum 
s-a observat de unii cercetători, utilizarea terminologiei romano- 
bizantine ar putea exprima doar continuarea instituţiilor romane 

prin cele bizantine, dar în nici un caz identitatea lor, cum s-a 
considerat de către unii. Corect ar fi să se utilizeze termenii 
separat — romane şi bizantine. Dacă vrem să utilizăm forma 
instituții  romano-bizantine, atunci vorbim de nişte forme 
instituţionale hibride care au suferit în egală măsură influenţe 
occidentale şi bizantine. 

Pentru spaţiul românesc nu credem că se poate vorbi de 
un singur model instituţional, cel bizantin, chiar atunci când 
vorbim de Țara Românească şi Moldova, părere care este încă 
reiterată şi în actualul tratat de Istoria românilor, IV, unde se 
spune că „cele două state româneşti extracarpatice s-au 
integrat ariei de civilizaţie a părţii răsăritene, adică a Imperiului 
bizantin, fapt exprimat de confesiunea ortodoxă şi de ierarhia 
constituită după modelul bizantin a Bisericii lor”. Intr-o lucrare 
pe care o considerăm fundamentală, apărută în urmă cu două 
decenii, Valentin Georgescu afirma: „Să subliniem totuşi faptul 
că după sec. IV n-a mai existat la nordul Dunării o ordine 
bizantină (sic!) de natură să formeze punctul de plecare al unei 
dezvoltări instituţionale durabile ... Cât despre organizarea 
statelor feudale româneşti, ea a avut loc în cursul unei 
adevărate eclipse a imperiului, care preludează căderii 
Constantinopolului”. Aşadar, istoricul amintit subliniază că 
influenţele bizantine s-au exercitat asupra spațiului românesc 
după formarea statelor româneşti, ceea ce presupune că până 
atunci românii au suferit alte influenţe instituţionale. Acelaşi 
autor adaugă: „Nici o Istorie a românilor n-a ridicat la rang de 
perioadă bizantină vreuna din etapele străbătute de poporul 
român înainte de 1453”, adică abia de la mijlocul secolului XV, 
când începe să se facă simțită şi dominaţia otomană la nord de 
Dunăre, existând deci un context politic mai larg pentru 
receptarea influențelor bizantine. Nu vrem să spunem că până 
atunci influenţele bizantine nu au existat şi nu s-au exercitat, 
cum pare să sugereze autorul menţionat, ci că ele nu au fost 
unice şi nici suficient de puternice ca să se impună românilor. 

Aşa cum vom arăta şi în continuare, de la sfârşitul secolului 
XIX şi până astăzi problema modelelor şi influențelor 
instituţionale a fost abordată diferit, părerile fiind variate. De la 
influenţele şi modelele bizantine, considerate de mulţi cercetători 
ca fiind unice sau preponderente, până la susţinerea unor 

instituţii autohtone sau a influențelor apusene ori de altă natură, 
unii cercetători schimbându-şi de mai multe ori punctul de 
vedere. In ce ne priveşte, vom încerca, în prezentarea instituţiilor, 
să  evidenţiem, unde este cazul, originile şi influenţele 
instituționale pentru fiecare în parte, astfel ca să se poată 
observa mai bine asemănările şi diferențele dintre instituțiile 
româneşti şi modelele lor. 


3. Istoriografia problemei. După cum spuneam mai sus, 
problema instituţiilor a stat permanent în atenţia istoricilor şi a 
specialiştilor din alte domenii, care s-au ocupat fie de anume 
instituţii, fie le-au prezentat în ansamblul lor, insistând, de 
regulă, pe instituţiile centrale politico-militare, administrative şi 
juridice. Referitor la instituţii, în istoriografia şi cercetarea 
românească în general s-au conturat, de la finele secolului XIX 
până astăzi, mai multe curente; dintre acestea, trei ni se par a fi 
mai importante: 

1. Analiza unor instituţii fundamentale şi prezentarea 
evoluţiei lor separat de altele ori în legătură cu ele: Biserica, 
armata, dreptul, legislația, organizarea socială, organizarea 
economică privind separat meşteşugurile şi comerțul, tradiţii şi 
obiceiuri etc. 

2. Analiza globală a organizării interne, referitoare numai 
la români, omiţându-se ori prezentându-se sumar şi fără 
legătură cu românii, decât în anumite situaţii, organizarea 
instituțională a etniilor conlocuitoare şi raporturile lor cu 
instituţiile româneşti. 

3. Analiza şi prezentarea globală doar a instituțiilor politice 
româneşti, restul instituţiilor fiind doar menţionate în treacăt — 
curent îmbrăţişat de mulţi dintre cei care se ocupă de studiul 
instituțiilor. 

1. Incă din secolul XVIII, unii boieri şi reprezentanți ai 
Şcolii Ardelene s-au preocupat de păstrarea şi perpetuarea 
unor tradiţii ori de analiza, după puterile lor, a unor instituții 
fundamentale ale românilor. Aşa de pildă, logofătul moldovean 
Gheorgachi a scris pe la 1762 Condica ce are întru sine 
obiceiuri vechi şi noi a prea înălțaţilor domni, în care se face o 
prezentare a sfatului domnesc, dregătoriilor, slujitorilor domneşti 
şi a atribuţiilor lor, precum şi diverse ceremoniale preluate din 

vechile practici bizantine de la Poartă. După 1780, Petru Maior 
a scris Istoria besearicii românilor, care a văzut lumina tiparului 
în 1813, lucrare în care încerca să surprindă unitatea românilor 
din Balcani până în Carpaţi, dar şi legăturile lor cu Roma, 
temeiuri pentru „unirea” de mai târziu de la finele secolului XVII. 

Mult mai târziu, la cumpăna secolelor XIX-XX, Dimitre Onciul 
s-a ocupat pe larg de originile, întemeierea şi organizarea 
Principatelor Române, subliniind influenţele instituţionale venite 
atât din sud, de la bizantini şi slavi, cât şi din vest, de la romano- 
catolici prin intermediul Poloniei şi Ungariei. In primele decenii ale 
secolului XX, Nicolae lorga a dus mai departe preocupările privind 
originea şi evoluţia instituţiilor româneşti. Savantul a analizat în 
monografiile sale toate formele majore ale organizării instituționale 
şi a făcut deseori comparații cu ce se întâmpla în Europa de Apus 
ori în lumea bizantină. Aşa au apărut „istorii” privind Biserica 
românească, arta militară la români, comerţ şi meşteşuguri, drept 
şi legislaţie, sensul monarhiei româneşti, rolul domnilor de 
continuatori ai Bizanțului, evoluţia literaturii şi culturii româneşti în 
general. Implicat în efortul european de organizare pe baze 
ştiinţifice a istoriei instituţiilor şi membru al Societăţii Jean Bodin, 
lorga a scris un studiu privind modul de tratare a istoriei instituțiilor, 
reeditat în 1972 în colecţia Biblioteca Historica Romaniae. El se 
declara partizanul tratării independente a instituţiilor, motivând, pe 
bună dreptate, că analiza globală şi amănunţită a lor nu ar putea fi 
realizată de un singur om. 

Ideile lui lorga au fost urmate de unii dintre studenții şi 
urmaşii săi care şi-au scris lucrările în perioada interbelică şi le- 
au publicat după ultimul război mondial. Astfel, Gheorghe |. 
Brătianu s-a ocupat pe larg de Sfatul domnesc şi Adunările de 
stări în Europa şi în Principatele Române subliniind asemănările 
şi deosebirile dintre instituții şi insistând asupra influențelor şi 
împrumuturilor petrecute în timp, precum şi de raporturile lor cu 
voievodatul şi domnia. P. P. Panaitescu s-a ocupat de instituţiile 
sociale şi culturale, un loc central ocupându-l obştea 
țărănească medievală şi începuturile culturii româneşti. De 
instituţiile sociale rurale s-au ocupat pe larg sociologul H.H. 
Stahl şi juristul Ilie Corfus, care au tratat categoriile ţărăneşti, 
caracterul obştilor, organizarea satelor şi instituţiile agrare. lon 

Donat a urmărit evoluția domeniului domnesc în secolele XIV- 
XVI. 

S-a scris mult despre instituţiile politico-administrative şi 
militare mai ales în ultimii 50 de ani. Aşa cum am exemplificat mai 
înainte, apar acum păreri diverse în legătură cu aceeaşi instituţie, 
păreri care i-au divizat pe specialişti în mai multe tabere. 
Menţionăm aici lucrarea lui Emil Vârtosu despre titulatura domnilor 
şi asocierea la domnie, unde problema particulei I0 şi a 
elementelor religioase din titulatură nu pare să fi fost explicată şi 
lămurită convingător pentru toți specialiştii (Valentin Al. 
Georgescu). Profesorul Ştefan Ştefănescu a scris o monografie 
dedicată instituţiei băniei, iar Constantin C. Giurescu s-a ocupat pe 
larg de mai multe instituţii precum târgurile, oraşele şi cetățile 
moldoveneşti, pescuit, vânătoare şi exploatarea pădurilor ori de 
viticultură şi vinificaţie, dedicând o interesantă monografie 
podgoriei Odobeşti. Despre Sfatul domnesc şi marii dregători s-a 
ocupat pe larg Nicolae Stoicescu, el alcătuind şi un dicţionar al 
dregătorilor. Acelaşi autor a scris despre oastea cea mare şi rolul 
militar al curtenilor şi slujitorilor domneşti şi boiereşti. In ultima 
perioadă au apărut noi lucrări privind unele instituții medievale 
dintre care amintim pe cea privind Adunările de Stări în 
Transilvania a lui Gheorghe Bichicean, cea despre puterea 
domniei şi raporturile ei cu alte instituţii centrale, publicată recent, 
ori cea privind formarea şi evoluţia oraşelor muntene, scrisă de 
Train-Valentin Poncea. 

In domeniul organizării economice, în aceeaşi perioadă, au 
apărut lucrări privind meşteşugurile în Transilvania, avându-l ca 
autor pe Ştefan Pascu, şi o istorie a meşteşugurilor din Țara 
Românească şi Moldova, scrisă de Ştefan Olteanu şi Constantin 
Şerban. 

Numeroase lucrări monografice şi studii au fost dedicate 
dreptului, atât de către istorici, cât şi de specialişti ai dreptului. 
Menţionăm cu lucrări de istorie a dreptului pe juriştii Andrei 
Rădulescu, Tudor Popescu, Vladimir Hanga, loan Ceterchi, Ştefan 
Molcuţ, unii dintre ei evidenţiindu-se şi în publicarea izvoarelor 
dreptului românesc. Cu studii asupra instituţiilor juridice şi a unor 
probleme de drept menţionăm istoricii G. Fotino, I.C. Filitti, 
Gheorghe Cronţ, Ovid Sachelarie, Petre Strihan, Valentin Al. 

Georgescu. Între alte lucrări menţionăm monografia dedicată 
judecății domneşti, care acoperă perioada 1611-1831. 

În domeniul etnografiei şi folclorului, menţionăm mai 
vechile culegeri de Materialuri folkloristice avându-i ca autori pe 
Gr. Tocilescu şi Take Papahagi. Din perioada interbelică 
amintim studiile şi culegerile elaborate de C. Rădulescu-Codin, 
lon Ciocârlan şi Romulus Vulcănescu, ultimul realizând chiar un 
tratat de mitologie românească. In ultimele decenii s-au 
remarcat, între alţii, V. Kernbach şi Ovidiu Papadima. 

Foarte mulţi reprezentanţi din domeniul culturii şi artei au 
elaborat importante studii şi lucrări. Dintre ei amintim, fără 
pretenţia de a-i epuiza, pe I.D. Ştefănescu, G.M. Oprescu, Virgil 
Vătăşianu, Radu Florescu, Emil Lăzărescu, Maria-Ana Musicescu, 
Corina Nicolaescu, Dumitru Năstase, Vasile Drăguţ, Răzvan 
Theodorescu, Daniel Barbu, care s-au ocupat pe larg de instituțiile 
artistice, arhi-tectură. învățământ, pictură, sculptură, podoabe, 
costume, iconogra-fie etc. O menţiune aparte credem că se cuvine 
pentru Dinu C. Giurescu şi Andrei Pănoiu, care s-au ocupat 
îndeaproape de orfevrăria românească. i 

La fel de mult s-a scris despre instituțiile religioase. In afară 
de Nicolae lorga amintim aici pe Carol Auner şi Gheorghe 
Moisescu, autorii unor istorii ale catolicismului, dar şi despre 
legăturile ortodoxiei româneşti cu alte confesiuni. Gheorghe 
Moisescu şi Mircea Păcurariu s-au ocupat pe larg de istoria 
ortodoxiei româneşti. Mai nou, V. Neamţu s-a oprit asupra 
problemelor legate de apariţia şi caracterul creştinismului la noi, 
iar Şerban Turcuş a elaborat o interesantă monografie privind 
relaţiile românilor cu papalitatea în secolele XI-XIV. La fel de 
interesantă este şi lucrarea lui 
Dan-Nicolae Busuioc despre Țara Făgăraşului şi mănăstirea Cârța 
în secolele XII-XV. 

2. In prima sinteză de istorie a românilor, apărută la finele 
secolului XIX, A.D. Xenopol a alocat, în fiecare din cele şase 
volume, capitole distincte privind organizarea internă a societății 
româneşti (instituţiile), încercând să  diferenţieze formele 
tradiționale autohtone de modelele şi influențele externe şi 
urmărindu-le în formarea şi evoluţia lor. 

Pe aceeaşi linie de tratare globală a instituţiilor româneşti a 
mers şi Constantin C. Giurescu. În cele trei volume de istorie a 

românilor, el a făcut o prezentare exhaustivă a instituţiilor, 
analizând şi situaţia românilor din Balcani şi a etniilor din 
Transilvania până la 1821 — partea a doua la volumele II-Ill —, 
încercând să surprindă influențele externe şi interetnice, dar 
accentuând şi asupra unităţii instituționale a românilor. 

Intr-un fel asemănător au procedat ulterior Dinu C. Giurescu 
în lucrarea Țara Românească în secolele XIV-XV, Ştefan Pascu în 
lucrarea privind voievodatul Transilvaniei şi recent Cristina 
Feneşan, care a analizat organizarea şi evoluţia Principatului în 
Transilvania. In cursul de istorie a românilor, elaborat în anii '90, 
profesorul Ştefan Ştefănescu a alocat părți speciale prezentării 
succinte a instituţiilor, vorbind şi de cele aparţinând etniilor. 

În anii '50, V. Costăchel, P.P. Panaitescu şi A. Cazacu s- 
au ocupat de organizarea internă a Țării Româneşti şi Moldovei 
în secolele XIV-XVII, iar în anii '80, un colectiv de cercetători au 
elaborat un dicţionar de instituții româneşti. Constantin 
Cihodariu a redactat o lucrare privind instituţiile medievale în 
Moldova până la mijlocul secolului XVIII. Încercări de tratare 
globală a instituţiilor româneşti se regăsesc şi în cele două 
tratate de istorie apărute după 1950. 

3. Incă din perioada interbelică, dar mai ales din ani '60 ai 
secolului XX, o atenţie tot mai mare a fost acordată de 
specialişti instituţiilor politico-juridice, militare şi administrative, 
care au început să fie tratate global şi unitar pentru Țara 
Românească şi Moldova, separat pentru Transilvania. In 
general s-au urmărit doar instituţiile româneşti şi numai 
tangenţial ori cu totul superficial cele ale etniilor din 
Transilvania. Au fost neglijate aproape complet cele ale 
românilor din Balcani, ca şi ale altor etnii aflătoare la sud şi est 
de Carpaţi sau în Dobrogea. In schimb, s-a căutat pe orice cale 
să se evidenţieze unitatea instituțională a românilor, mergându- 
se până la identitate, prin impunerea unui singur model 
instituțional, cel bizantin, deşi au existat şi excepții. In 
susținerea modelului bizantin s-a pornit de la asemănarea 
instituţională a Țării Româneşti şi Moldovei cu lumea bizantino- 
sud-slavă, punându-se semnul egalităţii între instituțiile din 
spațiul amintit, dar şi între modelele instituționale roman şi 
bizantin. Intre cei care au îmbrăţişat fără rezerve modelul 
instituţional bizantin s-au numărat Emil Vârtosu, Dimitrie Ciurea, 

Constantin Cihodariu. Cu nuanţări mari, unele rezerve şi 
contraargumente, în special pentru perioada secolelor XIII-XV, 
s-au pronunţat Valentin Al. Georgescu, Andrei Pippidi, Ştefan 
Ştefănescu, Răzvan Theodorescu ori Dumitru Năstase. 

Răzvan Theodorescu a făcut legătura între spațiul 
românesc şi modelele instituționale  bizantino-ortodox şi 
romano-catolic în preajma întemeierii şi organizării statelor 
româneşti şi, ulterior, pentru secolele XVI-XVIII, când, dincolo 
de modelul bizantin incontestabil, apar şi elemente instituționale 
apusene de factură modernă. Cu alte cuvinte, pornind de la mai 
vechea lucrare a lui Nicolae lorga Bizanț după Bizanţ şi de la 
alte studii ale savantului legate de lumea sud-dunăreană, 
profesorul Răzvan Theodorescu a căutat să intercaleze şi 
elementele non-bizantine care apar la unele instituţii româneşti, 
mai ales la cele artistice. Pe o linie asemănătoare au mers 
Andrei Pippidi şi Valentin Al. Georgescu. Primul a urmărit 
reflectarea tradiției politice bizantine în organizarea 
instituțională a românilor în secolele XVI-XVIII în vreme ce al 
doilea s-a ocupat de baza juridică a instituțiilor bizantine din 
Țara Românească şi Moldova până în secolul XVIII, evidențiind 
similitudinile şi „identitatea” dintre instituțiile româneşti şi 
bizantine. Dumitru Năstase a găsit argumente privind 
susținerea ideii imperiale bizantine la domnii români în artă şi 
iconografie, în vreme ce alţii au găsit o formulare destul de 
pretențioasă de instituţii romano-bizantine, formulare cu care 
nu putem fi de acord din motivele arătate mai înainte. 

Adepții modelului strict bizantin sau romano-bizantin îşi 
argumentează afirmaţiile prin extinderea ariei de influenţă a 
Bizanțului la nivelul întregii Europe, susținând mai mult sau mai 
puţin explicit că Bizanțul a fost unicul moştenitor şi continuator al 
Imperiului Roman. Nu trebuie uitat însă că atât în sud-estul, cât şi 
în vestul continentului s-au produs mutații importante datorate 
migraţiilor. Vechile instituții romane, care nu mai corespundeau 
noilor situaţii, au dispărut ori au fost modificate radical, pierzân- 
du-şi deseori numele şi sensul iniţial. Chiar în Imperiul Bizantin, 
instituțiile nu mai erau aceleaşi ca pe vremea stăpânirii romane. 
Ele au fost radical modificate, grecizate şi slavizate, devenind 
instituții cu totul noi, chiar dacă unele au mai păstrat denumiri 
romane. 


22 


În Apusul Europei, migratorii, mai ales germanicii, au 
păstrat denumirea pentru multe dintre instituţiile romane care în 
realitate erau cu totul noi ca formă şi fond. Desigur că toate se 
întemeiau pe fondul roman şi se legitimau prin moştenirea 
romană, dar ele erau aproape total diferite de cele romane 
datorită influențelor germanice şi parțial slave. Lor li se vor 
adăuga, din secolul VIII, influenţe arabe, care se vor accentua 
cu prilejul cruciadelor, regiunea mediteraneană fiind, după cum 
s-a afirmat de atâtea ori de istoricii europeni, propice 
schimburilor dintre civilizații. 

De asemenea, credem noi, trebuie ținut cont de modificările 
de natură religioasă operate asupra instituţiilor romane de 
ortodoxie şi catolicism, ca şi de unele influențe mozaice ori 
islamice. Toate aceste modificări şi influenţe, receptate diferit de 
la un spaţiu geografic la altul, au determinat crearea unor 
sisteme instituţionale variate şi totuşi asemănătoare în fond, care 
au suferit apoi noi modificări atât în interiorul lor, cât şi de la o 
țară la alta. 

Chiar dacă s-a afirmat că instituţiile bizantine le continuau 
pe cele ale Imperiului Roman de Răsărit, iar cele occidentale pe 
ale vechiului Imperiu Roman, în realitate nici unele, nici celelalte 
nu mai erau romane. Ele aveau nevoie să se numească 
romane pentru a se impune mai uşor, pentru a fi credibile — 
civilizaţia romană constituind un ideal pentru societăţile 
medievale —, dar în fond purtau amprenta celor care le 
recreaseră: greci şi slavi în est, germanici în vest. 

O tradiție instituţională romană există cu siguranţă în 
amintirea şi practicile populațiilor romanizate — vom exemplifica pe 
larg prezentând originea unor instituţii —, dar şi acestea suferiseră 
modificări importante datorită noilor condiţii de evoluţie din evul 
mediu. Toate aceste modificări şi deosebiri au fost evidenţiate în 
studiile elaborate mai ales de Nicolae lorga şi Gheorghe l. 
Brătianu ori de alţi istorici. Modelul roman a fost prezent tot timpul. 
Toţi cei interesaţi s-au raportat la el pentru a da greutate spuselor 
lor şi pentru a deveni credibili. Abia în epoca modernă, însă, 
instituţiile romane au fost redescoperite şi repuse în valoare, 
situaţie care a şi impus analiza ştiinţifică şi aprofundată a 
instituțiilor. 

Fără a avea pretenția că am epuizat problema 
istoriografiei instituţiilor — vom continua prezentarea unor lucrări 

pe parcurs —, vom trece la prezentarea globală a instituţiilor, 
împărțite pe grupe după anumite criterii de clasificare, punând 
apoi accent, după cum am mai spus, pe analiza instituţiilor 
fundamentale ale statului. 

I. PROBLEMATICA PRIVIND CLASIFICAREA 
ŞI PREZENTAREA INSTITUȚIILOR MEDIEVALE 


O problemă permanentă care a stat în atenţia cercetătorilor 
şi a specialiştilor privind instituţiile a fost aceea a stabilirii unor 
criterii de clasificare şi prezentare a lor. Atât în tratarea lor 
globală, cât şi în formă restrânsă ori monografică, după cum vom 
arăta în continuare, nu există un punct de vedere unitar privind 
clasificarea şi prezentarea instituţiilor medievale deoarece ele nu 
sunt încă strict specializate şi diferențiate ca acelea din epocile 
modernă ori contemporană. In urma analizei modurilor în care au 
fost clasificate şi prezentate instituțiile medievale la noi şi în 
Occident, am căutat să stabilim unele criterii de clasificare a 
instituțiilor, exemplificând apoi cu felul în care au fost tratate ele 
în diverse lucrări. 


1. Criterii privind clasificarea instituțiilor. Cercetătorii 
perioadei antice au ajuns la concluzia că, cel puţin pentru Europa 
în perioada târzie a antichităţii romane, se ajunsese la o separare 
şi specializare instituțională pe care nu o vom mai regăsi decât în 
epocile moderne, pornind tocmai de la fundamentele 
instituţionale antice. Lumea medievală — cel puţin în evul mediu 
timpuriu şi dezvoltat — a cunoscut o restrângere drastică a 
specializărilor despre care vorbeam. S-a ajuns la folosirea unor 
forme instituționale străvechi în care organizarea socială, religia 
şi dreptul acopereau întreaga gamă de nevoi a societăţii. Intr-o 
lucrare privind  mentalităţile instituționale şi modelele 
organizatorice ale occiden-tului medieval, Jacques Le Goff, 
referindu-se la societatea tripartită şi ideologia monarhică, 
observa că ,... cele trei ordine formează structura societăţii 
fiecărui stat care se prăbuşeşte dacă echilibrul între cele două 
grupuri (este vorba de raportul dintre oratores şi bellatores, de o 
parte, şi laboratores, de alta — n.a.) fiecare având nevoie de 

celălalt nu este respectat. Acest echilibru nu poate fi garantat 
decât de un şef, de un arbitru. Acest arbitru este regele ... Regii 
vor fi adevărații locţiitori ai lui Dumnezeu pe pământ. Zeii vechilor 
mitologii se constituiau în triade care reuneau cele trei funcții 
fundamentale. Într-o societate devenită monoteistă, monarhul 
concentrează în persoana sa cele trei funcţii şi exprimă unitatea 
unei societăți naţionale trinitare”. Se revenea astfel în evul mediu 
la concentrarea atribuţiilor în cât mai puţini reprezentanți, dintre 
aceştia cel mai important fiind monarhul, care, pe lângă şef de 
stat, devenea comandant suprem, mare preot, mare judecător, 
funcţii care erau îndeplinite prin bunăvoința sa şi de 
reprezentanţii săi. Paralel cu acest sistem instituţional, care 
dorea să cuprindă întreaga societate, mai avem şi altele. Fiecare 
ordin sau stare tinde să aibă propriile forme de organizare 
structurate asemănător cu cele generale. La rândul lor, Biserica, 
armata şi dreptul — ai căror conducători se recrutau numai dintre 
nobili şi clerici — tind să-şi aibă propriile structuri de reprezentare, 
mai mult ori mai puţin asemănătoare cu cele generale. Biserica 
tinde chiar să le controleze pe celelalte şi să-şi impună 
autoritatea asupra stărilor şi a monar-hului, ducând la o separare 
tot mai evidentă a clerului de laici, accentuată spre epoca 
modernă. Armata, cu regulile sale tot mai stricte şi mai precise, 
tinde, de asemenea, să se diferenţieze atât de cler, cât şi de 
restul societăţii pe care doreşte să o domine şi să o controleze 
prin mijloace proprii şi astfel se separă instituţiile marţiale de cele 
civile. 

La rândul lor, diversele categorii sociale, fie că aparţin 
aceleeaşi stări, fie altora, ajung să-şi creeze propriile forme de 
organizare care să le reprezinte şi să le apere interesele. Mai mult, 
ele tind să devină autonome atât în raport cu puterea centrală, cât 
şi în relaţiile dintre ele. Autonomiile de tot felul — de la cele social- 
economice, militare şi religioase până la cele teritoriale şi etnice — 
presupun apariţia altor forme instituţionale, unele asemănătoare 
ca nume şi atribuţii, altele diferite. 

Pe măsură ce societatea evoluează, aceste forme 
instituţionale se specializează şi se diversifică, ansamblul în sine 
devenind tot mai complex. Nevoia de ierarhizare, de organizare 
instituțională în funcţie de criteriile deja menţionate, dar şi de altele 
apărute î în timp, devine tot mai evidentă. Între instituţiile de tot felul 

trebuie stabilită o ordine fără de care ele nu ar mai putea fi înțelese 
şi utilizate ca atare. Se creează astfel grupuri instituţionale 
aparținând aceluiaşi domeniu de activitate, aceleiaşi categorii 
sociale sau etnii. 

Diferenţieri pot apărea însă chiar în cadrul unor instituții 
deja consacrate precum Biserica şi armata. Divizarea Bisericii 
în ortodoxie şi catolicism după 1054 şi apariţia confesiunilor 
protestante după reformă au însemnat tot atâtea momente şi 
motive de restructurare internă a instituţiei religioase într-o 
puzderie de forme instituţionale asemănătoare şi totuşi atât de 
diferite. La fel s-a petrecut cu armata, unde în locul 
infanteriştilor țărani care urmau şi ajutau cavaleria nobilă, au 
apărut ostaşii de profesie specializaţi în armele de foc şi în 
fortificaţii, care au impus o restructurare a fostei instituţii militare 
pe criterii noi, ceea ce a dus la apariţia altor instituții. 

Acelaşi proces de structurare şi specializare internă l-au 
suferit aproape toate instituțiile medievale, în special după 
constituirea şi organizarea statelor medievale româneşti, mai 
precis după secolul XIV. Am stabilit că nu ne ocupăm aici de 
geneza instituţiilor din spaţiul românesc, deşi un atare demers 
ar fi permis o mai bună observare a influențelor externe în timp 
şi asemănare, ca evoluţie, dintre instituţiile din spaţiul românesc 
şi cele europene. Ne ferim de a face referire numai la instituțiile 
româneşti în situaţia în care aici au existat şi au evoluat şi alte 
etnii precum maghiarii, saşii şi secuii; aceştia au receptat alte 
modele instituționale şi au transmis peste munţi unele forme 
instituționale specifice, despre care vom vorbi mai departe. 

Faţă de cele arătate, încercând stabilirea unor criterii de 
clasificare a instituţiilor, am stabilit următorul model de clasificare. 

A. După natura lor, instituţiile pot fi: laice, religioase, civile, 
militare, speciale, comune. 

B. După importanţa lor, pot fi: centrale, teritoriale şi locale. 

C. După caracter ele sunt: publice, administrative, juridice, 
private, politico-militare, juridico-religioase, tradiţionale. 

D. După gradul de interes pe care îl provoacă, sunt: gene- 
rale, particulare, locale, etnice. 

E. După atribuţiile pe care le presupun, sunt: politico-admi- 
nistrative şi militare, social-economice şi fiscale, cultural- 
religioase şi juridice. 

F. După domeniul pe care îl reprezintă, ele pot fi grupate 
în: 

— instituţii sociale: țărani, orăşeni, nobili, fiecare dintre 
categorii suferind structurări interne în funcţie de ierarhie, 
importanţă socială, economică, fiscală, militară etc.; 

— instituţii politice centrale: domnia, Consiliul domniei, Sfatul 
domnesc, Adunarea Țării, voievodatul, principatul, congregatiile, 
Dieta; 

— instituţiile administrative centrale, care cuprind dregătoriile, 
structurate şi ele după importanţa şi poziţia lor fată de domn ori de 
caracterul funcţiei; 

— instituţiile administrativ-teritoriale diferite ca nume şi 
specifice unităţilor teritorial-administrative existente în evul 
mediu românesc; 

— instituţiile administrative locale: sat, oraş (târg) şi 
conducătorii lor; 

— instituţiile etnice care-i privesc pe români, maghiari, saşi 
şi secui şi care pot fi structurate, în funcţie de autonomie, în 
forme structurale teritorial-administrative, social-economice, 
politico-militare, religioase şi juridice; 

— instituţii religioase, care se împart într-o primă fază în 
ortodoxe şi catolice, cu precizarea că saşii aveau şi autonomie 
religioasă reprezentată prin instituţii specifice; în a doua fază se 
adaugă formele instituționale aparţinând confesiunilor reformate 
şi cele specifice „Bisericii unite” greco-catolice; 

— instituţiile militare, care şi ele sunt diferite în funcţie de 
modelul occidental ori bizantino-oriental; ulterior, cum am mai 
spus, ele se vor restructura după răspândirea armelor de foc şi 
modificarea tacticii militare; 

— instituțiile juridice, care au cuprins iniţial formele primare de 
drept şi instanţele ori formele de procedură; ulterior, ele se vor 
diversifica prin legislaţie, dreptul religios şi laic, dreptul public şi 
privat, dreptul militar etc., tot mai complexe pe măsură ce ne 
apropiem de epoca modernă; 

— instituţiile fiscale, cu referire specială la aspectele 
instituționale juridice (amenzi, taxe, ispaşe etc.), dările faţă de stat 
şi obligaţiile faţă de biserică şi armată şi fiscalitatea economică; 

— instituţiile economice, unde subîmpărțirea este mult mai 
complexă datorită categoriilor specifice de activitate — agricole, 

meşteşugăreşti, comerciale —, ocupatiilor adiacente şi comple- 
mentare şi, mai ales, categoriilor sociale şi profesionale, în cadrul 
fiecărei categorii economice fiind vorba de instituţii sociale 
specifice care asigură legătura între acestea şi instituţiile sociale, 
de unde şi tratarea lor comună; 

— instituţiile culturale, destul de greu de definit datorită 
complexităţii problematicii, legată de scriere, limba de cult, de 
cancelarie şi limba vorbită; ele se află în strânsă legătură cu 
Biserica şi unele probleme social-economice, politico-religioase 
şi etnico-militare; 

— instituțiile educative legate de învățământ, formarea 
profesională, deprinderi practice etc.; încep să se dezvolte încă din 
secolele XV-XVI; 

— instituţiile ştiinţifice se află în strânsă legătură cu cele 
cultural-educative şi sunt condiţionate de tipar şi circulaţia cărții; 
până în secolul XVII sunt de reținut realizările unor etnici, în 
special saşi, în domeniile tehnicii, dar şi unele creaţii tehnice 
populare ale românilor din sudul Transilvaniei şi nordul Olteniei; 

— instituțiile artistice, desigur arta nobilimii şi a Bisericii, care 
se subîmpart pe domenii de activitate în: arhitectură, sculptură, 
pictură, costum, miniaturistică, iconografie, orfevrărie etc.; 

— instituţiile etnografice sau populare, care, deşi nescrise, 
tind să se transforme într-o structură instituţională paralelă cu 
cea oficială, deoarece îmbracă, în forme specifice, toate celelalte 
grupuri instituţionale de care am vorbit. Acest grup instituţional 
este încă insuficient studiat în amănunţime şi, în unele domenii, 
dincolo de enunţurile făcute în perioada interbelică de etnografi şi 
sociologi ori de studii teoretice, nu s-a mai realizat ceva concret, 
deşi domeniul de cercetare aici este extrem de vast, inclusiv sub 
aspect documentar, în special pentru secolele XVII — XVIII. 
Atragem atenţia că în ce priveşte insituţiile etnografice, ele de 
multe ori se interferează cu cele „oficiale-culte”, fiind foarte greu 
de stabilit hotarul dintre cele două tipuri instituţionale. 
Exemplificăm cele afirmate cu o lucrare apărută recent şi care 
priveşte instituţia blestemului. O asemenea instituție, extrem de 
pretențioasă şi complexă, implică deopotrivă laicul şi religia, 
realul şi irealul, Biserica şi Statul, dreptul şi tradiția, izvoarele 
referitoare la instituţie fiind dintre cele mai diverse, iar pentru 

societatea românească încă needitate şi chiar necunoscute (ne 
referim la secolele XVII-XVIII). 

O altă problemă privind tratarea instituţiilor o reprezintă 
perioada de studiu. Vom arăta că există şi aici o varietate de 
păreri şi metode. Potrivit lor, instituţiile se pot trata pe perioade 
(secole, etape etc.), pe influențe şi modele instituționale, prin 
comparaţie între epoci, dar şi între instituții similare din aceeaşi 
epocă, pe regiuni sau state medievale, cum a fost cazul la noi, 
dar şi în forme unitare care pot genera erori sau omisiuni. Nici 
în această problemă nu există un punct de vedere unitar atât în 
istoriografia românească, cât şi în cea universală. Metoda se 
impune în funcţie de modul de abordare a instituţiilor şi scopul 
demersului ştiinţific. Pentru o prezentare succintă a mai multor 
instituții, doar cu accente exemplificative asupra unora, credem 
că se poate utiliza tratarea pe epoci şi regiuni, putându-se 
observa astfel mai uşor aspectele evolutive, dar şi diferenţele 
dintre aceleaşi tipuri de instituţii atât de la o epocă la alta, cât şi 
între state. Dacă dorim să aprofundăm numai o categorie de 
instituţii ori numai o instituţie, atunci credem că se impune 
tratarea diferențiată atât prin comparaţie, cât şi pe epoci pentru 
a putea determina modelul instituţional şi influenţele în timp, dar 
şi evoluţia generală în comparaţie cu instituții similare, metodă 
utilizată cu succes de Gheorghe |. Brătianu. 

Din cele prezentate până acum, credem că am adus 
suficiente argumente în a arăta că o tratare globală şi sistemtică 
a instituţiilor, amănunțită şi competentă, este o întreprindere 
aproape imposibilă pentru un singur om, deşi, după cum vom 
vedea, nu au lipsit unele încercări. In ce ne priveşte, în funcţie de 
ce dorim să obţinem avem două variante optime. Fie facem o 
prezentare generală a unuia ori mai multor domenii instituţionale, 
din dorinţa de a-l familiariza pe viitorul cercetător cu instituţiile şi 
pentru a-i da posibilitatea să-şi aleagă o anume instituţie din cele 
prezentate ori din alte domenii care au fost doar menţionate. Fie 
analizăm o singură instituţie sau domeniu insituțional, urmărindu-i 
evoluția de la geneză şi până la începuturile epocii moderne. 

In continuare, după cum am anunţat mai înainte, vom 
expune câteva moduri de prezentare şi tratare a instituţiilor în 
istoriografia românească şi străină, urmând ca în capitolele 

următoare să facem o prezentare generală a unor domenii 
instituționale, pe scurt, şi să fixăm raporturile dintre ele. 


2. Câteva modele de prezentare şi tratare a instituţiilor 
medievale. Spuneam în introducere că au existat preocupări 
privind studiul instituţiilor la noi încă din secolul XVIII, când au 
fost realizate şi primele încercări în acest sens. Numai că, 
ținând cont de contextul politico-militar, religios şi etnic în care 
s-au format şi au evoluat instituţiile în spaţiul românesc, apare 
extrem de dificilă încercarea de prezentare şi tratare a lor 
globală şi amănunțită, deşi încercările în acest sens nu au lipsit. 

In volumul | al Istoriei românilor din Dacia Traiană, 
Alexandru Xenopol, analizând situaţia societăţii româneşti în 
secolele XI-XIII, a intitulat un subcapitol Starea românilor la 
începutul stăpânirii maghiare, în care s-a ocupat de prezentarea 
şi analiza proprietăţii, nobilimii române, cnezilor şi voievozilor, 
dreptului obişnuielnic, Congregaţiilor (adunărilor reprezentative) 
şi organizării militare. Dar a exclus din preocupările sale 
prezentarea şi analiza comparativă a instituţiilor maghiarilor, 
saşilor şi secuilor şi a influențelor acestora asupra celor 
româneşti. In volumul următor, după ce a tratat separat 
organizarea socială insistând asupra rumâniei şi veciniei, a 
alocat două capitole importante organizării interne, ocupându- 
se pe larg de: voievodat şi domnie, boieri şi dregători, 
administraţia oraşelor, organizarea economică şi militară. In 
volumul al Ill-lea, în capitolul intitulat Fenomene generale ale 
vieţii româneşti în perioada slavonismului, sunt prezentate 
evoluţiile instituţiilor economice şi sociale, ale celor politico- 
administrative, trecându-se apoi la Biserică şi instituţiile 
culturale: tiparul, cărţile şi şcoala, arta. In volumul IV, Xenopol a 
continuat cu analiza globală şi unitară a instituţiilor româneşti 
din secolul XVII, accentul căzând acum pe drept, legislaţie şi 
bresle, iar în final pe reluarea analizei instituțiilor împărțite în trei 
grupe: politice, economice şi culturale. Se constată o limitare a 
studiului instituţiilor numai la o parte a lor şi, chiar dacă se 
încearcă analiza critică a genezei şi evoluției lor, lipsa 
instituțiilor celorlalte etnii, ale Transilvaniei voievodale şi 
princiare a limitat demersul ştiinţific al autorului şi a generat 

erori privind concluziile, care au fost semnalate la momentul 
potrivit de exegeții operei sale. 

In volumele III-V din /storia românilor, Nicolae lorga a insistat 
mai mult pe influenţele externe asupra societății româneşti în 
general, fără a disocia clar instituţiile de istoria politică. El tratează 
unitar civilizația românească pe care o integrează deopotrivă în 
contextul regional şi universal. Volumul VI insistă mai mult pe 
raportul dintre instituţiile politico-militare şi cultural-religioase şi în 
special pe efectele influențelor externe asupra românilor. Exempli- 
ficăm prin citarea unor capitole intitulate sugestiv de către autor: 
monarhia în luptă cu patriarhalismul boieresc, spre monarhia 
moldovenească, perioada de înflorire a imperialismului bizantin, 
curtea monarhilor români, răscoala boierilor contra monarhiei, 
românii şi ofensivele renaşterii militare otomane, legăturile ţărilor 
româneşti cu vecinii creştini, lupta pentru autonomie a bisericii 
ardelene, cartea românească pentru toţi românii şi istoria lor, între 
germani şi turci, cultura brâncovenescă etc. Trebuie amintit că în 
acelaşi fel, de integrare a istoriei româneşti, desigur şi a civilizației 
şi instituţiilor, în istoria universală, a procedat savantul şi în 
lucrarea intitulată Locul românilor în istoria universală, ideile 
cuprinse în ea păstrându-şi valabilitatea în timp. 

Constantin C. Giurescu a tratat diferențiat instituţiile, 
utilizând două metode distincte. In volumul | al sintezei sale, 
care se încheie cu domniile lui Mircea cel Bătrân şi Alexandru 
cel Bun, a analizat instituțiile pe epoci şi în funcţie de apariția 
lor, fără a le despărți de istoria generală. In volumele următoare 
le-a separat de istoria politică, prezentându-le problematizat. 
Totodată, el a prezentat situaţia instituţională specială a 
Transilvaniei voievodale şi princiare în care a cuprins atât 
caracteristicile instituţionale ale etniilor, cât şi instituţiile de 
suprapunere, impuse din afară, cum a fost cazul cu cele 
austriece în secolul XVIII. De asemenea, a prezentat instituţiile 
economice şi culturale ale românilor din Balcani. Mai trebuie 
spus că autorul amintit a făcut şi o prezentare pe epoci, stabilite 
astfel: secolele XI-XIV, XV-XVI, XVII-XVIII, adică a încercat să 
prezinte instituţiile sub mai multe forme, despre care am 
discutat mai sus, pentru ca ele să poată fi înţelese mai uşor. 

Ca plan general, situația prezentării instituţiilor, aşa cum a 
dorit autorul, este următoarea: 

În volumul |, unde instituţiile se îmbină cu istoria generală, 
după ce se prezintă importanţa principalilor migratori pentru 
evoluția românilor, se precizează la unguri: problema colonizării 
saşilor şi secuilor, situația elementului românesc în Ardeal după 
cucerirea ungară, influenţe reciproce asupra limbii. După ce se 
insistă la fel de amănunțit asupra pecenegilor şi cumanilor se 
trece la românii din Balcani, unde se discută despre regiunile 
româneşti din Balcani, răscoala lui Petru şi Asan, Ioniţă regele 
bulgarilor şi românilor. La fel se insistă pe geneza unor instituții, 
indiferent de natura lor, care au apărut în anumite conjuncturi 
politico-militare, pentru ca volumul să se încheie cu organizarea 
instituţională a Țării Româneşti şi Moldovei în timpul lui Mircea 
cel Bătrân şi Alexandru cel Bun. 

Deja prezentarea instituţională va suferi modificări în 
volumul următor. Mai întâi sunt alocate două capitole 
Transilvaniei, unde faptele de istorie generală se amestecă şi 
cu instituţiile. Se insistă mai întâi asupra stării sociale şi 
religioase a românilor din Ardeal în veacurile XV şi XVI, apoi pe 
prezentarea principatului Transilvaniei în secolul XVI, 
evidențiindu-se individualitatea lui faţă de statul maghiar. Se 
trece apoi la românii din Balcani, unde se insistă pe instituțiile 
social-economice şi teritorial-administrative, după care se 
revine la prezentarea instituţiilor din Țara Românească şi 
Moldova în secolele XV-XVI, dar ele vor constitui o parte 
distinctă a lucrării. 

Planul părţii a doua a volumului Il cuprinde următoarele 
capitole: domnul, organizarea administrativă, dregătoriile, județe, 
ținuturi, comitate, districte, oraşe, târguri şi sate, clasele sociale, 
organizarea judecătorească, militară, financiară, economică, 
litera-tura, istoriografia, tiparul, arta (arhitectura, pictura, 
miniatura, icoane, sculptura, ţesături, orfevrăria). 

Planul părţii a doua din al treilea volum cuprinde capitolele: 
domnia, dregătoriile, judeţe, ţinuturi, comitate, districte, oraşe 
(târguri), sate, organizarea judecătorească, economică, financiară, 
militară, socială şi cultura subîmpărțită în două capitole distincte cu 
aceleaşi subcapitole menţionate mai sus. 

Planul lucrării sugerează dorința autorului de a face o 
prezentare globală şi completă a instituţiilor medievale în spațiul 
românesc. Cu toate strădaniile istoricului, întreprinderea sa este 

incompletă, dar asta nu scade meritul încercării de a cuprinde 
ansamblul instituţiilor. Conştient de limitele încercării sale, 
Constantin C. Giurescu va reveni cu o serie de studii dedicate 
unor anume instituţii între care amintim, pe lângă cele citate 
deja, istoria oraşului Bucureşti şi studiile de istorie a dreptului 
românesc ori cele de istorie socială. Evidenţiem totuşi faptul că 
el a reuşit să creeze tabloul general al formării şi evoluției 
instituţiilor medievale folosind mai multe metode de tratare, 
după cum am arătat. 

Tot pe linia analizei şi prezentării globale a instituţiilor se 
înscrie şi lucrarea realizată de Costăchel, Panaitescu şi Cazacu 
privind organizarea societăţii medievale din Țara Românească 
şi Moldova în secolele XIV-XVII, care are următorul plan: 

— producţia şi viața economică, unde sunt prezentate: 
păstoritul, agricultura, meşteşugurile, industria casnică, minele, 
comerțul, moneda şi circulația monetară; 

— obştea sătească, unde se au în vedere: constituirea şi 
organizarea, dreptul de control al membrilor obştii asupra 
pământului, răspunderea colectivă a membrilor obştii la plata 
birului, ca şi în anumite situații juridice, dreptul de judecată al obştii 
asupra membrilor săi, evoluţia obștii; 

— clase şi categorii sociale: ţăranii şi evoluţia lor în 
secolele XV-XVII, „legătura lui Mihai” şi semnificaţia ei, robii: 
apariţia lor, dreptul de stăpânire, situaţia lor juridică, orăşenii, 
stăpânii de pământ: cnejii, nemeşii, boierii, vitejii; 

— domeniul feudal, unde se discută despre: dominium 
eminens, domeniul domnesc, boieresc, devălmăşia, preemţiunea, 
sloboziile, rezerva feudală, exploatarea domeniului, populaţia, 
veniturile, beneficiul, relaţiile de vasalitate (slujba şi sluga, 
răsplăţile vasalului), domeniul mănăstiresc, imunitatea boierilor şi a 
bisericii, prădalica; 

— domnul şi puterea domnească, privind: prerogativele 
domnilor, obligaţiile supuşilor fată de domn şi ale domnului faţă 
de supuşi, alegerea domnului şi succesiunea la tron, sfatul 
domnesc, marile adunări ale ţării; 

— veniturile ţării şi ale domniei: câblăritul, ilişul, fânăritul, 
oieritul, zeciuiala din porci, albinăritul, căşăritul şi dijma din 
brânză, vinăriciul şi perperitul (pârpărul), camăna, sulgiul, 
zeciuiala din peşte, birul, birul boierilor, vătafilor, curtenilor şi al 

breslelor, birul roşiilor şi al altor categorii militare, veniturile 
obținute din exploatarea salinelor şi minelor; 

- oastea feudală: structura militară, condiţiile de prestare a 
slujbei militare, armamentul, organizarea; 

— oraşele, unde se prezintă: apariţia, organizarea şi 
administrarea lor, autonomia şi privilegiile, oastea oraşelor, 
obligaţiile orăşenilor, meşteşugurile; 

— Biserica: rolul bisericii în ţările române, organizarea 
Bisericii româneşti, sprijinul domniei față de Biserică, influenţa 
catolicismului; 

— justiția feudală, care cuprinde: consideraţii generale, 
infracțiunile, neascultarea,  tâlhăria şi furtul, moartea, 
nerespectarea normelor şi învățăturilor religioase, mărturia 
mincinoasă, denunțul calomnios, loviri şi răniri, vătămări corporale, 
sfada, insultele, procedura; 

— cultura feudală: cartea şi şcoala slavonă, tipografiile, 
limba română în cancelarie şi Biserică, literatura religioasă, 
juridică, istorică, beletristică, şcolile şi învățământul, 
pătrunderea influenței greceşti. 

Deşi este o lucrare dedicată special organizării 
instituționale, care îşi propune să facă o prezentare completă a 
problemei, planul, dar şi conținutul lucrării au atât merite, cât şi 
scăderi. Am socoti la merite faptul că insistă asupra unor instituții 
mai puţin evidenţiate din cele discutate până acum, aşa cum 
sunt: obştea sătească, domeniul feudal, nominalizarea unor 
categorii de venituri, robii, relaţiile vasalice, raporturile domnilor 
cu supuşii şi obligaţiile reciproce ale celor două părți, 
menţionarea unor infracţiuni dintre cele mai incriminate în 
perioada medievală. La scăderi am enumera lipsa formelor de 
organizare  teritorial-administrativă, instituţiile  înfrățirii şi 
hotărniciilor, ieşirea din devălmăşie, tipurile de probatorii, cărțile 
de blestem, instanţele juridice şi evoluţia sistemului juridic, 
dregătoriile centrale şi locale, influențele latine (romano — 
catolice), otomane şi slave, evoluţia militară etc. Pe de altă parte, 
la fel ca şi încercarea lui Constantin C. Giurescu, tratarea unitară 
a problemei instituţiilor elimină posibilitatea de a observa 
diferenţele instituționale de la un stat la altul şi de la o epocă la 
alta, ca să nu mai vorbim de limitele impuse de conjunctura 
politică din momentul redactării lucrării. Atare scuză — unii o 

consideră o acuză, deşi nu credem că se impune o asemenea 
etichetă — poate fi utilizată şi în privinţa altor lucrări realizate până 
la revoluţia din decembrie 1989, deşi unele sunt de valoare 
excepţională, după părerea noastră. 

Un alt model de abordare şi prezentare a instituțiilor 
medievale din spațiul românesc îl oferă tratatul de /storie a 
României, vol. Il (1962) şi III (1964). Mai întâi se remarcă faptul că 
instituţiile sunt prezentate gradat, în evoluția lor, şi în contextul 
politic general, capitolele privind instituţiile alternând cu cele de 
istorie politică şi economia ori fiind subsumate lor. O a doua 
observaţie generală este aceea că ele sunt prezentate grupat pe 
state astfel: pentru Țara Românească şi Moldova în subcapitole şi 
capitole separate şi la fel pentru Transilvania. De asemenea, sunt 
prezentate instituțiile etniilor din spaţiul românesc alături de 
organizările instituţionale ale otomanilor şi austriecilor, adică ale 
puterilor care şi-au impus dominaţia şi stăpânirea asupra unor 
teritorii româneşti. 

In ce priveşte planul de prezentare, el este diferit de cele 
discutate anterior, fiind mult mai complex şi altfel structurat, aşa 
încât să se evidenţieze evoluţia instituţională pe domenii şi 
epoci, uneori pe fiecare gen de instituţii sau instituţie în parte, 
astfel: 

— Transilvania în secolele XI-XIII: cucerirea Transilvaniei de 
către unguri, colaborarea unor căpetenii autohtone cu ungurii, 
aşezarea secuilor şi colonizarea saşilor, cavalerii teutoni, 
formarea domeniilor nobiliare şi aservirea țărănimii, separarea 
meşteşu-gurilor de agricultură şi formarea oraşelor, organizarea 
politico-administrativă a Transilvaniei şi autonomia voievodatului; 

— cultura în feudalismul timpuriu: organizarea 
bisericească, limba slavă şi scrisul slavon, scrisul şi limba latină 
în Transilvania, literatura orală populară, arta în spațiul 
românesc, artele decora-tive şi arta populară; 

— dezvoltarea feudalismului (sec. XIV-XV), cu 
subcapitolele: 

— economia: agricultura, creşterea vitelor, meşteşuguri, 
comerț, oraşe, circulația monetară; 
— structurile sociale; 

— organizarea politică, administrativă, judecătorească 

şi 
militară; 

— voievodatul transilvănean: adunările obşteşti (congre- 
gaţiile), organizarea teritorială, orăşenească, judecătorească, 
militară; 

— Țara Românească şi Moldova: 

— economia: agricultura, păstoritul, meşteşugurile, 
comerțul, oraşele; 

— starea socială: ţărani, târgoveţi, robi, boierime, 
raporturile cu domnul; 

— domnia şi sfatul domnesc; 

— organizarea politică, administrativă, 

judecătoreas- 

că şi militară; 

— dezvoltarea social-economică în secolul XVI: agricultura şi 
păstoritul, țărănimea, mineritul, oraşele, producţia de mărfuri, 
comerțul, circulația monetară (separat pentru Țara Românească şi 
Moldova, apoi Transilvania); 

— cultura şi arta în Moldova şi Țara Românească: literatura 
orală, populară şi de curte; cultura slavo-română: cărțile 
populare, literatura istorică şi juridică, pravilele slavone, 
elemente de cultură greacă în cultura românească, tiparul, 
scrisul în limba română, primele şcoli, cultura orăşenească; 

— cultura în Transilvania: literatura populară, şcoli şi 
bilioteci, cultura scrisă slavonă şi latină, umanismul, literatura în 
limba maternă, literatura scrisă în limba română, tiparul; 

-— arta în Țara Românească şi Moldova: arhitectura, 
pictura, sculptura, artele decorative; 

- arta în Transilvania: arhitectura, sculptura, pictura, artele 
decorative, argintăria; 

— regimul politic al dominaţiei otomane; 

— organizarea prinicpatului autonom al Transilvaniei; 

— instituţii otomane în spațiul românesc; 

— situația social-econmică în Țara Românească şi 
Moldova: oraşele, meşteşugurile, comerțul, circulaţia monetară 
(sec. XVI): 

— organizarea internă: organele administrative centrale şi 
locale, rolul curtenilor şi slujitorilor, reorganizarea armatei, 
organizarea judecătorească, organizarea fiscală; 

— situaţia social-economică a Transilvaniei în secolul XVI: 
agricultura, păstoritul, mineritul, meşteşugurile şi comerţul, 
situația socială, orăşenimea; 

— „legătura lui Mihai” şi semnificaţia ei; 

— instaurarea regimului boieresc în Țara Românească şi 
Moldova; 

— cultura în Țara Românească şi Moldova: literatura 
istorică şi juridică, cărți populare, şcoli şi tipografii, epica 
populară şi de curte; 

— cultura în Transilvania: Reforma, noile centre de cultură, 
şcolile, tipografii, biblioteci, literatura Reformei, literatura şi 
ştiinţa umanistă, literatura istorică, poezia populară, muzica; 

-— arta în Țara Românească, Moldova şi Transilvania: 
arhitectura, pictura, sculptura, muzica, artele decorative; 

— regimul economic al dominaţiei otomane în secolul XVII: 
haraciul, peşcheşurile, cumpărarea domniilor, mucarerurile, confis- 
carea averilor boiereşti, prestații în natură şi muncă, monopolul 
comercial — tratate în comun pentru Țara Românească şi Moldova 
şi separat pentru Transilvania pentru a sublinia diferenţele de 
regim privind Principatul Transilvaniei; 

— instituţiile otomane în raiale şi paşalâcuri; 

— dezvoltarea economică şi organizarea social-politică a 
țărilor române până la începutul secolului al XVIII-lea: 

— Țara Românească şi Moldova: agricultura, exploatarea 
subsolului, meşteşuguri, organizarea breslelor, comerțul 
intern şi extern, oraşele: 

— regimul nobiliar, domnia, organele cârmuirii centrale 


şi locale; 
— organizarea judecătorească, fiscală, armată: 
— Transilvania: starea agriculturii, mineritul, 


meşteşugurile 
şi breslele, comerțul; țărănimea liberă şi aservită; 
— organizarea politico-administrativă; 
— instaurarea regimului austriac în Transilvania: 
diploma 
leopoldină, unirea cu Biserica Romei; 

— cultura în Tara Românească şi Moldova: învățământul, 
tiparul, bibliotecile, literatura juridică, religioasă, beletristică, 
ştiinţifică, istoriografia; 

— cultura în Transilvania: şcoli, tipografii şi biblioteci, literatura 
juridică, religioasă, beletristică,  filosofico-ştiințifică, populară, 
istorică, teatrul, muzica; 

— arta — pentru toate cele trei state — arhitectura, sculptura, 
pictura, arta aplicată; 

— regimul turco-fanariot: caracteristici; 

— regimul austriac în Transilvania: caracteristici, sarcinile 
publice, regimul special al Banatului, regimentele de graniţă; 

— situația social-economică a Țării Româneşti şi Moldovei în 
secolul XVIII: agricultura, minele,  meşteşugurile, breslele, 
manufac-turile, comerțul intern şi extern, oraşele, circulația 
monetară şi camăta, claca şi şerbia; 

— organizarea  politico-administrativă, judecătorească, 
militară, fiscalitatea; 

— situația social-economică a Transilvaniei în secolul XVIII: 
agricultura şi relaţiile agrare, minerit, manufacturi, comerţ, 
oraşe, populaţia, organizarea politico-administrativă; 

— reformele lui Constantin Mavrocordat, creşterea 
influenței boierimii greceşti, politica fiscală, relaţiile agrare; 

— cultura în Țara Românească şi Moldova în secolul XVIII: 
învățământul, tiparul, bibliotecile, literatura religioasă, beletris- 
tică, didactico-ştiinţifică, populară, istoriografia; 

— cultura în Transilvania în secolul XVIII: învățământul, 
istoriografia, literatura, studii lingvistice, traduceri; 

— arta — pentru toate cele trei state: arhitectura, sculptura, 
pictura, artele aplicate. 

Se poate observa uşor că faţă de tipurile de abordare a 
instituţiilor prezentate mai sus acesta este cel mai complex, dar, 
aşa cum am precizat, sistemul prezintă limite de formă şi fond, 
ultimele datorate complexităţii problematicii în sine, deşi la 
redactarea volumului au lucrat atunci cei mai de seamă 
cercetători şi istorici ai momentului. Oricum, după părerea 
noastră, o atare abordare ni se pare cea mai cuprinzătoare, dar 
ea nu poate aparţine unui singur autor, fiind o operă colectivă. 

Un alt fel de tratare a instituţiilor a fost utilizat în noul tratat 
de Istorie a românilor, IV, unde sunt analizate instituţiile între 

secolele XIV-XVI. S-a dorit prezentarea succintă a domeniilor 
instituţionale structurate în trei capitole distincte astfel: 

1. Economie şi societate, unde sunt tratate: agricultura şi 
ramurile ei, alte ramuri ale economiei, oraşele, meşteşugurile şi 
comerțul, circulația monetară şi starea socială în Țara 
Românească şi Moldova, separate de Transilvania, aşa încât să 
se poată face comparații între cele două sisteme instituţionale, dar 
fără să se aprofundeze prea mult geneza lor ori interferenţele. 

2. Instituții şi viața de stat, care vizează: organizarea 
politică şi instituţiile centrale cu dregătoriile publice şi de curte; 
organizarea administrativă şi teritorială, cu privire specială la 
organizarea oraşelor; organizarea fiscală, judecătorească, 
militară şi bisericească. 

3. Cultura, unde sunt vizate: creația populară şi creaţia 
cultă, cu precădere formele creaţiilor literare şi tiparul; arta, care 
cuprinde arhitectura, sculptura, pictura, artele minore. 

Precizăm că raportările sunt preponderent la Țara 
Românească şi Moldova şi doar tangenţial la Transilavania, 
fiind omise instituţiile etniilor şi organizarea lor religioasă. Deşi 
structura celor trei părți sugerează o condensare a modului de 
prezentare din vechiul tratat, suntem de părere că s-a reuşit mai 
mult o mediere între stilul folosit de Xenopol şi cel utilizat de 
Constantin C. Giurescu, fără a se opta clar pentru vreunul dintre 
ele. 

Desigur că sistemul utilizat de noul tratat reprezintă un 
mod nou de tratare a instituţiilor, diferit de ce s-a făcut anterior, 
care încearcă să sistematizeze şi să comprime problematica 
instituţiilor. Punerea lui alături de cele utilizate anterior are 
scopul de a spori posibilităţile celor care se vor ocupa de studiul 
instituțiilor de a-şi însuşi un model cât mai adecvat şi o metodă 
de cercetare cât mai eficientă. 

Nu socotim încheiată analiza noastră privind metodele de 
tratare globală a instituţiilor înainte de a prezenta şi două 
metode străine de abordare a instituțiilor. 

Analizând formarea şi evoluţia civilizaţiei occidentului 
medieval în secolele V-XV, Jacques Le Goff îşi structura lucrarea 
în zece capitole cu următoarele titluri şi problematici: 

1. Instalarea barbarilor, cuprinzând: criza lumii romane, 
romani şi barbari, invaziile şi noua hartă a Occidentului, Occidentul 

în evul mediu timpuriu: noi structuri, concluzie: de la antichitate la 
evul mediu: continuitate sau ruptură? 

2. Incercarea de organizare germanică: Occidentul 
carolingian, criza din secolele IX-X: noii invadatori, criza lumii 
carolingiene: aspecte interne, restauraţia ottoniană, renaşterea din 
secolul X, concluzie: impulsul medieval — apel din afară sau avânt 
dinăuntru? 

3. Formarea creştinătăţii: avântul creştinătăţii: — avântul 
cons-trucției, progresele agricole şi demografice, expansiunea 
creştinătăţii: creştinarea în nord şi est, Reconquista spaniolă, 
cruciadele, renaşterea urbană, renaşterea comerțului, înflorirea 
intelectuală şi artistică, Biserica şi religia în avântul creştinătăţii 
occidentale, feudalitatea occidentală, peripeții politice: Sacerdoțiul 
şi imperiul, peripeții politice: statele, concluzie: organizarea 
spațiului medieval — oraşe sau state? 

4. Criza creştinătăţii: sfârşitul frontierei medievale, criza 
din secolul XIV, sensul crizei: depresiune generală sau condiţia 
unui progres? 

Autorul şi-a intitulat această primă parte, cu cele patru 
capitole, Evoluţia istorică, deosebind-o astfel de partea a doua, 
intitulată Civilizaţia medievală, care cuprinde restul capitolelor. 

5. Lumini în noapte: cultura păgână şi spiritul creştin, 
cunoştinţele fărâmiţate, regresiune şi adaptare, insulițe de 
civilizaţie: oraşe, curți, mănăstiri, ctitorii evului mediu, 
renaşterea carolingiană. 

6. Structuri spațiale şi temporale, vizând: poieni şi păduri, 
mobilitatea medievală: drumurile, natura şi universul, creştinătatea 
şi Bizanțul: schismaticii, creştinătatea şi Islamul: necredincioşii, 
creştinătatea şi păgânii: conversiunea, creştinătatea şi mitul 
mongol, creştinătatea deschisă sau închisă?, lumea de dincolo: 
Dumnezeu, lumea de dincolo: diavolul, între pământ şi cer: îngerii, 
timp, eternitate, istorie, indiferență sau atenţie la timp, timpuri 
sociale: timp natural şi timp rural, timpuri sociale: timpul seniorial, 
timpuri sociale: timp religios şi clerical, fuga de lume, visul 
milenarist: Anticristul şi veacul de aur. 

7. Viața materială: invențiile medievale, lemnul şi fierul, 
slăbiciunea „maşinismului” medieval, tehnici rurale, surse de 
energie, corăbiile, progresele tehnice, o economie de 
subzistență, mentalități economice, o lume ajunsă la limită: 

valurile de foamete, mizeria fiziologică şi epidemii, extenuare şi 
nesiguranţă, creşterea economică: conjunctura medievală, 
economia-naturală şi economie-bani, creşterea economică: 
repercusiuni sociale. 

8. Societatea creştină: societatea celor trei ordine, de la 
societatea tripartită la „stările lumii”, societatea bicefală: papa şi 
împăratul, societatea frântă: Turnul Babel, individ şi comunitate, 
comunitatea familială, femeia şi copilul, comunitatea seniorială, 
comunităţile săteşti şi comunităţile urbane, oraşul şi societatea 
urbană, lupta claselor: societatea urbană şi societatea feudală, 
lupta claselor în mediul rural, lupta claselor în mediul urban, 
regalitatea în lupta de clasă, comunităţi intersociale: frăţii, clase 
pe vârste, centre sociale: biserici, castele, mori, taverne, erezii 
şi lupta de clasă, cei excluşi: eretici, leproşi, evrei, vrăjitori, 
sodomiţi, infirmi, străini, declasați. 

9. Mentalităţi, sensibilități, atitudini: sentimentul de 
nesigu-ranţă, recurs la vechime: „autorităţile”, recurs la intervenţia 
divină: minunile şi ordaliile, mentalitate şi sensibilitate simbolică, 
abstracție şi sens al concretului: culoarea şi lumina, frumusețea şi 
forța, evadările şi visurile, evoluţia spre realism şi raționalism, 
spiritul scolastic, interiorizarea şi moralismul, amorul de curte şi 
amorul nou, desacralizarea naturii, falsitatea şi minciuna, o 
civilizaţie a aparenţei exterioare: hrana şi luxul alimentar, corpul şi 
gestul, costumul şi luxul vestimentar, casa şi ostentaţia locuinţei, o 
civilizaţie a jocului. 

10. Permanente şi noutăți: permanenţele, exasperarea şi 
depăşirea măsurii, umanismul. 

Aşadar, o cu totul altă viziune asupra tratării instituțiilor şi a 
civilizaţiei în general. O altă abordare a instituţiilor, prin intermediul 
vieții private, a fost utilizată de autorii colecţiei /storia vietii private. 
Georges Duby, unul dintre coordonatorii colecţiei, motiva ideea 
abordării unei asemenea teme scriind: „Suntem oare 
îndreptăţiți...să vorbim de viața privată în Evul Mediu, să 
transpunem într-un trecut atât de îndepărtat o noţiune, cea de 
privacy, care, după câte ştim, s-a format în cursul secolului al 
XIX-lea în sânul societăţii anglo-saxone, aflată în vremea aceea în 
avangarda edificării unei culturi burgheze? Cântărind bine toate 
elementele consider că se poate răspunde afirmativ....Prin 

urmare, nu am şovăit să utilizăm ... conceptul de viaţă privată; am 
încercat să discernem în societatea medievală o frontieră între 
ceea ce era şi ce nu era considerat de domeniul privatului, să 
izolăm un câmp de sociabilitate care să corespundă cu ce numim 
noi astăzi viață privată”. 

Pentru a întări cele spuse de autorul citat, vom exemplifica 
prezentând planul volumelor II-III din colecţie, care acoperă 
perioada care ne interesează. După încheierea Antichității, 
volumul doi se deschide cu prezentarea evului mediu timpuriu 
în Apus, care cuprinde capitolele şi subcapitolele: 

-— viața privată cucereşte statul şi societatea: germanicii nu 
fac distincţie între public şi privat, înmulţirea grupurilor mici, 
slăbiciunea omului singuratic, căldura casei şi a meselor, setea de 
aur; 

— trupul şi inima: trup înveşmântat, trup gol, trup stăpânit, trup 
preaslăvit; trup bolnav, trup tămăduit; idealul: forță, procreare, 
sănătate; obsesia copilului: sclav sau principe; rubedenie, ocrotire 
şi constrângere; dragostea, impulsiune sau sentiment? femeie 
curată, femeie necurată; dragostea, pasiune desfrânată; 

— violența şi moartea: agresivitatea, scop al educaţiei; 
moartea, pedeapsă pentru incendiere şi furt; omor, tortură, 
răzbunare; teamă de morţi; imaginarul lumii de „dincolo”; 

— sacrul şi tainele: supraviețuirea sacrului păgân; naşterea 
unei conştiinţe lăuntrice; interioritatea prin rugă; descoperirea 
tăcerii. 

Partea intitulată Bizanţ în secolele X-XI cuprinde la fel: 

— teritoriul şi istoria Bizanțului, secolele IX-XI; izvoare; 
cuvintele; 

— spațiul privat: casa laică; aşezăminte monastice; 

— eul şi ceilalţi ai săi: rubedenia şi opţiunile ei; cuplu, 
familie, sentimente; frăţia monastică, paternitatea spirituală; 
prietenii; 

— crezul particular: practicile evlavioase; demoni şi gândire 
neorganizată;; diverse experienţe religioase; concluzie. 

Volumul al treilea cuprinde capitolele şi subcapitolele: 

— putere privată şi putere publică: să pornim de la cuvinte; 
conceptul de viaţă privată în jurisdicţia Evului Mediu timpuriu; 
feudalitate şi putere privată; 

- Viața privată în familiile aristocratice din Franța feudală: 

— convieţuirea: visul, la mănăstire, modelul de viaţă 
privată; topografia casei nobiliare; 

— raporturile sociale interne: ordine şi dezordine; primejdia: 
femeile şi mortii; 

— raporturile de rudenie: 

—  metamorfozele ascendenţei; lingvistică şi lume 
feudală, izvoare, mărirea şi declinul marilor familii, cele două 
vârste ale societăţilor fictive, onoarea  înrudirii şi strategia 
neamului; 

— păţaniile cuplurilor: alegerea partenerului, căsătorii 
creştine, femeile, războiul şi pacea, societatea conjugală, 
văduva şi orfanul; 

— concluzie; 

— Viaţa privată a notabililor toscani în ajunul Renaşterii: 

— mediile private, inventar şi descriere: familia; privatul 
familiar complementar; privatul marginal şi ascuns; întâlnirea 
dintre vârste şi dintre sexe; 

— căminul: tipurile de locuinţă; amenajarea locuinţei; confortul 
privat; decorul domestic; procurarea hranei pentru familie; 

— traiul împreună: ocupațiile colective în spaţiul privat al 
familiei; „Pater familias”; soție şi mamă; totuşi, un cuplu; 

— viaţa privată personală în ambianța privată a menajului: 
fiecăruia îndatoririle sale; un spaţiu propice izolării; intimitatea 
cuplului; o cameră pentru fiecare; locul copiilor; adolescenţi şi 
„tineri”; bătrânii la ei acasă şi la alţii; spaţiul privat al slujitorilor; 
sclavii domestici; 

— celelalte solidarități private: spaţiul privat lărgit — un 
program; spațiul privatului lărgit; spaţiul privat al copiilor şi 
tineretului; relaţiile private ale cuplurilor; apoteoza spaţiului 
privat lărgit; servicii reciproce; 

— solidaritatea privată pusă la încercare: dispersarea familiilor 
şi corespondenţa privată: dispersarea familiilor şi jurnalele private 
conflictul dintre spațiul privat personal şi colectiv; 

— celula privată, matrice a vieţii interioare: cunoaşterea 
reciprocă; modelarea sentimentelor; înflorirea sentimentelor; 
formarea corpului şi a inteligenţei; 

— intimitatea privată în raport cu lumea exterioară: 
vizitatorii obişnuiţi; cucerirea lumii exterioare de către femei; 
căsătoria, ruptură şi întâlnire între două spații private; evadările 

clandestine în afara privatului familial; expunerea în public a 
vieţii private; 

— intervenţia autorităţilor în viața privată: legislaţia comunelor; 
autoritatea Bisericii şi influenţa ei asupra vieţii private. 

lată, deci, două moduri total diferite de cele „clasice” 
româneşti, utilizate în cercetarea instituţiilor din spaţiul medieval 
european, care abordează problema instituțională sub aspect atât 
public, cât şi privat. 

Considerăm că nu este lipsit de interes să prezentăm şi 
câteva modele de tratare a unei singure instituţii ori a unui grup 
instituţional, adică o tratare monografică a instituţiilor. 

Analizând „Sfatul domnesc şi Adunarea Stărilor în 
Principatele Române”, Gheorghe |. Brătianu a utilizat următorul 
plan, împărțind lucrarea în trei părţi şi şase capitole astfel: 

A. Temeiurile politice şi sociale 

|. Caracterul constituțional al domniei: caracterul 
domniei în ţările româneşti; domnie şi „Țară”; domnie şi stări; 

II. Stările sociale în Bulgaria medievală şi în ţările 
româneşti: evoluţia claselor sociale în Bulgaria medievală; 
originile feudale ale stărilor sociale în ţările româneşti; clasele 
sociale în evul mediu românesc; clasele sociale în veacul al 
XVII-lea: restrângerea stării privilegiate; 

B. Mărire şi decădere a Adunărilor de Stări: 

III. Stările şi adunările lor în Țara Românească (până 
la 1755): problema în istoriografia română mai nouă: domni şi 
boieri în veacurile XIV-XVI: pacta et conventa sub Mihai 
Viteazul; regimul de stări în veacul al XVII-lea; criza regimului 
de stări; către reformele lui Constantin Mavrocordat; 

IV. Stările şi adunările lor în Moldova (până la 1750): 
problema în istoriografia română mai nouă; feudalitatea înainte 
de descălecat; Domnia şi Stările în veacul al XV-lea; politica 
socială a lui Ştefan cel Mare şi a urmăşilor săi: direcţi; regimul 
de stări sub influența polonă şi ardeleană; regimul de stări în 
veacul al XVII-lea; domnia autoritară a lui Vasile Lupu; Domnia 
şi Stările în luptele dintre turci şi poloni; teorie şi practică politică 
sub Dimitrie Cantemir şi Nicolae Mavrocordat; Adunările de 
Stări sub fanarioți; 

C. Sfârşitul regimului de stări: 

V. Regimul de Stări în principate până la 
Regulamentul Organic (1750-1829): hegemonia Protipendadei; 
privilegiile Stărilor în timpul războaielor dintre turci, ruşi şi 
austrieci; primele atingeri cu ideologia revoluţionară în jurul 
anului 1800; „Adunarea Norodului” lui Tudor Vladimirescu; 
proiectele de reformă constituțională, 1821-22; întărirea 
privilegiilor, 1823-27; 

VI. De la regimul de Stări la parlamentarismul modern 
(1829-1858): organizarea regimului de Stări prin Regulamentul 
Organic; reformele constituţionale ale revoluţiei din 1848; 
desființarea privilegiilor şi a reprezentării Stărilor. 

Intr-o lucrare oarecum asemănătoare Sfatul domnesc şi 
marii dregători din Țara Românească şi Moldova (sec. XIV- 
XVII), Nicolae Stoicescu a împărțit subiectul în două părți şi opt 
capitole, fiecare cuprinzând subcapitole şi paragrafe astfel: 

A. |. Introducere şi istoriografie: introducere şi istoriografie; 

II. Terminologia sub care sunt cunoscute sfatul, divanul 
domnesc şi membrii lor şi evoluţia acestei terminologii: 1. Sfatul 
şi divanul domnesc: sfat, sfatul cel mai înalt; sfatul ţării; Divan, 
marele divan; alţi termeni: singlit, pretoriu, scaun de judecată, 
senat; Soborul şi sfatul de obşte; Sfatul domnesc şi curtea 
domnească; 2. Membrii sfatului şi divanului domnesc: jupani şi 
pani; sfetnici şi prim-sfetnici; vlasteli sau vlastelini; dregători; 
dregătoria devine sinonimă cu boieria în sec.XVII; dregătorii din 
„casa” domnului; termenii latini sub care sunt cunoscuţi membrii 
sfatului domnesc; 

III. Apariţia, evoluţia şi organizarea sfatului şi divanului 
domnesc: sfatul domnesc în epoca fărâmiţării feudale, influenţele 
străine exercitate asupra organizării dregătoriilor;, sfatul domnesc 
în timpul centralizării statelor feudale şi al feudalismului dezvoltat; 
numărul membrilor sfatului domnesc; numărul membrilor divanului; 
ordinea în care apar ca martori membrii sfatului domnesc; „cursus 
honorum” al dregătoriilor; vârsta membrilor sfatului domnesc şi 
dregătorilor; organizarea dregătoriilor (apariţia dregătorilor II şi III, 
cancelariile dregătorilor); participarea mitropolitului, episcopilor tării 
şi a patriarhilor străini la şedinţele sfatului domnesc; 

IV. Relaţiile dintre domn şi sfatul domnesc: domnii nu 
puteau conduce ţara fără ajutorul sfatului domnesc; 

documentele fără sfat domnesc; numirea şi schimbarea 
dregătorilor; rolul rudelor domnului în sfatul domnesc; 

V. Atribuţiile sfatului şi divanului domnesc şi ale membrilor 
lor. 1. Atribuţiile sfatului şi divanului domnesc: atribuţii privind 
politica externă; atribuţii de ordin militar; atribuţii fiscale; atribuţii 
privind organizarea Bisericii; atribuţii judecătoreşti; 2. Atribuţiile 
generale ale dregătorilor: nediferenţierea absolută a atribuţiilor 
dregătorilor în sec.XIV-XVII; soliile peste hotare; atribuții 
militare; atribuţii judecătoreşti; hotărniciile moşiilor; ispravnicii 
oraşelor şi ai scaunului domnesc; ispravnicii documentelor şi 
poruncilor domneşti; 

VI. Veniturile şi abuzurile dregătorilor: evoluţia veniturilor 
dregătorilor până în sec. XVII; daniile de ocine domneşti; scutirile 
de dări; veniturile realizate din slujbe; concedarea încasării 
dărilor din ţară; cadourile primite pentru diverse favoruri făcute 
locuitorilor țării; abuzurile marilor dregători (ca surse de venituri); 

B. |. Dregătorii cu atribuţii de ordin public şi militar: 
1. Dregători cu atribuţii de ordin public (adminsitrativ, judecă- 
toresc, fiscal): banul, logofătul, vornicul, pârcălabii, vistierul, 
arma-şul, portarul, uşarul, vornicii de poartă; 2. Dregători cu 
atribuţii militare: spătarul; hatmanul; aga; serdarul; şetrarul; 

II. Dregătorii care îndeplineau diverse atribuţii la curtea 
domnească: postelnicul sau  stratornicul;  medelnicerul; 
paharnicul sau ceaşnicul; stolnicul; clucerul; jitnicerul; pitarul; 
slugerul; comisul. 

Deşi lucrările sunt asemănătoare simpla comparare a 
celor două planuri evidenţiază deosebirile dictate de tratarea 
subiectului şi de personalitatea cercetătorilor: tendința spre 
analiza comparată şi generalizare la Gheorghe l. Brătianu şi 
grija faţă de amănunte şi lămurirea fiecărui aspect instituțional 
la Nicolae Stoicescu. 

In Bănia în Țara Românească, profesorul Ştefan 
Ştefănescu a utilizat un alt plan împărțind lucrarea în patru 
capitole şi mai multe subcapitole astfel: 

|. Bănia înainte de Craioveşti: Bănia până la întemeierea 
domniei: bănia după întemeierea domniei până la 1391; bănia în 
perioada 1391-1421; băniile teritoriale, forma specific oltenească 
a instituţiei  „sudeţilor”; atribuţiile banului; bănia unitate 

administrativă; tendința de transformare în feud a băniei, 
începuturile băniei din Craiova; 

II. Craioveştii: Dezvoltarea schimbului la sfârşitul secolului 
al XV-lea şi începutul secolului al XVI-lea, legăturile domeniului 
feudal cu piața; Craioveştii, baza economică a politicii lor, 
legăturile cu stăpânitorii vecini; poziţia politică a Craioveştilor,; 
încercarea lui Radu cel Mare de a întări puterea centrală a 
domniei în colaborare cu Craioveştii, rolul „marii bănii”; criza 
politică din anii 1508-1512 domnia lui Neagoe Basarab — 
expresie a apogeului puterii Craioveştilor; opera culturală a 
Craioveştilor; 

III. Bănia Craiovei: raporturile dintre domn şi marele ban; 
ierarhia bănească; atribuțiile marelui ban; atribuţii administrative; 
atribuţii judecătoreşti; atribuţii militare; veniturile banului; curtea 
banului; 

IV. Criza băniei ca dregătorie de familie a Craioveştilor: 
anarhie internă provocată de marii boieri şi de amestecul 
turcilor; luptele victorioase conduse de Radu de la Afumaţi 
împotriva turcilor şi anihilarea rezultatelor ca urmare a 
înțelegerii dintre marii boieri şi turci; întărirea presiunii otomane 
asupra Țării Româneşti în condiţiile anarhiei feudale, obligaţiile 
domnilor Țării Româneşti de a sprijini acţiunile militare ale 
turcilor îndreptate împotriva imperialilor sau aliaţilor lor, eşecul 
politicii duplicitare a Craioveştilor; Accentuarea politicii de 
supunere față de Poartă a domnilor Țării Româneşti, primele 
izbânzi în încercările lor de a înlătura transmiterea ereditară a 
„marii bănii”; căderea Ţării Româneşti sub dominaţia otomană; 
înfrângerea ultimelor încercări ale Craioveştilor de a-şi menţine 
poziția ca principală forță politică în stat. 

Planul a permis profesorului să abordeze instituţia băniei 
şi în contextul istoriei generale a Ţării Româneşti şi să extindă 
studiul instituțional şi asupra altor domenii, aşa încât 
monografia băniei a căpătat şi un caracter genealogic şi social. 

In lucrarea noastră privind Puterea domniei în Țara 
Românească şi Moldova în secolele XIV-XVI am utilizat planul 
următor: 

— Introducere: obiectul cercetării; istoriografia problemei; 
regalitate şi monarhie în Europa, evoluţia structurilor politico- 
juridice medievale euro-asiatice; 

— |. Domnia. Originea. Atribuţii şi etape în evoluţia 
instituției 

— ll. Titulatura domnilor: elementele componente şi 
semnifica-ţia acestora; puterea domniei şi mijloacele de 
manifestare, ideologia; dominium eminens; 

— III. Domnia şi adunările de stări: domnia şi Biserica; domnia 
şi boierii; 

- IV. Domnia şi sfatul domnesc. 

— V. Domnii români în familia principilor creştini. 

— Concluzii 

Este necesar să precizăm că am tratat subiectul comparativ 
urmărind permanent evidenţierea asemănărilor şi deosebirilor, a 
influ-enţelor şi modelelor instituționale manifestate pe întreaga 
perioadă. 

In urma celor prezentate rezultă că nu există nişte modele 
precise, unanim aceptate, de prezentare şi tratare a instituțiilor 
medievale, nici în istoriografia românească, nici în cea universală. 
Nu există nişte criterii precise nici în privința medului de abordare 
a problematicii create de instituţii. Ordinea de prezentare şi tratare 
ca şi stabilirea importanţei unor instituții, precum şi modul de critică 
a lor ţin de personalitatea şi priceperea fiecărui autor, instituţiile 
constituind, după părerea noastră, un prilej de a proba 
cunoştinţele şi priceperea cercetătorului în munca de investigare 
istorică. Pornind de la considerentele arătate, în continuare vom 
prezenta câteva domenii instituționale pe care le considerăm 
definitorii în evoluţia generală a societăţii româneşti medievale. 
Precizăm că am exclus acele domenii instituţionale care fac 
obiectul cercetării de către alte ştiinţe, oprindu-ne doar la cele 
abordate în general de istorie. 

II. ORGANIZAREA LOCALĂ | 
ŞI TERITORIAL-ADMINISTRATIVĂ 


Problema organizării vizează mai întâi comunităţile locale, 
rurale şi urbane. Mai întâi satele şi apoi oraşele s-au constituit 
în modele de organizare şi convieţuire pentru întregul ansamblu 
de instituţii şi forme care este statul. Constatările cercetătorilor 
apuseni, care vizează întreaga Europă medievală, sunt, 
desigur, valabile şi pentru societatea românească. Dincolo de 
aceste aspecte ale evoluţiei interne a comunităţilor locale, 
trebuie adăugate influenţele externe şi modelele împrumutate 
de unele comunităţi fie de la vecini, fie de aiurea. De aici 
diferențele mari privind organizările locale şi teritoriale în spațiul 
românesc. 

In perioada interbelică, cercetătorii de istorie socială, dar 
nu numai, erau unanimi în a evidenția că societatea 
românească în ansamblul ei a fost una rurală, urbanizarea în 
sensul real şi modern al cuvântului fiind un proces nou impus la 
noi prin străini şi prin saşii stabiliți în Transilvania, purtătorii 
civilizaţiei urbane de tip occidental. După război, lucrările vizând 
caracterul rural sau urban al societăţii româneşti nu au dus la 
nişte concluzii categorice. Cu toate încercările unor specialişti 
de a utiliza termeni moderni pentru a justifica unele aspecte ori 
pentru a le conferi un caracter românesc, nu s-a reuşit, în mod 
convingător, impunerea tezei că românii ar fi avut deopotrivă 
caracteristici rurale şi urbane proprii în formele lor de 
organizare. Şi Ştefan Pascu şi Ştefan Olteanu ori Constantin 
Şerban, în lucrările lor vizând organizarea meşteşugurilor şi 
comerțului, sfârşesc prin a arăta că urbanizarea nu a fost un 
proces caracteristic societăţii româneşti, deşi târgurile şi oraşele 
nu au lipsit, dar ele au fost în mare măsură create sau 
influențate de străini. Desigur, aceasta nu dovedeşte că românii 
nu ar fi avut oraşe ori nu le-ar fi întemeiat, ci numai că ele nu au 

reprezentat o caracteristică la fel de puternică precum au fost 
aşezările rurale, satele. 

In cazul satelor, de asemenea, au existat diferenţe privind 
forma şi mărimea lor. De la cătune şi sate mici până la sate 
mari asemănătoare unor târguri, cu populație relativ 
numeroasă. In privința formei lor, satele au fost răsfirate, 
înşirate sau adunate. Majoritatea satelor din Țara Românească 
şi din Moldova de câmpie au fost răsfirate prin păduri ori 
înşirate pe firul unor văi pentru a nu constitui o atracţie pentru 
eventualii duşmani. In Transilvania, satele au fost mai ales 
adunate, având acelaşi aspect urban impus în special de saşii 
care aduseseră cu ei din Occident şi modelul propriu de 
civilizaţie. De aici alte diferențe în ce priveşte construcția 
locuințelor şi materialele folosite, care şi până atunci fuseseră 
diferite în funcţie de formele de relief şi natura materialului de 
construcție. 

Mărturiile unor călători, susținute de cercetările arheologice 
atestă o mare varietate de forme arhitecturale şi materiale de 
construcţie, care se păstrează până astăzi în zonele rurale, dar şi 
urbane. În zonele de luncă şi mlăştinoase — precum cele de pe 
valea Dunării sau din luncile marilor râuri — au predominat colibele 
confecționate din lemn, stuf şi lut, ultimul material fiind amestecat 
cu paie şi bălegar. Locuinţele de şes, din zonele de stepă unde nu 
există păduri, erau edificate frecvent din chirpici — cărămizi de mari 
dimensiuni confecţionate din lut argilos amestecat cu nisip, paie şi 
bălegar şi uscate la soare. Pereţii erau tencuiți cu var stins 
amestecat cu nisip şi câlţi, iar acoperişul era din paie sau coceni 
de sorg (mătură). In zonele de câmpie unde erau păduri, locuinţele 
erau din ostrețe sau paiantă. Scheletul casei era din lemn peste 
care se punea pomostul — pământ amestecat cu bălegar şi paie -, 
pereții fiind tencuiți cu var nestins amestecat cu nisip. Acoperişul 
era din paie şi frunze ori din şindrilă (şiță) aşezată sub formă de 
solzi. 

In zonele de deal şi de munte, acolo unde predomină 
piatra şi lemnul, casele sunt confecţionate preponderent din 
aceste materiale. Temelia şi uneori parterul erau edificate din 
piatră de râu — bolovani plaţi sau cubici cimentaţi cu mortar din 
var, nisip şi argilă -, restul casei fiind din lemn. Pereţii erau din 
bârne îmbinate sau legate cu scoabe de fier sau din scânduri 
de brad, fag sau stejar, aşezate în straturi succesive. 

Acoperişurile erau preponde-rent din şindrilă (şiță) — scândurele 
din fag, stejar sau brad — aşezată în două-trei straturi. Din 
acelaşi materiale erau edificate şi acareturile din gospodărie, 
uneori şi gardurile care împrejmuiau curtea. Saşii şi nobilii, pe 
lângă piatră şi lemn, utilizau pe scară largă cărămida arsă în 
cuptoare speciale, care o făceau foarte rezistentă. Din secolele 
XIV-XV, piatra şi cărămida au devenit materiale de construcţie 
folosite frecvent de boierii şi domnii munteni şi moldoveni. 

Principalul tip de locuinţă al ţăranului român, indiferent de 
zona unde locuia, a rămas bordeiul semiîngropat sau îngropat, 
căptuşit cu piatră şi lemn şi acoperit cu stuf şi crengi peste care 
se punea pământ. In asemenea locuinţe, situate şi în păduri, 
oamenii stăteau alături de animale şi de puţinele bunuri pe care 
le aveau. In Transilvania, locuinţele saşilor, ungurilor şi secuilor 
— mai târziu şi ale românilor — erau înconjurate cu garduri înalte 
de lemn, cu porţi întărite, având aspectul unor fortărețe, iar 
casele erau aşezate unele lângă altele, curţile fiind interioare şi 
situate în spatele caselor. Din secolele XVI-XVII, modelul va fi 
preluat şi de unele gospodării din Țara Românească şi 
Moldova, fie că ele aparțineau unor ţărani înstăriți, fie unor 
boieri sau mănăstiri, incintele fiind ulterior împrejmuite şi cu 
ziduri din cărămidă, aşa cum le vedem la Brebu şi Goleşti în 
Țara Românească ori la Mera şi Moldoviţa în Moldova. 

Potrivit specialiştilor în arhitectura populară şi în artă, în 
spațiul românesc s-au manifestat în evul mediu mai multe stiluri 
şi influenţe arhitecturale impuse de contactele românilor cu 
vecinii. Modelele preluate de la străini, ca şi cele impuse de 
unele aşezări de colonizare s-au menținut până în zilele 
noastre, oferind privirii, mai ales în zonele rurale, o mare 
varietate de forme şi stiluri arhitecturale, între care se mai 
menţine însă — potrivit arhitecţilor — şi un stil caracteristic 
românesc, păstrat în regiunea Subcarpaților şi în părţile 
mărginaşe ale Transilvaniei. 

Dacă există atâtea forme şi stiluri privind habitatul, 
datorate influențelor, dar şi coloniştilor stabiliţi în spațiul 
românesc, trebuie să acceptăm şi existența unor forme diferite 
de organizare teritorial-administrativă datorate, de asemenea, 
influențelor şi coloniştilor deopotrivă, motiv pentru care vom 
face o prezentare diferențiată a lor. 

A. Organizarea locală şi teritorial-administrativă a 
voievodatului Transilvaniei: sate şi oraşe, „ţări” (districte), 
scaune, comitate 


Pentru a putea înțelege mai bine care erau formele 
specifice de organizare teritorial-administrativă şi locală ale 
etniilor din Transilvania şi pentru a putea observa mai uşor 
asemănările şi deosebirile dintre ele vom face o prezentare pe 
etnii a fiecărei forme locale de organizare. 


1. Sate şi oraşe în Transilvania voievodală şi princiară. 
Satele româneşti, indiferent de mărimea lor, erau compuse din 
obştea satului, adică locuitorii maturi ai satului care puteau lua 
hotărâri în ce-i priveau. Satele româneşti, după statutul lor juridic, 
erau de două categorii: sate libere şi sate iobăgeşti. Satele 
iobăgeşti erau conduse de juzi, villicus, sând, care proveneau 
dintre cnezii aserviţi ori erau numiţi de nobili (cler) chiar şi dintre 
slugile de curte. Ei împărțeau dreptatea şi mențineau ordinea 
între rustici, populi, iobagiones sau jeleri — în funcţie de statutul 
juridico-economic al fiecăruia —, stabilind cuantumul individual al 
dărilor şi asigurând strângerea lor. Statele libere locuite de cnezi 
erau conduse de cnezi de sat, primari, villici aleşi, care împreună 
cu „oamenii buni şi bătrâni” sau „cinstiţii şi chibzuiţii bătrâni” 
împărțeau dreptatea, mențineau ordinea, stabileau obligaţiile 
fiecăruia față de autorități. Asimilaţi în secolele XV-XVI nobilimii 
mici şi mijlocii, cnezii statelor libere se vor menţine până în 
secolul XVII în Făgăraş, Maramureş şi părţile Banatului, fiind 
ulterior aserviți. 

Satele ungureşti, la fel ca şi cele româneşti, erau 
populate de rusticii, populi seu iobagiones, împărţiţi în servi seu 
iobagiones şi jeleri, ultimii fiind lipsiți de orice bunuri. Satele 
erau conduse de un villicus (jude. primar), care răspundea de 
strângerea dărilor față de nobili, comiţi, voievod şi rege, ca şi 
față de Biserică, dările fiind aceleaşi cu ale românilor. Până la 
1366, iobagii s-au bucurat de dreptul la libera strămutare, 
putând pleca pe altă moşie în căutarea unor condiţii mai bune. 
După 1366, fără să fie interzis explicit, dreptul la liberă 
strămutare a fost limitat treptat sau condiționat de anumite 
obligaţii ale iobagilor față de seniorii locali. In urma răscoalei de 

la Bobâlna, dreptul la liberă strămutare va fi restrâns drastic şi 
chiar interzis. El va fi complet desființat în urma răscoalei 
conduse de Gheorghe Doja (1514-1515) şi statuat prin 
Tripartitul redactat de Istvan Verbâczi (1517). Jelerii, în schimb, 
erau exoneraţi de orice obligații, fiind liberi din punct de vedere 
juridic. 

Satele saşilor constituiau cea mai mică unitate 
administrativă şi erau arondate oraşelor şi reşedinţelor 
scăunale. Ele erau mici (10 case şi 50 de locuitori) şi mari (50- 
100 case şi 250-500 locuitori). Erau conduse de un villicus 
(primar) ajutat de sfatul bătrânilor şi de obştea satului, care se 
compunea din toţi locuitorii satului. Aceasta adopta hotărâri de 
interes local, alegea juzii satului, stabilea cuantumul individual 
al dărilor, trimitea repre-zentanţi în adunările scăunale şi ale 
comitatului supunându-se hotărârilor acestora. Putea face 
plângeri în adunări sau în fața regelui. In unele situaţii, cu 
acordul obştilor, juzii orăşeni puteau fi şi juzii satelor. Saşii s-au 
bucurat de autonomie etnică, indiferent de statutul lor social, 
având obligaţiuni aparte faţă de nobilii proprii, voievod, principe 
sau rege. 

Satele secuieşti aveau aceeaşi mărime şi organizare ca şi 
satele româneşti, maghiare sau săseşti libere. Erau conduse de 
căpetenii (căpitani) şi de adunarea obştii. Căpeteniile locale 
conduceau obştile săteşii în virtutea drepturilor militare sau 
ereditare. Nu erau alese. Puteau fi numite de rege sau 
recunoscute tacit de obşti, datorită poziţiei lor materiale şi 
capacităților fizice. Căpeteniile puteau proveni şi din nobili unguri 
cu care unii dintre fruntaşii secuilor se înrudeau. Adunarea obştii 
era compusă din membrii comunității săteşti. Avea atribuții 
restrânse ținând de probleme administrative şi de stingerea 
certurilor. Alegea uneori preoții satului, care erau confirmaţi de 
arhidiaconi şi episcopi, şi pe reprezentanții la adunările de scaun. 
Adunarea obştească se ţinea în prezenţa nobilului sau a 
fruntaşului local, care era căpetenia (căpitanul) şi se supunea 
hotărârilor acestuia, indiferent dacă era numit de rege ori era 
recunoscut ca atare. 

Din secolul XV, treptat, libertăţile secuilor au fost încălcate 
şi restrânse până s-a ajuns la sărăcirea şi aservirea țăranilor 

secui, în secolele XVI-XVII, statutul lor juridic fiind acelaşi cu al 
celorlalţi țărani aserviți. 

Oraşele erau unităţi administrative locale mai mari, 
organizate după modelul apusean atât în voievodat, cât şi în restul 
regatului Ungariei, saşii fiind cei care au contribuit decisiv la 
formarea şi organizarea lor. La fel ca toate oraşele medievale, 
aşezările urbane din Transilvania proveneau din refacerea şi 
continuarea existenţei vechilor oraşe antice (Alba lulia — Apulum), 
Cluj (Napoca), Orşova (Dierna-Urscia) etc. -, din dezvoltarea unor 
reşedinţe senioriale — Cenad (Morisena), Deva, Turda, Făgăraş — 
şi din târgurile şi iarmaroacele rurale ori meşteşugăreşti: Sibiu, 
Mediaş, Caransebeş, Timişoara, Braşov etc. Oraşele în general, 
dar în special cele săseşti, se bucurau de autonomie, aceasta 
menţinându-se în mare măsură până în secolul XVIII. 

Populaţia oraşelor era împărțită în trei categorii: patriciatul, 
compus din nobili (saşi, unguri, secui, români), clerici, patronii 
breslelor şi prăvăliilor, staroşti de bresle şi ghilde (companii şi 
case de comerţ); plebea, adică orăşenii de rând, era compusă 
din calfe (muncitori calificați), ucenici, funcţionari, mici 
negustori, oameni liberi care plăteau impozite şi aveau obligații 
militare; calicimea  (sărăcimea), alcătuită din oameni fără 
ocupații şi fără venituri a căror situație era asemănătoare cu a 
jelerilor. 

Oraşul era condus de un magistrat (sfat) compus din 12 
juraţi în frunte cu un judex (jude). Din a doua jumătate a 
secolului XIV, alături de judele sfatului orăşenesc apare un 
Bürgermeister, magister civium (primar) ales de orăşeni, ca la 
Sibiu. Sighişoara, Mediaş, Orăştie, Braşov. Până în secolele 
XIV-XV exista şi un greav, grav, comes, mai ales în oraşele 
reşedințe nobilare, apoi şi în celelalte, având mai mult rosturi 
militare. De la finele secolului XV, demnităţile de jude şi 
Bürgermeister vor fi îndeplinite de o singură persoană. 

Pe lângă jude şi Biirgermeister, în unele oraşe exista şi un 
Hann villicus (administrator) care avea în grijă bunurile oraşului şi 
judeca pricinile mărunte. Din 1458 (Cluj) şi din 1495 alte oraşe 
(Sibiu, Braşov etc.) se crează centumviratul (consiliu din o sută 
de persoane orăşeni cu stare), ales de jude şi Consiliul 
orăşenăsc înainte de expirarea mandatului. Centumvirii alegeau 
apoi pe noul jude şi pe jurati. 

Fiind înconjurate de ziduri, oraşele constituiau puncte forti- 
ficate care se apărau singure fie de către locuitorii lor şi ai 
satelor din jur, fie prin angajarea oştenilor de profesie 
(mercenari). De aceea, la fel ca în Occident, oraşele se bucurau 
de dreptul de comună, adică de autonomie faţă de celelalte 
autorități consti-tuite, având nişte obligaţii precise minime față 
de aceştia, mai mult de natură materială. 


2. „Ţări” şi districte româneşti. Până la „cucerirea” 
Transilvaniei de către maghiari şi organizarea ei în voievodat, 
românii şi-au păstrat vechile forme de organizare de tipul 
ducatelor (voievodatelor), cnezatelor (obşti teritoriale), amintite 
în secolele XII-XIII sub numele de ţări şi conduse de voievozi 
(duci), precum Banat, Făgăraş, Haţeg, Maramureş, Zarand etc. 
Din secolul XIII, cele mai multe din aceste ţări au fost 
transformate în districte — forme de organizare cunoscute de pe 
vremea romanilor şi păstrate de societatea medievală în cadrul 
comitatelor. Unele aveau în compunere câteva sate, cum era 
Amlaşul, care avea cinci sate, altele erau compuse din câteva 
zeci de sate şi o populaţie numeroasă. Intre 1248-1597 sunt 
amintite documentar 50 de districte româneşti răspândite pe tot 
cuprinsul Transilvaniei, în Maramureş, Bihor, Banat, dar şi în 
partea de nord-est a Ungariei, ceea ce dovedeşte prezenţa 
neîntreruptă a românilor în tot spaţiul intracarpatic, fie că era 
vorba de comitatele ungureşti şi de voievodat, fie că era vorba 
de autonomiile saşilor şi secuilor ori de alte forme teritorial- 
administrative din cuprinsul regatului. La conducerea acestor 
districte se găseau cnezi şi voievozi români aleşi, asimilați 
nobilimii mijlocii şi mari şi având rosturi administrativ- 
judecătoreşti şi militare. Importanţa acestor cnezi şi voievozi a 
fost destul de mare în secolele XIV-XVI, mai ales sub raport 
militar, după care importanţa lor a scăzut treptat. Mulţi dintre 
nobilii români au fost asimilați de unguri, iar cnezii în special au 
decăzut, ajungând în secolele XVII-XVIII să fie considerați ca 
parte a ţărănimii libere şi aservite. La nivelul districtelor 
funcționau adunări districtuale mixte, ale românilor şi etnicilor 
din jur. Acestea alegeau juzii, confirmaţi de comiţi, voievod şi 
rege, hotărau în probleme administrative, fiscale şi militare ori 
de hotărnicii. Hotărârile lor erau confirmate de instanţele 

superioare: comiţi, voievod, rege sau principe. Unităţile 
teritoriale ale românilor au reprezentat o formă de autonomie 
limitată care s-a menţinut până la finele secolului XVII, după 
care ea s-a pierdut sub stăpânirea austriacă. 


3. Scaunele săseşti (sedes). Sosiți în Transilvania şi 
Ungaria începând cu mijlocul secolului XII, ospites regni sau 
theutonicii 
s-au bucurat de la început de o largă autonomie având dreptul să 
aibă forme de organizare proprii, acestea fiind scaunele şi 
comitatele sau districtele. Intre 1302-1377 s-au înființat 15 scaune 
astfel: Sedes Cibini (Sibiu), 1302; Sedes Sebeş (1303); Mediaş, 
Seica Mare, Seica Mică (1318); Cincu (1329); Bistriţa (1330); 
Sighişoara, Saschiz (1337); Miercurea (Ruzmargt). Orăştie 
(Waras), Norich (Neuskyrch) (1349); Altina (Nocrich) (1361); 
Rupea (1377). De regulă, scaunele cuprindeau teritoriul unui oraş 
şi al satelor vecine ori un sat mai mare şi mai multe sate mici. In 
fruntea fiecărui scaun se aflau juzii scăunali aleşi de Universitas 
(Adunarea scaunului respectiv) şi confirmaţi de Universitas 
Saxonum (Adunarea comitatului) şi de comite. Judecau în numele 
comitetului şi al regelui atât în prezenţa adunării scaunale, cât şi în 
lipsa ei. Hotărârile juzilor scăunali puteau fi atacate în fața Adunării 
comitatului, voievodului, regelui, principelui după caz. Adunarea 
scăunală (Universitas sedes) era compusă din nobilii şi fruntaşii 
scaunului. Hotăra în probleme de interes general şi făcea judecăţi. 
Stabilea distribuirea şi strângerea dărilor. Alegea juzii, prepoziții şi 
decanii. Nu avea autoritate asupra nobililor şi a locuito-rilor de altă 
etnie. 

Scaunele secuieşti (Sedes siculorum) formau o unitate 
teritorial administrativă  asemănătoatre  obşiilor teritoriale, 
scaunelor săseşti şi districtelor româneşti. Scaunele secuieşti s- 
au organizat în perioada 1224-1448 şi au fost următoarele: 
Sepsi (1224) — între 1334-1349 a fost district -, Telegd (1270) — 
din 1419 s-a numit Orbai, iar din 1448 Odorhei -, Chezd (1272- 
1311), Arieş (1291), Ciuc (1324), Mureş (1408-1410). La nivelul 
fiecărui scaun funcționau adunarea scăunală şi juzii scăunali. 

Adunarea  scăunală era compusă din reprezentanții 
obştilor săteşti şi nobili. Hotăra în probleme de dări şi în alte 
treburi locale. Hotăra convocarea la oaste atunci când era 
cazul. Alegea doi-patru juzi de scaun şi un jude scăunal 

(căpitan de scaun), care erau confirmaţi în Adunarea generală a 
secuilor. Adunarea scăunală se ţinea de două ori pe an în 
reşedinţa scăunală. In unele situaţii, funcţiona ca instanţă 
intermediară de apel, atacând hotărârile juzilor, dacă era cazul. 
Juzii scăunali erau aleşi de adunările de scaun şi confirmaţi în 
adunările generale, având atribuţii judecătoreşti. Judele căpitan 
avea şi atribuţii militare. Ei judecau în numele regelui. Hotărârile 
lor puteau fi atacate în adunări, dar juzii puteau face recurs în 
fața regelui. In timpul judecății erau asistați de capitluri. Făceau 
anchete, hotărnicii, confirmau acte, urmăreau respectarea 
privilegiilor secuilor, îndemnau adunările la alianțe politico- 
militare. 


4. Comitatele sau districtele săseşti au fost, în ordinea 
apariţiei lor: Comitatus Cibiniensis (1224), din 1291 Districtus 
Cibiniensis; Sedes  Bezturche (scaunul Bistriţei) (1330), 
devenind ulterior district (comitat); Comitatus Kronstadt 
(Brassoviensis) atestat la 1340-1341. In fruntea comitatului se 
afla un comite ales de Universitas Saxonum (Adunarea 
generală) şi confirmat de rege. El conducea Adunarea, dar se 
supunea hotărârilor ei. Apăra drepturile saşilor de sub 
conducerea sa în faţa nobililor, Bisericii şi a regelui, principelui, 
împăratului. Era comandatul militar al comitatului. In secolul 
XVIII, comiţii de Sibiu au îndeplinit rolul şi de guvernatori ai 
Transilvaniei. 

Universitas Saxonum (Adunarea generală a saşilor) era 
compusă din nobili şi fruntaşii obştilor săteşti, orăşeneşti şi ai 
scaunelor. Avea dreptul de a lua hotărâri, judeca procese, 
confirma juzii de scaune, alegea comitele. In cazul unor 
procese mixte în care erau implicaţi pe lângă saşi unguri, 
români şi secui, judecata era asistată de voievodul 
Transilvaniei. Rezolva probleme de interes general. Hotărârile 
importante trebuia confirmate de rege sau cancelar. După 1689, 
rolul adunărilor a scăzut, ele având numai atribuţii locale. Rolul 
lor scăzuse mai de mult (secolul XV), după formarea coaliției 
Unio Trium Nationum. Comitatul Sibiului a jucat permanent un 
rol central în comunitatea săsească. Deşi nu era statuat, el 
avea o anume întâietate față de comitatele Bistriţei şi 

Braşovului, însemnătate care s-a păstrat şi sub austrieci 
(secolul XVIII). 


5. Comitatul secuilor era alcătuit din toate scaunele 
secuieşti şi era condus de un comite, care a fost în unele cazuri 
nobil ungur sau voievodul Transilvaniei. Comitele secuilor era 
propus de Adunarea scaunelor secuieşti (Congregatio 
siculorum) şi numit de rege. Putea fi numit de rege şi fără 
consultarea secuilor, fie din rândurile secuilor, fie dintre baronii 
regatului. Avea mai ales atribuţii militare, mai rar judecătoreşti. 
Nu se supunea hotărârilor Adunării, ci doar regelui sau juzilor 
regali. Nu conducea Adunarea decât în anumite condiţii, cu 
acordul ei şi al regelui. Din secolele XIV-XV, voievozii 
Transilvaniei deţineau frecvent şi funcţia de comite al secuilor. 
Din secolul XVI, secuii au fost tot mai mult asimilați ungurilor, 
pierzându-şi privilegiile locale şi autonomia. 

Adunarea secuilor era alcătuită din reprezentantii 
scaunelor secuieşti, dar şi din reprezentanții nobililor unguri şi ai 
saşilor care aveau moşii în teritoriile secuilor. Se întrunea anual. 
Hotăra în problemele generale ale secuilor, făcea propuneri 
pentru comite sau îşi alegea comandantul militar. Confirma în 
funcţii juzii scăunali aleşi de adunările scăunale. Putea 
funcţiona şi ca instanţă de apel, hotărârile ei putând fi atacate 
doar în faţa regelui. Până la 1400 s-a întrunit la Odorhei, Sfântu 
Gheorghe sau Ciuc. Mai rar 
s-a întrunit la Târgu Mureş unde se aflau şi nobili unguri. In 
general, până la hotărârile lui Ludovic | din 1366, hotărârile 
Adunărilor generale secuieşti au fost respectate. Recursurile la 
rege s-au făcut numai pentru cazurile în care erau implicați 
nobilii unguri, saşi şi Biserica. Din secolul XVI, autonomiile 
secuilor au scăzut continuu, ceea ce a provocat numeroase 
nemulțumiri în rândurile categoriilor mici şi mijlocii, mai rar în 
rândurile nobililor secui reprezentați din 1438 în Unio Trium 
Nationum. 


6. Comitatele  ungureşti ale voievodatului şi 
principatului. Forma de organizare teritorial-administrativă 
specifică ungurilor, care i-a cuprins şi pe români în perioadele 
voievodatului şi principatului, a fost comitatul după modelul 
apusean. Majoritatea comitatelor ungureşti s-au creat în secolul 

XII astfel: Bihor (1113), Dăbăca şi Crasna (1164), Solnoc 
(1166), Cluj, Alba şi Timiş (1177), Satu Mare (1181), Cenad 
(1197), Caraş (1200). In ce priveşte granițele voievodatului şi 
principatului au existat importante modificări teritoriale, separat 
de autonomiile teritoriale ale saşilor şi secuilor. Până în secolul 
XIV, autoritatea voievodului s-a restrâns la şapte comitate: 
Solnocul Interior, Dăbâca, Cluj, Turda, Târnava, Alba şi 
Hunedoara. Celelalte comitate, inclusiv Maramureşul, au primit 
alte forme de organizare. Din secolul XIII, comitele de Timiş şi-a 
extins autoritatea asupra Banatului şi asupra comitatelor Caraş, 
Cenad, Arad şi Zarand. Din secolul XV, comitatele Bihor, 
Solnocul exterior, Satu Mare, Ugocsa, Bereg şi Ung s-au grupat 
formând „comitatele exterioare” sau Partium, care va intra în 
componenţa principatului după 1541, la fel ca şi Banatul. In 
1555, Banatul până la Mureş va deveni Paşalâcul de Timişoara, 
iar din 1661 se va crea Paşalâcul de Oradea cuprinzând 
Partium-ul. Regiunile amintite vor intra gradat în componenţa 
Imperiului Habsburgic în 1687 (Oradea) şi 1716 (Banatul). Din 
1541, principatul Transilvaniei cuprindea 11 comitate pe lângă 
cele ale saşilor şi secuilor, iar din 1735 numărul lor a sporit la 
17, scăzând după 1770 la 14, care includeau şi autonomiile 
saşilor şi secuilor, ultimii fiind asimilați în mare măsură de 
unguri. 

Fiecare comitat era condus de un comite ajutat de un 
vicecomite, numiţi iniţial de rege, iar mai târziu aleşi de 
adunările comitale (congregaţii) şi confirmaţi de rege. Ei au fost 
recrutaţi din rândurile baronilor regatului, apoi din rândurile 
nobililor din voievodat şi, în cele din urmă, numai din comitat. 
După instituirea principatului, principiul s-a modificat în sensul 
că trebuia să provină doar din rândurile marii nobilimi, indiferent 
unde ar fi avut aceştia moşiile. Comitele şi vicecomitele aveau 
atribuţii juridico-administrative şi militare şi conduceau adunările 
nobililor din comitat, în prezenţa lor fiind făcute judecăţile. De 
asemenea, conduceau şi adunările cnezilor români din comitat 
şi asistau la judecâţile acestora pentru pricini care nu depăşeau 
competenţa lor. In caz contrar, ei participau la judecăţi numai cu 
încuviințarea voievodului sau a regelui, după caz. 

Pentru comitatele din cadrul voievodatului, comifii şi 
vicecomiții erau ajutaţi de doi judecători (juzi) ai comitatului aleşi 

de congregația locală şi confirmaţi de voievod şi de rege. 
Comitatele care nu ţineau de voievodatul Transilvaniei aveau în 
fruntea lor patru juzi, doi numiţi de rege (biloți) şi doi aleşi de 
Adunarea comitatului. Biloţii (juzii) regali puteau judeca numai hoţii 
şi tâlhării, dar numai în prezenţa comiților. Adunările locale din 
fiecare comitat puteau judeca ele, în cazurile conflictelor cu marii 
baroni ai regatului aceştia apelând hotărârile luate în faţa regelui. 
Din secolul XV, rolul adunărilor locale s-a restrâns, atribuţiile lor 
fiind preluate de alte organisme cu atribuții juridico-administrative 
sau de altă natură. 

Aşadar, pentru Transilvania sistemul de organizare 
teritorial-administrativă a fost cel de tip apusean, impus de 
Biserică prin intermediul regalității maghiare şi al saşilor. Acesta 
s-a menţinut pe întreaga perioadă analizată, suferind 
modificările de formă specifice lumii occidentale. Vom vedea în 
continuare în ce măsură acest model s-a impus şi peste munți. 


B. Organizarea teritorial-administrativă a Ţării Româneşti 
şi Moldovei; sate şi oraşe, judeţe şi plaiuri, ținuturi şi 
ocoale 


Satele muntene şi moldovene, la fel ca şi astăzi, erau 
înşirate şi răsfirate în zonele de şes, adunate şi risipite la deal şi 
munte, cu subdiviziuni numite cătune — compuse din doar trei- 
cinci gospodării cu 15-25 locuitori. Satele puteau fi: mici, cu 10- 
30 gospodării şi 
50-150 locuitori; mijlocii, cu 30-50 gospodării şi 150-250 locuitori; 
mari, cu câte 50-100 de gospodării şi până la 500 locuitori. 
Predominau satele mici şi mijlocii. La conducerea lor se aflau 
primarii, numiţi ispravnici de sat ori vătafi în Ţara Românească şi 
vornici în Moldova. In prezenţa obștii, ei judecau pricinile dintre 
săteni şi răspundeau în fața stăpânirii de plata dărilor sau alte 
obligaţii. Vătafii şi vornicii puteau fi aleşi de obşte sau numiţi de 
ispravnicii de județ, dregători şi cler în Ţara Românească şi de 
pârcălabi boieri şi cler în Moldova -— desigur, pentru satele 
dependente. 

Din secolul XVII s-a încetățenit obiceiul ca, în satele 
dependente, vătafii (vornicii) să fie numiţi de stăpânii satelor fie 
dintre țărani (rumâni sau vecini), fie dintre slujitorii de încredere 
care locuiau acolo. In satele răzăşeşti şi moşneneşti unde 

funcţiile erau eligibile, obştea era cea care hotăra, ea fiind 
aceea care stabilea dările, amenzile şi alte obligaţii, care puteau 
fi plătite în cislă (solidar) sau pe cap (individual). Aceeaşi 
situaţie era şi în satele dependente în ce privea plata dărilor. De 
aici, grija sătenilor până la desfiinţarea cislei, ca să nu fugă 
nimeni din sat după ce satul fusese „scris la visterie”, adică se 
stabilise cuantumul birului ce trebuia plătit de obştea satului. 
Din a doua jumătate a secolului XVII, în satele muntene, mai 
ales în cele mari, încep să apară căpitani, care, aşa cum arată 
şi numele, aveau atribuţii militare. 

Satele de margine din Țara Românească, indiferent de 
statutul lor, s-au bucurat în secolele XVI-XVII de anumite 
avantaje în schimbul păzirii graniţelor şi al prinderii răufăcătorilor. 
Populaţia săsească şi maghiară din satele moldovene s-a 
bucurat de autonomie internă, potrivit relatărilor călătorilor 
străini, până târziu în secolele XVII-XVIII. 

Datorită dinamicii demografice, deosebit de activă în 
secolele XVI-XVIII, multe sate din Țara Românească şi 
Moldova „s-au spart” şi „s-au bejenit', oamenii mutându-se în 
alte regiuni din calea războaielor şi a jafurilor ori plecând în 
Transilvania, peste Nistru ori la sud de Dunăre, ceea ce ducea 
la scăderea populaţiei. Fenomenul a atras după el un altul, de 
colonizare urmărit periodic de domnii români. Oferind scutiri de 
dări ori alte privilegii pe timp limitat, trei-şapte ani, ei au urmărit 
aducerea unor colonişti din alte ţări prin crearea de s/obozii 
domneşti, boiereşti şi mănăstireşti sau prin repopularea satelor 
„sparte”, adică a siliştilor. Desele topice de Slobozia şi Siliştea 
ilustrează acest dublu proces, de spargere şi de colonizare, 
care a cunoscut o amploare deosebită în secolele XVI-XVIII şi 
chiar în secolul XIX. 

Oraşele erau unități administrative locale dezvoltate din 
târguri şi iarmaroace sau din reşedinţele voievodale, mai rar din 
vechile aşezări antice sau din canabaele de pe lângă castrele 
romane. In Țara Românească, cele mai vechi aşezări urbane s- 
au edificat la întretăierea drumurilor comerciale, în punctele de 
vamă, dar şi în jurul unor reşedinţe voievodale. La întemeierea, 
organizarea şi dezvoltarea lor o contribuţie importantă pare să- 
şi fi adus saşii din Transilvania, mai ales pentru secolele XIII- 
XIV. Cercetări arheologice mai vechi şi mai noi, ca şi studiile 
întreprinse au atestat prezenţa saşilor şi, parţial, a maghiarilor 

în oraşele Câmpulung, Târgovişte, Râmnicu Vâlcea, Slatina, 
Piteşti, Turnu Severin, Tismana, Buzău, Brăila, Focşani. 

In Moldova, prezenţa lor a fost atestată şi mai târziu în 
secolele XV-XVI în aşezările de la Civitas Moldaviensis (Baia), 
Siret, Suceava, Trotuş, Bacău, Roman, dar şi în alte oraşe 
precum laşi, Dorohoi, Tighina, Soroca, Tecuci, Vaslui, Cotnari, 
Huşi, Hîrlău, Adjud etc. La Cernăuţi, Herţa, Rădăuţi, ca şi în alte 
oraşe din nordul şi estul Moldovei a fost atestată prezenţa 
slavilor apuseni (polonezi) şi răsăriteni (ruşi, ucraineni, lipoveni), 
ca şi a lituanienilor şi armenilor încă din secolele XIV-XV. In 
sudul Moldovei, la Cetatea Albă, Chilia şi Galaţi, pe lângă greci 
şi italieni au fost atestaţi tătari, unguri, saşi, bulgari, armeni, 
evrei şi, din secolele XV-XVI, turci otomani. 

Ca şi în cazul altor instituţii, şi în cazul oraşelor s-a pus 
uneori semnul egalităţii între aşezările urbane din Transilvania, 
Moldova şi Țara Românească, în ce priveşte atât întemeierea, 
organizarea şi evoluţia lor în general, cât şi sub alte aspecte, deşi 
asemenea echivalențe nu există. Cu excepţiile arătate, când 
saşii, ungurii şi polonii au intervenit în secolele XIII-XV grăbind 
întemeierea şi organizarea unor oraşe de peste munţi, despre 
care nu se cunoaşte cert cât de mari au fost iniţial şi cât de bine 
apărate şi organizate, restul aşezărilor urbane munteano- 
moldovene din secolele XV-XVII au semănat cu nişte sate mai 
mari sau târguri, unde reşedințele negustorilor şi meşteşugarilor 
bogați ori ale unor boieri ieşeau în evidenţă prin amplitudinea lor, 
indiferent din ce materiale erau edificate. Restul locuinţelor erau 
din lemn şi lut acoperite cu stuf sau şindrilă. Casele obişnuite au 
fost foarte rar edificate din zid chiar până târziu, în secolul XIX. 
Astfel, oraşele româneşti au semănat cu nişte aşezări rurale mai 
întinse în care au predominat ocupațiile agrare: viticultura, 
pomicultura, grădinăritul, stupăritul, păstoritul, şi meşteşugurile 
legate de ele. 

In Țara Românească, nici reşedințele domneşti nu au fost 
la început nişte cetăţi încăpătoare de piatră, ca acelea de la 
Suceava. Curțile de la Argeş, Târgovişte şi Bucureşti au fost 
inițial nişte reşedinţe fortificate din piatră, lemn şi lut strâmte şi 
incomode, cărora li s-au adăugat treptat dependinţe şi acareturi. 
Ruinele curților domneşti de la Târgovişte şi Bucureşti sunt 
edificii târzii din secolele XVI-XVII, specifice întregii Europe post- 
renascentiste şi premoderne, care nu mai păstrează nimic din 

vechile alcătuiri. O imagine a ce va fi însemnat reşedinţa 
domnească munteană în secoleleXIV-XV poate fi dată de Curtea 
de la Argeş, unde casele domneşti atribuite primilor Basarabi 
sunt extrem de modeste, chiar dacă au fost edificate din zid. 

Curțile boiereşti şi mănăstirile fortificate reprezintă, în 
marea lor majoritate, aceleaşi realizări din secolele XVI-XVII ori 
chiar mai târziu. Nici vechile aşezăminte de la Vodița, Tismana, 
Cotmeana, Cozia ori din alte părți nu au mai păstrat formele 
inițiale. Cu excepţia ruinelor unor cetăţi fortificate, ca acelea de 
la Turnu Severin, Mehadia, Poienari, Podul Dâmboviţei şi 
Giurgiu, este greu să spunem cu precizie cum arătau cele mai 
vechi reşedinţe şi fortificaţii urbane de la sud de Carpaţi. 

La răsărit de Carpaţi, în Moldova, unde influențele catolice 
au fost mai puternice, oraşele şi reşedințele domneşti, ca şi 
aşezămintele religioase şi fortificațiile din secolele XIV-XV s-au 
păstrat mult mai bine şi sunt mult diferite de cele din Țara 
Românească. Cercetările arheologice şi mărturiile 
contemporane arată că în sud — Cetatea Albă, Chilia, poate şi 
Tighina — s-au impus influenţele bizantine şi cele veneţiano- 
genoveze, pe când în vestul şi nordul Moldovei influențele 
gotice venite din Transilvania şi Polonia sunt evidente. Aceleaşi 
influenţe pot fi evidenţiate şi în organizarea oraşelor. 

La sud de Carpaţi, până la finele secolului XIV, au 
predominat instituţii apusene: castelani în cetăţi, pârcălabi şi 
căpitani la oraşe comiţi în judeţe şi oraşe — dovadă acel greav 
(graf, comite) Laurenţiu de Longo Campo al cărui mormânt de la 
1300 este încă vizibil la Câmpulung, în biserica fostei episcopii 
catolice. După 1374, o dată cu orientarea spre ortodoxie şi lumea 
sud-dunăreană, instituţiile apusene au fost parțial abandonate, 
făcând loc celor slavo-bizantine şi orientale. Au fost menţinuţi 
pârcălabii — comandanţi militari de inspiraţie germano-maghiară 
— care împreună cu jurații, juzii şi ispravnicul județului mențineau 
ordinea, administrau şi împărțeau dreptatea, dar ei nu erau aleşi, 
ci numiţi şi controlaţi permanent de către domni ai căror 
reprezentanţi erau. Ulterior, în secolul XVI, se impun la 
conducerea oraşelor unul-doi ispravnici, cu atribuţii juridico- 
administrative, iar de la mijlocul secolului XVII, vătafii de târg sau 
căpitanii subordonați lor, funcţia amintind de praefectus 
praetorium. 

Din secolul XVI încep să apară în oraşele muntene 
breslele meşteşugăreşti ale unor străini — saşi, unguri, bulgari, 
sârbi, armeni — purtând numele turcesc de isnafuri, denumire 
generalizată în secolele XVII-XVIII. Denumirile isnafurilor 
(esnafuri) din unele oraşe mari — Târgovişte, Bucureşti, Craiova, 
Piteşti etc. — arată atât originea, cât şi obiectul de activitate al 
breslelor, precum şi influenţele instituționale: covaci (fierari), 
clopotari, blănari, şelari cavafi (cizmari), harabagii (conducători 
de harabale), chirigii (vizitii), chiristigii (negustori de cherestea), 
cihodari (croitori), tichigii (confecţioneri de tichii), zarafi 
(cămătari), mămulari (negustori de mărunţişuri), masalagii 
(purtători de torţe) etc. Breslelor li se adaugă organizările 
negustoreşti: case, companii, frății purtând şi ele denumiri dintre 
cele mai diverse: toptangii (negustori en gros), boccegii 
(vindeau mărunțţişuri cu bocceluța), mătăsari (negustori de 
mătăsuri), marchitani-marghidani (negustori ambulanți). Unii 
negustori au primit nume după locul de unde veneau, numele 
lor fiind transmis unor mahalale (cartiere) existente şi astăzi: 
Lipscani (din Leipzig). Gabroveni (din Gabrovo). Chiproviceni 
(din Chiprovaţ) etc. 

Conducătorii unor asemenea bresle şi companii formau 
„cetățenii — târgoveţii şi orăşenii — din care mai făceau parte 
militari, boieri, cler, slujitori domneşti. Restul populaţiei — calfe, 
ucenici, săraci, cerşetori — alcătuiau gloatele, calicimea sau 
sărăcimea oraşelor. După modul oriental (otoman), oraşele 
muntene şi moldovene erau împărțite în cartiere numite 
mahalale, denumirea fiecăreia fiind dată de specificul breslei 
sau companiei: şelari, blănari, covaci, gabroveni, zarafi etc., 
numele unor mahalale păstrându-se până astăzi în denumirile 
unor străzi. 

In Moldova, oraşele, chiar dacă nu sunt înconjurate de 
ziduri - cu excepţia reşedinţelor voievodale —, dispun de un hotar 
şi de un hinterland numit ocol, care este uneori considerabil. 
Oraşele moldovene erau conduse de un şoltuz (din germanul 
schulteiss =primar) ajutat de 12 pârgari sau jurati, organizare 
asemănătoare cu a oraşelor săseşti. De asemenea, existau în 
fiecare oraş câte doi-patru juzi care soluţionau pricinile dintre 
orăşeni şi străini, cu excepţia cazurilor când ele erau de 
competența unor instanţe superioare. Din secolul XVII s-a impus 
hatmanul de târg, un fel de comandant sau prefect al pieței care 

răspundea de menţinerea ordinii şi de apărarea oraşului. În 
oraşele dinspre munte, mai vechi, reşedinţele boiereşti şi 
clericale erau de zid cu acoperiş de şindrilă sau ardezie (piatră), 
rar din stuf. Casele negustorilor şi meşteşugarilor erau parţial din 
zid (pivnita şi mai rar parterul), în rest din lemn, acoperite cu 
şindrilă sau stuf, iar casele obişnuite erau din lut sau ostreţe. În 
ce priveşte organizarea meşteşugarilor în bresle sau  frății, 
acestea încep să apară din secolele XV-XVI şi sunt mai ales ale 
străinilor: nemți, armeni, ruteni, dar şi ale unor autohtoni. In 
privința comerțului, situația era asemănătoare cu cea din Țara 
Românească. Negustorii erau grupați după obiectul mărfii sau 
felul vânzării: păcurari (negustori de păcură), măjari (negustori de 
peşte sărat) etc., predominând şi aici negustorii străini. Din 
secolul XVII, în Moldova au început să se resimtă tot mai 
puternic influențele orientale venite din Imperiul Otoman, alături 
de menţinerea celor occidentale. 

Județele. Din punct de vedere teritorial-administrativ, Țara 
Românească a fost împărţită în unități administrative numite 
județe. Cele mai vechi judeţe apar în Oltenia încă din vremea lui 
Vladislav | şi Mircea cel Bătrân (1374-1400). Unele dintre ele 
sunt situate de-a lungul unor râuri, păstrând forma uniunilor de 
obşti săteşti ori a fostelor cnezate şi voievodate. Este de reţinut 
că în timp unele au dispărut şi s-au înfiinţat altele. In general, în 
secolele XV-XVIII, în Ţara Românească, au existat următoarele 
județe: Jaleş, în nord-vestul Olteniei; Motru, în partea de centru- 
vest a regiunii; Județul de Baltă, în sud-vestul Olteniei. Aceste 
judeţe au dispărut încă din secolul XV şi în locul lor au apărut: 
Mehedinţi (vestul Olteniei şi estul Banatului), Jiul de Sus ori de 
Munte (Gorj), numit temporar şi Gilort (în nord-vestul Olteniei; 
unii cred că Gilortul ar fi fost un judeţ separat menţionat în 
secolele XV-XVI), Jiul de Jos, Dolj (în centrul şi sudul Olteniei), 
Romanați (în sud-estul Olteniei), Vâlcea (în nord-estul Olteniei). 
În Oltenia vor rămâne în final cinci judeţe. 

În Muntenia au existat judeţele: Olt, apărut din secolul XVI, 
care se întindea la început la răsărit de Olt şi mergea până la 
sud de Slatina; din secolul XVII s-a extins şi la apus de Olt, 
formă pe care o are şi astăzi; Argeş (pe râul cu acelaşi nume), 
Teleorman (în sud-vestul Munteniei, străbătut de râul omonim), 
Pădureţi, numit ulterior şi Muscel sau Pădureţi-Muscel (era 
situat în nord-vestul Munteniei la poalele masivului Făgăraş), 


70 


Dâmboviţa (în nordul Munteniei, pe râul omonim), /lfov (în 
centrul Munteniei, cuprinzând o parte din Codrul Vlăsiei), 
Vlaşca (în centrul şi sudul Câmpiei Române), Ialomița (în estul 
Câmpiei Române până la Dunăre), Prahova (în zona Carpaţilor 
şi subcarpaţilor de curbură, pe râul omonim), Saac, Săcuieni 
(între râurile Prahova şi Buzău, străbătut de râul Teleajen), 
Buzău (de-a lungul râului omonim, până la confluenţa cu judeţul 
Brăila), Râmnicu Sărat, Slam-Râmnic (în nord-estul Munteniei 
la graniță cu Moldova), Brăila (în estul Munteniei la Dunăre, 
până la granița cu Moldova). Judeţul Brăila va apare şi el din 
secolul XVI, ca şi județul Olt, după înființarea raialei Brăilei 
(1538- 1541). În total, Țara Românească - Oltenia şi Muntenia — 
a avut până la începutul secolului XIX un număr de 18 apoi de 
17 județe, în urma dispariţiei Brăilei în secolul XVII. 

Incă de la întemeiere, judeţele de margine dinspre munte, 
apoi din secolele XVI-XVII şi cele din interior, au fost împărțite 
în unități administrative mai mici numite plaiuri sau plăşi. In 
fruntea judeţelor se găseau reprezentanţii domnului numiţi 
ispravnici de judeţ. Ei erau recrutaţi dintre foştii mari dregători 
sau dintre dregătorii de rangurile doi-trei, fiind considerați 
reprezentanţii domniei în teritoriu. Din secolul XVII apar câte doi 
ispravnici de județ, cu atribuţii administrative şi judecătoreşti. Ei 
trebuia să înainteze domnului rapoarte periodice (anaforale) 
privind hotărârile luate şi îndeplinirea poruncilor. Din secolul 
XVI, la conducerea judeţelor, şi în oraşe, din secolul XVII şi în 
satele mari, apar căpitanii de județ, cu rosturi militare şi 
judecătoreşti, ei fiind cei care efectuau arestările, menţionau 
ordinea în județ şi în târguri, apăreau oraşele şi satele. 

La nivelul plaiurilor, numite din secolul XVII plăşi, au fost numiţi 
căpitani de margine sau vătafi de plai, având iniţial rolul de a păzi 
granițele şi de a ajuta la vămuirea mărfurilor. Din secolul XVII, la 
nivelul județelor şi plăşilor au apărut judecători instituționalizați: patru 
la judeţ, doi la plasă şi oraş, care judecau în fața sau la ordinul 
ispravnicilor. Din secolul XVII s-a instituit obiceiul ca fiecare 
ispravnic să aibă oamenii săi în administraţia locală, de la județ 
până la sat. 

Organizarea teritorial-administrativă a Țării Româneşti s-a 
menţinut până la sfârşitul perioadei medievale, singurele 
modificări majore vizând o specializare a instituţiilor 
administrative locale. 

Ținuturile apar ca unităţi teritorial-administrative ale 
Moldovei din secolul XV. Ca şi în cazul județelor, unele vor 
dispare în secolul XVI în urma reorganizărilor administrative 
dictate de pierderea unor teritorii şi organizarea raialelor turceşti. 
In secolul XVIII şi la începutul secolului XIX, procesul de 
reorganizare va continua în urma pierderii Bucovinei şi 
Basarabiei. 

Ținuturile moldovene atestate documentar în secolele XV- 
XVIII sunt: Putna (la granița cu Muntenia în sud-vestul 
Moldovei, prima menţiune la 2 iulie 1431); Adjud (în vestul 
Moldovei, la nord de Putna, în secolele XV-XVI); Trotuş şi 
Bacău (ambele în partea de centru-vest a ţării, atestate în 
secolele XV-XVII, după 1684 Trotuşul, fiind desființat); Tecuci 
(în sudul Moldovei, din 20 decembrie 1437); Covurlui (sudul 
Moldovei şi Dunăre, din 15 iulie 1448); Olteni (sudul Moldovei, 
menţionat din c.1 sept. 1435 — 17 martie 1529); Horincea (în 
sud-estul Moldovei, sec. XV-XVI); Bârlad (în partea de centru- 
sud a Moldovei, sec. XVI-XVII); Tutova (între Bârlad şi Tecuci, 
din 1 sept. 1435); Fălciul (pe Prut, sec. XV-XVI); Roman (pe 
Siret, c. 1391-1394); Vaslui (în centrul Moldovei, sec. XV); 
Neamt (în nord-vestul Moldovei, sec. XV-XVIII); Suceava (nordul 
Moldovei, din 8 sept. 1442-1775); Cânligă-tura (estul Moldovei, 
sec. XV-XVIII); Hârlău-Botoşani (în nord-estul Moldovei, din 
sec. XV-XVI-XVIII); laşi (în centrul Moldo-vei pe Prut, din sec. 
XV); Dorohoi, Cernăuţi, Tetina, Hotin, Soroca (în nordul şi estul 
Moldovei, la Nistru, din sec. XV); Orhei (pe Nistru, din 26 
noiembrie 1470); Lăpuşna (Basarabia, 1454), Tighina (sudul 
Basarabiei, sec. XV); Cetatea Albă (sud-estul Basara-biei, din sec. 
XV, deşi era mult mai vechi, dispare după 1484); Chilia (1435- 
1484, în sudul Basarabiei la Dunăre); Ciubărciu (în sudul 
Basarabiei, după 1484); Tigheci Chigheci (la est de Prut, din 
sec. XVI). În total apar în acte, pentru secolele XV-XVII, 31 ţinuturi. 
În secolul XVIII vor rămâne 26, iar după 1812 doar 17 ținuturi. 

Ținuturile erau împărţite în unităţi administrative numite 
ocoale. Există discuții privind ocoalele. Constantin C. Giurescu le 
confunda cu ocoalele orăşeneşti, adică hinterland-urile agro- 
economice ale acestora. Alţi cercetători le consideră nişte unități 
juridico-administrative de tipul scaunelor diferite de ocoalele 
orăşeneşti. In ce ne priveşte, înclinăm mai mult către ultima 
părere, fără a exclude ocoalele orăşeneşti, care nu sunt 

subunități ale ținuturilor, ci hinterlandurile oraşelor. Se întâmpla 
uneori ca ocolul orăşenesc să fie la fel de întins ca şi tinutul 
(Tutova, Tecuci etc.), dar ţinutul avea ocoalele lui proprii. 
Ținuturile Tecuci, Tighina, Adjud, Trotuş, Roman, Bârlad, Vaslui 
se suprapuneau aproape pe ocoalele oraşelor omonime, dar 
avea ocoale ținutale proprii. 

Ținutul era condus de pârcălabi — termen de origine 
maghiară, de la porkolâb=căpitan -—, comandanţi militari 
recrutați de voievozi şi domni dintre marii boieri cu drept de a 
face parte din sfatul domnesc. In funcţie de mărimea şi 
importanţa ținutului, numărul lor a variat de la doi la patru, dar a 
putut ajunge şi la şase pârcălabi pentru unele cetăți şi ţinuturi, 
aşa cum s-a întâmplat pe vremea lui Petru Rareş. Modelul a 
fost oferit de Ştefan cel Mare, care a dublat şi chiar triplat 
numărul pârcălabilor din unele cetăţi şi ținuturi. 

Pârcălabii erau administratori domneşti şi comandanţi militari, 
având funcţii asemănătoare cu ale ispravnicilor, dar spre 
deosebire de aceştia nu deţineau şi alte dregătorii. Ei erau ajutaţi 
de patru judecători, juzi de ţinut, numiţi de voievod, asemănători 
cu biloții (juzii regali) din Ungaria, de unde fusese luat modelul. Ei 
judecau în numele voievodului asistați de pârcălabi şi erau diferiţi 
de juzii oraşelor şi ai mănăstirilor sau episcopiilor ca şi de juzii de 
Ocol. 

La nivelul ocoalelor existau hotnogii, căpitanii de ocol, 
termen preluat din Transilvania, de origine maghiară. La fel, 
bănişorii de judeţ sau vătafii de plai aveau mai mult rosturi 
militare, răspunzând de menţinerea ordinii şi de mobilizarea şi 
comanda cetelor locale în caz de război. Hotnogii de ocol erau 
numiţi de domn din rândurile boierimii mijlocii sau dintre fiii 
marilor boieri, atunci când se avea în vedere promovarea lor. La 
nivelul ocoalelor erau numiţi câte doi-patru juzi domneşti de 
ocol. El îşi exercitau atribuţiile în numele domnului şi separat de 
juzii de ocol ai oraşelor şi juzii boiereşti ori mănăstireşti, 
atribuţiile fiecărei categorii fiind fixate de domn, singur ori 
împreună cu boierii. 

Din expunerea făcută se poate constata că în ce priveşte 
organizarea teritorial-administrativă existau diferenţe între cele 
trei state româneşti, datorate influențelor externe şi condițiilor 
interne de evoluție, instituţiile administrative fiind destul de 
complexe şi de specializate, în special pentru secolele XVII-XVIII. 

III. INSTITUȚIILE SUPREME ALE PUTERII: 
VOIEVODATUL, PRINCIPATUL ŞI DOMNIA 


Prin instituţiile supreme ale puterii înțelegem, potrivit 
normelor  juridico-organizatorice medievale, doar acele instituții 
care presupuneau şi înmănunchiau în realitate cele trei forme ale 
puterii: legislativă, administrativ-executivă şi judecătorească. Cu 
alte cuvinte, reprezentanții instituţiilor supreme erau deopotrivă 
suzerani şi suverani — dacă statul era independent — sau numai 
suzerani supremi, dacă el era doar autonom, suveranitatea lor 
fiind în acest caz una restrânsă care ţinea mai mult de 
personalitatea fiecărui reprezentant decât de realitatea politico- 
juridică a statului. Şi aici, instituţiile statelor româneşti se prezintă 
diferit, atât ca terminologie, cât şi ca sens şi caracter al puterii, 
statutul instituției decurgând din statutul politico-juridic al statului şi 
din recunoaşterea internaţională a instituției şi mai puţin sau deloc 
din dorinţele şi realităţile interne, deşi avem excepții care ţin mai 
mult de personalitatea reprezentan-ţilor instituţiilor centrale. Dar 
acestea, după cum vom vedea, puteau să scadă sau să crească 
prestigiul instituției, în funcţie de contextul politico-militar în care 
acționau. 


1. Voievodatul a reprezentat prima formă a instituției 
supreme la români. Termenul, de origine slavă — voievoditi = a 
conduce oastea în luptă, comandant militar —, era sinonim cu cel 
roman şi bizantin de dux, duce = comandant militar. Instituţia 
voievodatului se întâlneşte la organizările teritoriale româneşti din 
secolele X-XIII şi ea va continua să existe şi după întemeierea şi 
organizarea statelor româneşti, dar va avea sensuri diferite în 
interiorul arcului carpatic şi în afara lui, motiv pentru care vom 
analiza mai întâi instituţia voievo-datului în Transilvania. Până la 
instituirea oficială a voievodatului ca formă de organizare statală a 
Transilvaniei în cadrul regatului maghiar, instituția voievodatului la 
români viza rosturi militare şi politice, dar şi alte atribuţii specifice 

şefilor de stat. După 1176, voievodatul va îmbrăca două aspecte 
principale: un caracter secundar presupunând atribuții militare şi 
juridico-administrative, care se va păstra la voievozii românilor 
transilvăneni din secolele XII-XVII; un caracter principal de şef de 
stat autonom pe care îl va avea voievodul Transilvaniei după 
instituirea lui la 1176. Despre acesta vom vorbi în continuare. 

Voievodul Transilvaniei era numit de rege şi avea 
autoritate asupra comiţilor din voievodat, ocupând locul patru în 
Consiliul regal după comitele palatin, banul Sloveniei şi comitele 
curial. Până la 1200, voievodul nu a deţinut şi alte funcţii, apoi 
ajunge şi comite de Alba. Voievozii nu aveau autoritate asupra 
saşilor şi secuilor. După 1206, ei vor dispune de slujitori proprii 
care le vor duce la îndeplinire poruncile. Ei nu erau numiţi pe 
viață, putând fi schimbaţi oricând de rege care-i putea numi în 
alte dregătorii, inclusiv în cea de comite. Din 1218, Andrei Il a 
instituit funcţia de vicevoievod. Acesta era locţiitorul voievodului, 
având atribuţii judecătoreşti şi militare. 

Din 1257 s-a instituit demnitatea de duce al Transilvaniei, 
superioară celei de voievod. Viitorul rege al Ungariei, Ştefan V, 
se intitula la 1257 „Ştefan, din mila lui Dumnezeu ilustru rege, 
fiul întâi născut al (regelui) Ungariei şi duce al Transilvaniei”, iar 
la 1266 se intitula „regele cel tânăr al Ungariei, ducele 
Transilvaniei, domnul Cumanilor”. Transilvania devenea astfel o 
entitate statală diferită de Ungaria, un adevărat regnum 
Transylvaniae. Evoluţia titulaturii indică de la început dorinţa lui 
Ştefan de a avea propria-i stăpânire. Între 1257-1270, instituția 
voievodală a fost suspendată, Ştefan asumându-şi conducerea 
directă nu numai a voievodatului, ci şi a întregii Transilvanii şi a 
Banatului. În calitate de duce, el a urmărit unificarea 
Transilvaniei prin aducerea saşilor şi secuilor sub autoritatea 
sa. Până la Ştefan, voievozii Transilvaniei nu puteau face danii 
şi nici nu puteau lua hotărâri în nume proprii. Ştefan este primul 
conducător al Transilvaniei, nu doar voievod, care a impus o 
titulatură cu caracter independent, fără vreo referire la regele 
Bela. 

Ajuns rege al Ungariei, Ştefan a restabilit demnitatea de 
voievod, care avea acum o autoritate sporită, chiar dacă era 
conferită de rege. Alba lulia a devenit reşedinţa permanentă a 
voievodului, iar el putea emite acte având o titulatură proprie, ca 

aceea a lui Matei din 1271: „Noi, Matei voievodul Transilvaniei, 
comite de Solnoc...”. 

Sporirea autorităţii voievodului s-a făcut concomitent cu 
sporirea numărului de comitate. Ungurii au căutat să includă în 
limitele stăpânirii lor teritoriile saşilor şi secuilor, ceea ce 
însemna un atentat la libertăţile acestora. Biserica Transilvaniei 
a căutat şi ea să restrângă libertăţile prepoziturii de Sibiu şi ale 
decanatului Țării Bârsei, ceea ce a generat un şir de conflicte 
interne în timpul lui Ladislau IV (1272-1290). In dania către 
magistrul Gheorghe fiul lui Simion, din 8 ianuarie 1285, Ladislau 
menţiona tulburările din regatul Ungariei în care erau implicaţi 
numeroşi nobili, în frunte cu voievodul Transilvaniei Roland 
Borşa, fiul lui Marcu. Ei ocupaseră mai multe domenii regale şi 
unele cetăți. 

După 1285, confuzia a sporit şi mai mult, în centrul 
tulburărilor aflându-se tot Transilvania. Voievodul Transilvaniei 
Roland Borşa şi-a consolidat puterea în voievodat şi şi-a extins 
autoritatea asupra întregii  Transilvanii, urmărind chiar 
desprinderea acesteia de regat. Noul statut al Transilvaniei de 
regnum separat de Ungaria a fost marcat de convocarea în 1288 
a primei Congregații nobiliare din Transilvania, la care au participat 
reprezentanții tuturor etniilor: români, maghiari, saşi şi secui. 

Andrei Ill „Veneţianul” (1290-1301) a restrâns autoritatea 
voievodului interzicându-i să se mai amestece în problemele 
saşilor. La 11 martie 1291 a convocat el însuşi o Congregatie 
generală, la Alba lulia, compusă din „... toți nobilii, saşii, secuii şi 
românii din părţile Transilvaniei”. Adunarea generală a confirmat 
numirea lui Ladislau din neamul Khan-Apor în fruntea 
voievodatului Transilvaniei. Deşi regele restrânsese iniţial 
atribuţiile voievodului în afara graniţelor voievodatului, componența 
şi competențele Congregaţiei atestă că el a revenit asupra 
hotărârii, ceea ce întăreşte ideea că participanţii aveau conştiinţa 
că Transilvania era un regnum separat de regatul Ungariei. Deşi 
oficial voievodatul făcea parte din regat, saşii şi secuii îl 
considerau pe voievodul Transilvaniei conducătorul firesc al 
acestui regnum. 

Noul voievod şi-a întărit poziţiile în Transilvania, 
colaborând cu baronul Matei de Trenčin, fost voievod şi 
devenit comite palatin sub Andrei III. La 1290, voievodul se 

intitula: „Noi, Ladislau, din mila lui Dumnezeu voievod al 
Transilvaniei şi comite de Solnoc, cu îngăduința măritului 
domn Andrei ilustrul rege al Ungariei ...”. Formula folosită de 
Ladislau arăta că el era voievod din mila lui Dumnezeu şi 
numai comite de Solnoc cu îngăduința regelui Ungariei, 
considerându-se astfel atât suzeran, cât şi suveran. 

Până la 1301, Ladislau şi-a întărit poziţiile în Transilvania, 
numind oamenii săi în comitate şi în capitluri, deşi a păstrat un 
respect formal față de rege. Din 1308, în urma unor adunări 
succesive ţinute la Alba lulia a pus să fie ales episcop fratele său 
Nicolae, s-a intitulat comite perpetuu al secuilor — neamul Khan- 
Apor fiind secui —, i-a pus pe nobili să jure credinţă faţă de el şi 
fiul său Mihail proclamat moştenitorul tronului Transilvaniei. 
Trans-formarea demnităţii de voievod dintr-o funcţie numită într- 
una eligibilă şi apoi ereditară, confirmată ulterior de rege, arată 
că Transilvania se considera la acea dată separată de regatul 
Ungariei, Ladislau fiind un suveran independent. 

In 1309, cu sprijinul lui Matei de Trenčin şi al nobililor din 
Transilvania care îi juraseră credinţă, Ladislau a confiscat 
însemnele regalității maghiare, coroana şi sceptrul, şi i-a supus 
autorității sale pe saşii din Sibiu, cărora le-a numit un comite. 
Titlul lui Ladislau arată că era voievod al Transilvaniei şi stăpân 
al saşilor şi secuilor, fără nici o referire la regele Ungariei, 
Transilvania fiind în fapt, la acea dată, un stat independent. 

Intre Carol Robert de Anjou şi Ladislau s-au purtat tratative 
lungi şi anevoioase (1308-1310). Carol a recunoscut noul statut al 
Transilvaniei, confirmându-l pe Mihail ca moştenitor al tronului 
voievodatului şi comite al secuilor şi Sibiului. Nicolae a fost 
recunoscut episcop al Transilvaniei, iar oamenii lui Ladislau au fost 
confirmaţi în funcţiile pe care le deţineau. Regele se angaja să nu 
ia nici o măsură punitivă împotriva lui Ladislau, a familiei sale, a 
slujitorilor şi prietenilor săi, între care se afla şi Matei de Trenčin, şi 
întărea toate daniile şi actele voievodului. Ladislau se angaja să-l 
recunoască rege pe Carol, să-i înapoieze însemnele regale, ba 
chiar l-a invitat să se încoroneze la Alba lulia. 

Episodul Ladislau Khan a reprezentat pentru Transilvania şi 
pentru români un moment important. Vreme de două decenii şi 
jumătate, voievodul s-a manifestat cvasiindependent față de 

regatul Ungariei, fiind aproape de crearea statului independent 
Transilvania. 

După 1320, autoritatea voievodului Transilvaniei a fost 
redusă la nivelul anului 1271 şi a fost restabilită funcţia de 
vicevoievod. Reprezentanţii Bisericii au fost implicaţi în actul 
guvernării, prezenţa lor alături de laici fiind permanentă. Voievodul 
dispunea de o curte, avea judecători proprii şi cancelarie după 
modelul curții regale. Practica adunărilor generale a fost reluată în 
1322. La Congregația generală ţinută la Cristiş au luat parte saşii 
şi secuii. Totuşi, după momentul Ladislau, regele nu a reuşit 
reducerea puterii voievodale pentru mult timp. Voievodul va avea 
în subordine magişiri şi castelani, putea soluţiona pricini ale 
preoților care ţineau de dreptul laic şi avea dreptul să delege 
puterea judecătorească. Juzii numiţi de el judecau şi luau hotărâri 
în numele său şi cu voia sa, fără a mai fi nevoie de aprobarea 
regelui. Comiţii au fost iarăşi obligați să execute ordinele 
voievodului şi să-i trimită rapoarte de îndeplinirea lor. 

Carol a fost nevoit să accepte o sporire a atribuţiilor 
voievodului în condiţiile în care tulburările reîncepuseră în 
Transilvania şi s-au extins în tot regatul Ungariei. Din 1324, 
voievodul Toma ajunsese şi comite de Sibiu şi-şi mutase reşedinţa 
la Deva unde avea o curte de aprozi. 

După modelul apusean, dar şi cel bizantin, Carol a luat 
măsura interferării dreptului clerical cu cel laic. Capitlurile şi 
conventurile au devenit organe de anchetă, trebuind să pună la 
dispoziţia instanţelor dovezile probatorii, mai ales în procesele de 
bunuri, moşteniri şi hotărnicii. Arhiepiscopii de Strigoniu au căpătat 
drept de danie şi de judecată în ţinuturile saşilor, prepozitura din 
Sibiu fiind pusă sub ascultarea lor. Din 1325, voievodul şi-a extins 
autoritatea şi asupra saşilor din părţile Bistriţei, în urma trădării şi 
condamnării comitelui Petru de Hening. Tot atunci, vicevoievodul 
Transilvaniei va fi numit de voievod cu acordul regelui sau al 
baronilor şi va avea drept de judecată în numele voievodului, mai 
ales pentru cazurile de trădare. 

Puterile voievodului se disipau însă la nivelul capitlurilor şi 
conventurilor, comitatelor şi slujbaşilor regali. Orice hotărâre luată 
de voievod era verificată de rege, Biserică şi nobili, urmărindu-se 
elimi-narea abuzurilor şi limitarea puterii voievodului. Congregația 
generală a nobililor tindea să devină un parlament de tipul celui 

englez sau al Adunării de Stări din Franţa, având atribuţii 
legislative şi judecă-toreşti. La ea participau şi reprezentanții 
orăşenilor din Transilvania, dar nu şi nobilii din afara Transilvaniei. 
La 25 mai 1326, Adunarea de la Sântimbru a adoptat hotărâri 
privind voievodatul, iar voievodul a soluționat unele pricini fiind 
asistat de nobili. 

Problemele Bisericii privind bunurile, daniile şi privilegiile au 
rămas în competența regelui. Voievodul putea soluţiona doar 
pricini în care erau implicaţi slujitori ai Bisericii. Congregațiile 
generale ale voievodatului — nu este clară structura lor — încep să 
se ţină la Turda de două ori pe an. Congregatiile comitiale aveau 
atribuţii judecătoreşti fiind convocate şi prezentate de comitele 
palatin. Procesele mai grele erau judecate de comitele palatin sau 
de rege, voievodul fiind însărcinat cu punerea în aplicare a 
hotărârilor. 

După 1327, secuii vor fi supuşi treptat autorităţii voievodului. 
Până atunci pricinile dintre secui şi unguri ori secui şi Biserică erau 
judecate de un Consiliu de nobili şi prelați ai regatului, condus de 
rege sau judele regal. Saşii nu au reuşit să-şi păstreze autonomia 
religioasă. Atunci când decanii de Sebeş şi Câlnic au refuzat plata 
dijmelor către episcopul Transilvaniei, s-a ajuns la proces, judecat 
de capitiul din Alba lulia. Papa a refuzat să se implice, iar actele au 
fost legalizate de notarii publici ai regelui. loan al XXII-lea a trimis 
în Transilvania judecătorii Inchiziției cu scopul restabilirii autorității 
papale în acele părţi. Au fost intentate procese unor preoţi şi 
decani din dieceza Transilvaniei. 

După 1312, Carol a urmărit ca voievozii să nu aibă baza 
stăpânirii materiale în Transilvania, ci în regat pentru a fi sub 
controlul regelui. Totuşi, voievodul, dispunând de putere militară şi 
având oamenii săi în instituţiile voievodatului, a continuat să 
exercite o putere reală, stăpânirea sa transformându-se într-o 
autonomie în cadrul regatului, chiar dacă palatinul şi juzii regali îşi 
mențineau dreptul de jurisdicție în voievodat. Biserica a fost 
asociată la guver-nare, susținându-l pe voievod în problemele 
interne ale stăpânirii şi în limitarea puterii baronilor care aveau 
domenii în Transilvania. Cu prilejul adunărilor nobiliare din 
voievodat, la care participau şi nobilii cu posesiuni în teritoriile 
saşilor şi secuilor, pricinile acestora, considerate a fi fost judecate 
nesatisfăcător de comiţii celor două etnii, erau supuse judecății 

82 


regale la propunerea voievodului şi cu acordul nobilimii. Biserica a 
devenit anchetator public şi notar public al regatului. Capitlurile 
legalizau toate actele şi hotărârile, verificând veridicitatea actelor şi 
copiilor şi eliberând copii legalizate întărite de rege sau cancelar. 

S-au instituționalizat adunările nobililor din comitate, cu un 
număr de doi-patru juzi având competenţe în toate pricinile vizând 
locuitorii comitatelor, cu excepția condamnărilor la moarte, când 
hotărârile luate trebuia aprobate sau infirmate de rege. S-a 
încercat, pentru scurtă vreme, numirea unui singur comite al 
saşilor şi secuilor ales dintre ei, dar experimentul nu a durat. La 23 
iulie 1334, magistrul Ladislau era comitele saşilor şi secuilor, 
dispunând de competențe juridice în domeniul proprietății. 
Biserica, repusă în drepturi, a încercat să impună dreptul canonic 
asupra laicilor şi a stabilit singură dijma fără a consulta nobilii şi 
voievodul. |n urma conflictului care a urmat s-a ajuns, în cadrul 
unei comisii mixte, la reglementarea dijmelor şi dărilor percepute 
de Biserică. S-au reglementat şi normele privindu-i pe laici, femeile 
fiind mai mult sub jurisdicţia Bisericii decât bărbații. 

La 1336, organizarea voievodatului se încheiase o dată cu 
înființarea şi organizarea celor şapte comitate componente. 
Scaunele săseşti şi secuieşti, Maramureşul şi Banatul, ca şi 
comitatele Arad, Bihor, Solnocul din Afară şi Sătmar nu făceau 
parte din voievodat. Organizarea s-a menținut, cu puţine 
modificări, până la 1528-1529 când fostul voievod loan Zâpolya, 
ajuns rege, a schimbat statutul şi structura voievodatului şi a 
Transilvaniei în general. Voievozii erau aleşi pe viaţă de nobili şi 
confirmaţi de rege. Fiind mari baroni ai regatului, se aflau pe lângă 
suveran, atribuţiile lor fiind preluate de vicevoievod şi comiti. 

Saşii au ajuns să fie organizați în trei comitate, fiecare 
compus din mai multe scaune. Cel mai vechi a fost comitatul 
Sibiului. A urmat comitatul Bistriţei, care îngloba toți saşii din 
nordul Transil-vaniei, de la Rodna la Satu Mare. Pe la 1340-1341 
a fost organizat un comitat la Braşov cu jurisdicție asupra saşilor 
din Țara Bârsei, atestat de Carol la 15 ianuarie 1341.Secuii şi-au 
pierdut treptat libertăţile, fiind asimilați în bună măsură de unguri. 
Ei şi-au păstrat scaunele Cuezd, Tylegd, Ciuc, Odorhei şi 
Covasna. Peste ele era un comite al secuilor ales de obşte şi 
confirmat de rege. Românii sunt prezenţi peste tot în Transilvania, 
atât în voievodat, cât şi în scaunele săseşti şi secuieşti. In regiunile 

mărginaşe compact locuite de ei s-a păstrat neştirbit dreptul 
cnezial, dar şi organizarea în districte incluse în comitate, aşa cum 
a fost Haţegul în comitatul Hunedoarei, şi țări, care aveau o 
autonomie mai largă, ţinând direct de rege. Biserica era 
autonomă, având forme de organizare specifice şi norme juridice 
proprii. Adeseori a intrat în conflict cu nobilimea, saşii şi secuii. 

Au existat şi alte instituţii: castelanii şi comandanții de cetăți 
ai regelui, baronilor şi voievodului; instanţele laice şi clericale 
ajunse în conflict cu instanţele voievodale, ale saşilor şi secuilor. 
Apelând frecvent la justiția regală, ele au contribuit la diminuarea 
puterii instanțelor săsești şi secuieşti, nu şi ale voievodatului. 

În Transilvania, ca şi în restul regatului au funcţionat în 
secolele XI-XIII mai multe sisteme juridice: antiqua lex, jus 
Valachorum (legea veche, dreptul românilor), jus Hungarorum 
(dreptul ungurilor), jus Siculorum (dreptul secuilor), jus Saxonicum, 
jus Theutonicus (dreptul saxonilor, dreptul teutonilor) etc. Peste ele 
s-a impus, în viața laică dreptul roman influenţat de dreptul 
germanic. În Biserică, dreptul roman a suferit influenţe greceşti şi 
orientale, în secolele VI-X, după care dreptul religios catolic a 
evoluat diferit de cel ortodox în sensul că Papa, în calitate de şef al 
Bisericii Romane, era şi şeful spiritual al conducătorilor laici. 

Multitudinea formelor de drept a impus o multitudine de 
instanţe laice şi religioase. In cadrul autonomiilor, ele au funcţionat 
ca instanțe primare şi medii. Apelurile se soluționau de juzii 
voievodali şi regali în cadrul adunărilor generale. Existau apoi 
instanțele superi-oare: curtea voievodului, comitele palatin, regele. 
Pentru procesele interetnice existau instanțe speciale la nivelul 
comitatelor, adunării generale a voievodatului, voievodului, regelui. 
Nu avem în vedere procesele care implicau laici şi clerici şi care 
erau soluționate numai de instanţe clericale. Instanţele religioase: 
conventuri, capitluri, decanate, dieceze, Curia Papală şi Inchiziția 
funcționau după norme unice statuate până în secolele VI-X. 
Sfântul Oficiu a fost prezent în Transilvania şi peste munţi în 
secolele XIV-XV, dar la intervenţia energică a nobililor, inclusiv a 
unor clerici, Papa a renunţat să se mai folosească de Inchiziţie, 
apelând doar la instanțele obişnuite. 

În unele cazuri, adunările generale comitiale au avut rolul 
instanţelor de apel, iar la nivelul voievodatului, de ultimă instanță, 
mai ales din secolele XIV-XV când autoritatea voievozilor se 

extinsese peste întreaga Transilvanie. Puterea judecătorească şi 
militară a adunărilor generale a sporit în urma creării la 16 
septembrie 1437 a Unio Trium Nationum, compusă din nobili, saşi 
şi secui şi îndreptată împotriva duşmanilor interni şi externi, între 
care şi Biserica. In actul de constituire părțile se angajau „să 
curme şi să stingă cu totul şi pe deplin orice prilej mai vechi de 
pizmă şi duşmănie ... între ... Gheorghe Lepeş episcopul 
Transilvaniei şi capitlul aceleaşi biserici, precum şi între nobili, saşi 
şi secui şi de acum înainte nici una din acele părţi să nu cuteze a 
le înnoi sau a face vreo ațâţare ...”. Este de reținut că 
vicevoievodul, în fața căruia s-a încheiat tratatul, nu era parte 
contractantă, ci garantul înțelegerii. 

După 1438 a început procesul de transformare a 
Congregaţiei generale a nobililor din Transilvania în Dietă, 
organism permanent cu caracter legislativ, mai puţin judecătoresc, 
creat pe principiul lui Unio Trium Nationum. Evoluţia Dietei 
Transilvaniei a fost lentă. Este probabil ca ea să se fi manifestat 
pentru prima oară cu claritate în timpul lui Matia Corvin (1458- 
1490), dar s-a impus definitiv sub loan Zápolya, primul „principe” al 
Transilvaniei şi ultimul rege al Ungariei. Dieta va fi şi cea care va 
alege voievodul, ulterior principele Transilvaniei, fixând atribuţiile 
lor în condiţiile sporirii anarhiei regatului. 

Până atunci însă caracterul puterii voievodale nu s-a 
modificat considerabil, iar tensiunile au continuat în Transilvania în 
secolele XV-XVI. Saşii au căutat să-şi recâştige autonomia şi 
libertatea de mişcare, în timp ce secuii au ajuns să-şi piardă 
libertăţile şi să se confunde tot mai mult cu ungurii. Unio Trium 
Nationum a creat o nouă posibilitate pentru asimilarea clasei 
nobiliare româneşti de către unguri şi pentru marginalizarea etniei 
în general. Treptat, românii vor fi excluşi din viața politică a 
voievodatului, situaţia lor deteriorându-se la finele secolului XVI şi 
în cel următor. Tulburările de la 1437-1438 şi 1514-1515 au 
determinat modificarea statutului juridic al iobagilor. Drepturile lor 
au fost restrânse sau suprimate total — cum au fost cele de 
moştenire şi de danie, cel de liberă strămutare etc. In urma 
răscoalei din 1514-1515 a intrat în vigoare Tripartitul, noul cod de 
legi al voievodatului, bazat pe principiul lui Unio Trium Nationum. 

După întemeierea Țării Româneşti şi Moldovei, voievodatul şi 
Transilvania în ansamblul ei s-au orientat tot mai mult spre românii 

de peste munţi, contribuind astfel la menţinerea şi întărirea unității 
politico-teritoriale a românilor şi la deosebirea Transilvaniei de 
Ungaria, ca entitate statală. Desigur, nu se poate vorbi de o 
unitate instituţională în spaţiul românesc. Ea nu exista nici în 
Transilvania, unde se impusese modelul occidental. Asistăm, după 
cum vom vedea, la manifestarea unor influențe multiple şi la 
variate modele de organizare instituțională. Ele şi-au pus 
amprenta asupra instituţiilor din spaţiul românesc pentru secolele 
următoare şi chiar dacă au apărut unele similitudini şi 
„uniformizări”, aceasta nu a însemnat, cum vom vedea, identitatea 
organizării instituţionale în cele trei state românești. 

2. Principatul Transilvaniei s-a constituit în secolul XVI, 
între 1529-1541, pe ruinele regatului maghiar distrus de otomani. 
Până în 1541, el a cuprins teritorial partea centrală şi estică a 
Ungariei, Banatul, Transilvania şi comitatele exterioare acesteia — 
Partium — în ideea continuării regatului Ungariei ca stat tributar 
Porții, dovadă şi titlul de „rege al Ungariei” purtat de loan Zápolya. 
După moartea sa Soliman | Magnificul (1521-1566) a considerat 
că fiul lui, loan Sigismund, care era minor, ar fi fost o pradă uşoară 
pentru Austria sau Polonia. In aceste condiţii, el a creat paşalâcul 
de la Buda şi Transilvania, Banatul şi Partium au constituit 
Principatul Transilvaniei, care se dorea o continuare a regatului 
ungar (1541). Noul stat, care păstra caracteristicile unei regalități 
de tip occidental, era însă vasal Porții, având un statut de 
autonomie politică destul de largă. 

Principele era un suveran ales de Dietă şi confirmat de 
Poartă. El păstra însemnele regalității: coroana şi sceptrul, iar 
succesiunea la tron era electiv-ereditară, depinzând de Dietă, la fel 
cum se petreceau lucrurile şi cu domnia din Tara Românească şi 
Moldova. Era desființat astfel voievodatul şi, deşi se mențineau 
autonomiile locale ale saşilor — ale secuilor mai puţin —, prin 
intermediul Dietei, constituită pe principiul lui Unio Trium 
Nationum, toţi nobilii şi fruntaşii saşilor şi secuilor participau la 
viaţa politică a principatului. Principele era acum suzeran şi 
suveran şi devenea ultima instanţă a statului. El dispunea de o 
curte proprie în frunte cu un cancelar care devenea un fel de şef 
de guvern, Dieta devenind organul legislativ suprem care hotăra în 
toate problemele interne şi externe asistată de principe sau 
împreună cu el. 

Dependenţa Transilvaniei față de Poartă s-a evidenţiat nu 
numai prin plata tributului — care a variat între 15.000 şi 45.000 
galbeni —, ci şi în alte feluri. Astfel, Dieta s-a văzut nevoită uneori 
să „aleagă” principele propus de Poartă, cum s-a întâmplat cu 
Gabriel Bethlen şi Mihail Apaffy. Alteori, chiar Poarta a numit direct 
principele, ca în cazul lui Ştefan Bocskay. După ce principele ales 
de Dietă era confirmat de Poartă în urma unei sume de bani, el 
primea însemnele puterii: steag, sabie, buzdugan, căciulă 
domnească, un caftan şi doi cai, la fel ca domnii Țării Româneşti şi 
Moldovei. In 1685 sunt menţionate însemnele arătate, afară de 
buzdugan care este înlocuit cu un sceptru, existent deja la domnii 
români, ceea ce poate semnifica o recunoaştere a unei autonomii 
mai largi, aproape de suveranitate şi de independență. 

Adăugăm aici că şi obligaţiile fiscale ori de altă natură faţă de 
Poartă sunt diferite în raport cu domnii români, ceea ce semnifică, 
după părerea noastră, un statut aparte față de principele 
Transilvaniei. Ținând cont de cele spuse anterior la voievodat în 
legătură cu acel regnum Transylvaniae, nu excludem posibilitatea 
ca Poarta să se fi gândit la menţinerea virtuală a unui „regat”, dacă 
nu maghiar, cel puţin al Transilvaniei. Aducem ca argument faptul 
că între 1527-1540 Soliman Magnificul îi recunoscuse pe loan 
Zápolya şi pe fiul său, loan-Sigismund, ca regi ai Ungariei, dar 
după moartea lui Zápolya, sultanul s-a răzgândit, ţinând cont că 
loan-Sigismund era minor, şi a creat principatul în 1541. 

Revenind la obligaţiile fiscale, arătăm că haraciul a evoluat 
între 10.000-15.000 galbeni în secolul XVI şi 15.000-45.000 
galbeni în secolul XVII, în 1658 el fiind de 40.000 galbeni. La 
acesta se mai adăugau „obişnuitele daruri”, adică bani, argint 
nebătut, vase de aur şi argint şi şoimi. In 1603, de exemplu, se 
dădeau câte zece perechi de şoimi pe lângă alte daruri. Se mai 
dădeau daruri cu ocazia acordării ahid-name-urilor şi, evident, cu 
ocazia învestirii principilor. Din secolul XVII, la fel ca în Țara 
Românească şi Moldova, principii erau obligaţi la ajutor militar ori 
la participarea directă la campaniile sultanale ori vizirale, aşa cum 
s-a întâmplat în 1683, când Mihail Apaffy a fost nevoit să participe 
direct, alături de domnii români, la asediul Vienei. In general, 
ajutorul militar acordat de principii transilvăneni Porții nu depăşea 
cifra de 15.000 oameni. 

La fel ca în cazul domnilor români, după cum vom vedea mai 
departe, reprezentantul principelui la Constantinopol se numea 
capuchehaie (un fel de ambasador), care dispunea de cancelarie, 
per-sonalul necesar şi un interpret sau dragoman. Sediul 
reprezentantului principelui era cartierul Balata, reşedinţa lui fiind 
scutită de dări şi alte obligaţii. Reţinem că, la fel ca ambasadorii 
occidentali, reprezen-tantul principelui putea acorda azil celor care 
se adăposteau la reşedinţa sa. 

Principatul Transilvaniei a păstrat bunele legături cu Țara 
Românească şi Moldova, iar principii, probabil în virtutea unor mai 
vechi tradiții de pe vremea voievodatului, şi-au arogat unele 
drepturi față de domnii români, în special în secolul XVII când au 
încercat refacerea „Regatului Daciei” sub conducerea lor, fără a 
deduce de aici că principii erau superiori ierarhic domnilor. 
Credem că a fost vorba mai mult de faptul că ei deţineau o poziție 
politico-militară mai bună față de aceştia şi dispuneau de 
posibilități economice şi demografice mai însemnate care le-au 
permis o mai mare libertate de mişcare. In condiţiile secolului al 
XVII-lea, mai ales, credem că este dificil de stabilit în ce măsură 
principii au fost ori nu superiori domnilor chiar dacă au existat 
situaţii care să sugereze asemenea aspecte. Reţinem totuşi că, 
după ocuparea Transilvaniei de către austrieci, împărații Austriei 
şi-au adăugat titlul de principi ai Transilvaniei în semn că ei 
recunoşteau existența entității statale pe care o înglobaseră 
imperiului lor. Preluarea titlului de principe de către Leopold | 
(1690) va determina o scădere reală a prerogativelor Dietei, care 
nu mai putea alege principele. Prin crearea Cancelariei Aulice şi 
instituirea guvernatorului şi a guberniului (un fel de guvern) 
Transilvaniei atribuţiile Dietei au fost restrânse şi mai mult, chiar 
dacă s-a menținut principiul lui Unio Trium Nationum, ca şi preve- 
derile — formal, desigur — din Approbatae constitutiones regni 
Transilvaniae şi Compillatae constitutiones regni Transilvaniae, 
care statuau, între altele, drepturile şi atribuţiile Dietei şi ale 
principelui. 

Unele modificări teritorial-administrative, dublate de planurile 
politice de perspectivă ale Austriei, au determinat-o pe Maria 
Tereza ca la 2 noiembrie 1765 — poate şi la sfatul fiului ei, losif al 
II-lea — să proclame Transilvania Mare Principat, ea luându-și titlul 


88 


de Mare Principe al Transilvaniei, care a fost purtat apoi de toți 
împărații Austriei până la 1848. 

In concluzie, am putea spune că principele continuă în plan 
superior demnitatea voievodului, continuând şi ideea de regat al 
Ungariei, dar întărind caracterul de regnum al voievodatului 
Transil-vaniei, situaţie recunoscută, în mod diferit, de Poartă şi 
Austria. 


3. Voievodatul şi domnia în Țara Românească şi 
Moldova. Pentru conducătorii statelor româneşti de peste munţi — 
Țara Românească şi Moldova —, titlul folosit a fost acela de 
voievod moştenit de la antecesori şi care exprima atât tradiţia, cât 
şi realitatea politico-militară a momentului. Şi legendarul „Negru 
Voievod” şi Masarab | în Țara Românească, dar şi Dragoş ori 
Bogdan în Moldova, au fost iniţial şi au rămas voievozi vasali 
regilor unguri. Titlul semnifică principala atribuţie a şefilor de stat 
români, aceea de comandanți militari, şi se va menține în titulatura 
lor până în secolul XVIII, având un caracter ereditar, calitatea de 
voievod păstrându-se şi după moarte. 

in Ţara Românească, Basarab | (c.1310-1352) va păstra 
titlul de voievod până la moartea sa, titlu recunoscut atât de Carol 
Robert de Anjou la 26 iulie 1324, cât şi de papa loan XXII la 1 
februarie 1327. Chiar şi după obţinerea independenţei față de 
Ungaria în 1330, Basarab va rămâne tot voievod, fapt recunoscut 
de papa Clement VI în actul din 17 octombrie 1345, unde vorbeşte 
de „Alexandru al lui Basarab, voievodul Țării Româneşti”. Titlul de 
„mare voievod” atribuit lui Basarab | la moartea sa în 1352 — 
grafitul din biserica domnească de la Argeş — sugerând fie că 
Basarab devenise mare voievod prin faptele sale, fie spre a-l 
deosebi ca şef de stat de ceilalţi voievozi; locali existenţi înainte de 
întemeierea statului. 

Titlul de mare voievod nu s-a impus, pentru o perioadă, şi pe 
plan extern, el rămânând o problemă internă. La 18 februarie 
1355, Ludovic | (1342-1382) îl numea pe conducătorul Țării 
Româneşti „Alexandru al lui Basarab voievodul nostru din Țara 
Românească”. Dar titlul de voievod nu putea să rămână singular 
în condiţiile de independenţă ale statului românesc. Şeful statului 
trebuia să-şi modifice titulatura astfel încât ea să evidentieze atât 
independenţa, cât şi atribuţiile conducătorului. Conform normelor 

epocii, asemenea modificări nu erau de natură internă. Ele trebuia 
să se producă pe plan extern prin recunoaşterea oficială a noului 
statut al suveranului român, recunoaştere pe care o puteau face 
numai Biserica sau cei doi împărați. 

Basarab |, de confesiune catolică, nu putea spera la 
recunoaşte-rea noului său statut din partea Bisericii Romane, care 
ar fi riscat o încordare a relaţiilor cu regele maghiar. El nu putea 
nici să abjure, imediat după 1330 orientându-se către Ortodoxie 
fără o pregătire politică prealabilă. Basarab nu pare să fi dorit o 
rupere definitivă de Roma, acceptând împăcarea cu regele 
Ungariei (1345) şi menţi-nându-se în sfera catolicismului. 
Alexandru | Basarab (1352-1365) va face pasul hotărâtor în 
direcția adoptării Ortodoxiei ca „Biserică Naţională”, organizând în 
1359, cu acordul Patriarhiei de la Constantinopol, Mitropolia Țării 
Româneşti în frunte cu lachint de la Vicina. Este probabil ca 
pregătirile în acest sens să fi început încă din 1337-1338, în urma 
expediției lui Umur beg de Aydin la gurile Dunării, când a fost 
pustiită Vicina. Cu acordul Patriarhiei, lachint 
şi-a continuat păstoria în Dobrogea sau chiar în teritoriul nord- 
dunărean supus autorităţii lui Basarab l. Sigur este, după cum 
atestă şi actele de întemeiere a noii mitropolii, că discuţiile şi 
tratativele voievozilor munteni cu Patriarhia au durat multă vreme. 
Intre timp au fost purtate tratative şi cu Roma. Avem ştiri indirecte 
despre ele din cuprinsul aceloraşi acte, Alexandru fiind obligat să- 
şi ia angajamentul că nici el, nici fiii lui nu vor reveni la catolicism. 
Tratativele s-au încheiat cu succes pentru voievodul muntean care 
va fi consacrat oficial în plan internaţional ca şef de stat 
independent într-o formă deosebit de favorabilă pentru el. Biserica 
Ortodoxă, cu acordul împăratului, i-a recunoscut calitatea de mare 
voievod şi domn, stăpânirea lui căpătând un caracter imperial, titlul 
amintind de Dominatul roman de odinioară. 

In primul act al Patriarhului către voievod modul de adresare 
este: „Celui de prea bun neam, marele voievod şi domn a toată 
Ungrovlahia, întru Duhul Sfânt prea adevăratul fiu al smeiniei 
noastre, domnul Alexandru ...”. Al doilea act, tot din 1359, începe 
cu formula: „Prea nobile, prea înțelepte, prea viteze Mare Voievod 
şi domn a toată Țara Românească, întru Duhul Sfânt prea 
adevărat, prea dorit fiu al smereniei noastre, doamne Alexandre 

Asupra titlului de mare voievod şi domn au fost exprimate 
păreri diferite. S-a spus că el a reprezentat o răsplată din partea 
Bizanțului pentru organizarea mitropoliei ortodoxe (Emil Vârtosu), 
că actul din 1359 a fost o recunoaştere indirectă a statutului Țării 
Româneşti de către împăratul de la Constantinopol (Mircea 
Păcurariu), că a fost vorba de un transfer, prin Patriarhie, al unei 
părți a puterii imperiale asupra voievozilor munteni (Dumitru 
Năstase), că este vorba de dualitatea puterii seculare şi spirituale 
a şefului statului şi recunoaşterea jurisdicției acesteia din urmă 
(Valentin Al. Georgescu). Fiecare din părerile autorilor menţionaţi 
exprimă o parte de adevăr. Acordarea titlului de domn voievozilor 
Țării Româneşti de către Patriarhia din Constantinopol a însemnat 
nu numai recunoaşterea independenței politice a Țării Româneşti, 
ci şi calitatea de locţiitori ai împăraţilor de la Constantinopol pentru 
domnii munteni, ulterior şi pentru cei moldoveni, în eventualitatea 
că împărații nu şi-ar mai fi putut exercita atribuţiile de şefi şi 
ocrotitori ai Ortodoxiei cu care fuseseră învestiţi. In acest fel facem 
legătura cu expresia lui lorga „Bizanţ după Bizanţ”, care a fost 
ilustrată pe deplin de către domnii români în secolele XVI-XVII, 
apoi de Rusia pravoslavnică a țarilor. 

Titulatura domnilor munteni, ale cărei baze sunt puse acum, 
se va îmbogăţi ulterior cu noi elemente: „+" (cruce-ajută), „Samo- 
derjavnâi, autokrator' (singur stăpânitor, împărat), „Cel dăruit de 
Dumnezeu, cel bine credincios”. Au urmat titlurile privind 
stăpânirile din afara Țării Româneşti: ban, duce, povăţuitor, 
despot, singur stăpânitor, domn — după modelul titulaturii regilor 
unguri. Elementul „IO”, prescurtare a numelui /oan-loannes, 
introdus mai târziu, a generat numeroase discuţii privind 
semnificaţia sa. 

Titulatura a evoluat de la Alexandru | Basarab până la Mircea 
cel Bătrân şi urmaşii săi. Ea a îmbrăcat forme diverse, în raport cu 
împrejurările politice, mai ales în vremea lui Vladislav | (1364-c. 
1377). La 20 ianuarie 1368 se intitula: „Vladislav, din mila lui 
Dumnezeu şi a majestăţii regeşti, voievod al Ţării Româneşti şi 
ban de Severin”. La 25 noiembrie 1369 îşi spunea: „Ladislau, din 
mila lui Dumnezeu şi a regelui Ungarei, voievodul Țării Româneşti 
şi ban de Severin, precum şi duce de Făgăraş ...”. După ce a ieşit 
din vasalitatea fată de Ludovic | şi a revenit la Ortodoxie, el se 
intitula la 15 iulie 1372: "Vladislav, voievodul Ţării Româneşti, ban 

de Severin şi duce al Ţării Făgăraşului nou dobândite ...”. El nu 
purta încă titlu de domn, nefiind împăcat pe deplin cu Bizanțul. 
Abia în 1374 se va intitula: „+ Pentru că eu, cel în Hristos 
Dumnezeu, binecredinciosul voievod Vladislav, din mila lui 
Dumnezeu domn a toată Ungrovlahia ...”. Se constată din 
exemplele arătate că numai titlul de voievod rămâne constant, 
celelalte elemente şi titluri modificându-se în funcţie de realitățile 
momentului. Oscilaţiile politico-religioase ale lui Vladislav nu au 
rămas fără urmări. O vreme a adoptat formula regaliană a 
titulaturii, după modelul maghiar, precizând că era vasalul regelui. 
Revenirea la Ortodoxie a permis reluarea titlului de domn, dar fără 
cel de mare voievod, ceea ce sugerează că la acea vreme el era 
controlat de marea boierime, care pare să fi împărțit puterea cu el. 

Titulatura s-a îmbogăţit cu elemente noi sub Dan | (c. 1383- 
1385) şi s-a definitivat sub Mircea cel Bătrân (1386-1418), când a 
căpătat şi cea mai mare strălucire. Este de remarcat şi la Mircea 
că, datorită conjuncturilor politico-militare, au existat fluctuații în 
privinţa titulaturii impuse de situația momentului. Sunt marcate în 
titulatură intrarea sau ieşirea de sub stăpânirea domnului a unor 
teritorii precum Dobrogea, Dârstorul, Podunavia ş.a., titulatura 
luând forme diverse în perioada 1388-1406. Intr-un act de la c. 
1407-1408, de pildă, Mircea se intitula: „+ In Hristos Dumnezeu 
binecredinciosul şi de Hristos iubitorul şi autocratul, lo Mircea mare 
voievod şi domn, din mila lui Dumnezeu şi cu darul lui Dumnezeu, 
stăpânind şi domnind peste toată țara Ungrovlahiei şi părţile de 
peste munti şi către părțile tătăreşti şi pe amândouă părțile peste 
toată Podunavia, încă şi până la Marea cea Mare şi prin darul lui 
Dumnezeu domn al cetăţii Dârstorului ...”. 

Credem că titulatura lui Mircea cel Bătrân, a cărei formă 
solemnă s-a impus urmaşilor, reprezintă şi îmbină două modele 
instituționale: bizantino-ortodox şi romano-catolic. Partea înflorită a 
titulaturii, legată de credință şi de caracterul puterii, este de 
inspiraţie bizantino-ortodoxă, fiind asemănătoare cu titulatura 
împăraților bizantini şi a țarilor bulgari. Partea a doua a titulaturii, 
de inspiraţie romano-catolică, imită forma titulaturii regilor maghiari 
prin enumerarea stăpânirilor avute şi calitatea de şef al fiecăreia. 

Aşadar, instituția fundamentală a Țării Româneşti, domnia, a 
evoluat de la cnezat la voievodat, iar de aici la mare voievodat şi 
domni de caracter imperial în care domnul era autocrat (singur 

stăpânitor şi dătător de legi). De la un „primus inter pares”, care 
pare să fi fost statutul voievozilor munteni până la 1300 şi chiar 
mai târziu, s-a ajuns la un princeps, după 1330, şi apoi la cel de 
domn autocrat, după 1359 şi mai ales după 1374, cu unele 
fluctuații de putere datorate împrejurărilor politico-religioase 
amintite. S-a urmat iniţial modelul romano-catolic în care principele 
(duce, rege, împărat) guverna împreună cu marii săi vasali şi cu 
Biserica, un fel de Curte a Assiselor, pe care o regăsim în funcţie 
în Regatul Ungariei. Această situaţie a durat, cu unele modificări, 
până în timpul lui Dan | şi mai ales al lui Mircea cel Bătrân, când 
statutul domniei s-a definitivat, domnul devenind stăpânul absolut 
al tuturor, mari şi mici. 

Impunerea stăpânului absolut, a împăratului autocrat care va 
fi domnul muntean după 1389 a început o dată cu organizarea 
Mitropoliei Țării Româneşti în 1359. Treptat, voievozii, deveniți 
mari voievozi şi domni, au renunţat la calitatea de principe a 
modelului apusean în favoarea celei de autocrat a modelului 
răsăritean. Schimbarea s-a făcut treptat, existând o anume 
rezistență atât din partea elementelor catolice, cât şi a celor 
ortodoxe. Boierii, foştii cnezi şi voievozi din secolele XII-XIII, 
indiferent de confesiunea lor, nu erau dispuşi să-şi piardă poziţiile 
deţinute până atunci în stat, adică să guverneze împreună cu 
principele, pe care l-ar fi putut controla şi i-ar fi putut impune voința 
lor. Trecerea de la principe la domnul autocrat s-a făcut treptat, iar 
domnul nu a căpătat o putere absolută neîngrădită de nimeni, 
după cum s-a spus şi cum s-ar putea crede. El a devenit 
dependent de boierii şi slujitorii săi, care-i îndeplineau ordinele şi 
duceau la bun sfârşit hotărârile judecătoreşti. Aceşti „oameni ai 
domnului”, dregătorii, erau şi ei dependenţi de el, neputându-se 
afirma în faţa celorlalţi în lipsa domnului pe care-l susțineau. Aşa 
au luat naştere facțiunile boiereşti, care se vor afirma ulterior şi vor 
ajunge să controleze domnia. 

Aşadar, domnul autocrat era un stăpânitor absolut numai 
virtual nu şi real, puterea absolută a lui disipându-se prin dregătorii 
şi slujitorii din jurul său. Fiecare reprezentant al său, în domeniul 
care îi revenea, devenea un autocrat învestit cu auctoritas şi 
imperium de către domnul autocrat. Parafrazând concluziile unor 
istorici — între ei şi Xenopol —, am putea spune că tirania centrală a 
domnului s-a transformat în tiranii de funcţii ale dregătorilor şi 

slujitorilor, care, în realitate, nu se considerau nişte tirani, motivând 
că sunt doar executanții tiranului. 

Din cele spuse până acum rezultă că domnii munteni aveau 
ca prerogative principale acelea de: şef de stat, comandant 
suprem, legiuitor suprem şi cea mai înaltă instanţă de judecată. 
Domnul era stăpânul întregii țări cu drept de viaţă şi de moarte 
asupra tuturor supuşilor, putea declara război şi încheia pace şi, 
asemenea împăraţilor bizantini, era şeful suprem al Bisericii, 
numind ierarhii, care erau apoi consacraţi de Patriarhia din 
Constantinopol. 

Până la Mircea cel Bătrân, voievodul, şi domnul, a fost ajutat 
de o Curte alcătuită după modelul maghiar, compusă din 
„castelani, comiţi, juzi şi alţi dregători”, în vreme ce populaţia era 
împărțită în credincioşi, orăşeni, popor şi oaspeți (probabil colonişti 
germani sau cruciați). La fel ca în sistemul occidental, domnul lua 
hotărâri „după sfatul Curţii”, adică guverna împreună cu aceasta, 
mulţi dintre dregători fiind veniţi de peste munţi şi de confesiune 
catolică. Ştim aceasta din faptul că la 1359, 1370 şi 1374 mai mulţi 
dregători din Țara Românească se vor refugia la curtea lui Ludovic 
l, care-i va despăgubi de pierderea moşiilor lor. Plecarea 
dregătorilor catolici, unii dintre ei consilieri apropiaţi ai voievozilor, 
s-a făcut o dată cu organizarea mitropoliilor de la Argeş şi Severin 
şi în momentul când limba latină a fost înlocuită în cancelarie cu 
slavona şi s-a adoptat organizarea monahală de tip athonian în 
sistemul isihastic. 

In timpul lui Mircea cel Bătrân, Curtea regaliană de tip 
apusean s-a transformat într-una de inspiraţie imperială bizantină. 
S-a creat un sfat domnesc compus din boierime, cler, 
reprezentanții orăşenilor şi slujitorilor domneşti — un fel de Adunare 
a Stărilor mult mai restrânsă —, care-l asista pe domn la judecăţi şi 
la luarea unor hotărâri importante ori îl însoțea în anumite 
momente solemne, cum a fost întâlnirea de la Severin dintre 
Mircea cel Bătrân şi Sigismund de Luxemburg. Pentru guvernare 
s-a creat un organism restrâns, Consi-liul domniei, alcătuit din 8- 
12 dregători, care duceau la îndeplinire hotărârile domnului şi-l 
reprezentau în teritoriu. 

In Moldova, unde statul a evoluat dintr-o „marcă” de 
inspirație angevină, „o căpitănie”, cum o numea Ureche, 
conducerea a fost asi-gurată în ambele „descălecate” de voievozi 

români veniţi din Mara-mureş, vasali ai regelui Ungariei. Comitele 
Moldovei, ulterior voievod, avea acelaşi statut cu voievodul 
Transilvaniei. El era un princeps între ceilalţi nobili, care se vor 
numi apoi boieri, vasali cu toţii regelui în cadrul sistemului de 
vasalitate multiplă — vasalul vasalului meu este şi vasalul meu. 
Bogdan, care ieşise de sub suzeranitatea regelui maghiar trecând 
sub cea polonă, a păstrat sistemul, boierii deveniți vasalii săi 
rămânând pe mai departe vasalii lui Ludovic până ce vor trece şi ei 
în suzeranitatea polonă. In ce priveşte statutul de voievod al 
şefului de stat moldovean, acesta nu putea fi modificat aşa cum se 
întâmplase în Țara Românească prin schimbarea confesiunii. 
Chiar dacă Bogdan ar fi fost de confesiune ortodoxă, el nu putea 
schimba sistemul instituţional de tip occidental şi nici nu putea 
apela cu uşurinţă la Constantinopol, deoarece Polonia, care-i 
acordase ajutor, fiind ţară catolică, avea acelaşi sistem instituţional 
ca şi Ungaria, fiind interesată ca el să fie păstrat şi de vasalii care 
nu stabiliseră legături anterioare cu Constantinopolul. Spre 
deosebire de Țara Românească, Moldova va fi nevoită să păstreze 
sistemul instituțional occidental prin trecerea de sub suzeranitatea 
Ungariei în cea a Poloniei. 

Statutul extern al şefilor de stat moldoveni va fi fixat, pentru o 
lungă perioadă, tot de către Biserică, dar de cea romană. In 1369- 
1371 s-a oficializat opţiunea voievozilor moldoveni pentru 
catolicism prin organizarea Episcopiei catolice de la Baia, 
subordonată episco-pului polon de Gniezno, iar Papa a acordat lui 
Lascu şi urmaşilor săi titlul de Duce al Țării Moldovei, după cum la 
1359 Patriarhia de la Constantinopol acordase lui Alexandru | 
Basarab titlurile de mare voievod şi domn al Țării Româneşti. 

Prin această recunoaştere, conducătorii Moldovei vor deveni 
nişte principi de inspirație apuseană, ducatul moldovean evoluând 
către sistemul politic regalian spre deosebire de domnia imperială 
a Țării Româneşti. Ducele Moldovei — titlu purtat şi de Petru |, care 
va reveni ulterior la cel de voievod — era un princeps între nobilii cu 
care împărțea puterea şi guverna ţara. Cu toţii, voievod şi nobili, 
erau vasalii regilor unguri sau poloni, chiar dacă nobilii (boierii) 
moldo-veni erau şi vasalii ducelui. Aşa cum rezultă din actul de 
„închinare” (intrarea în vasalitate) fată de Polonia din 1387, boierii 
erau şi vasalii regelui şi garantau în faţa acestuia pentru credinţa şi 
politica ducelui lor. Astfel, autoritatea ducelui moldovean era mult 

limitată față de aceea a domnului muntean. În Consiliul (sfatul) 
ducelui (voievodului) intrau, după modelul ungaro-polon, clerici şi 
laici care deţineau dregătorii (funcţii) precise pe lângă duce 
(voievod). Obişnuiţi cu sistemul existent în Transilvania şi în 
regatele catolice ale Ungariei şi Poloniei, boierii moldoveni veniţi 
din Maramureş şi Transilvania, ca şi ierarhii moldoveni, catolici sau 
ortodocşi, şi-au impus controlul asupra ducelui (voievodului), 
preluând parţial unele din prerogativele acestuia. 

Aşa s-au impus pârcălabii (comandanții militari ai cetăților), 
juzii de ţinut, de ocol şi de târg, cu largi prerogative în plan local şi 
în Sfatul domnesc. La fel ca în Apus, clerul avea drept de judecată 
pe moşiile proprii şi în eparhiile lor, iar clericii erau scoşi de sub 
autoritatea laicilor şi chiar a ducelui (voievodului). Sub aspect 
militar s-a impus acelaşi model occidental. Fiecare mare boier 
(pan), care era şi mare dregător, avea steagul său de oşteni, 
compus din vasalii proprii. Ducele însuşi nu putea conta sigur 
decât pe vasalii direcţi. Numai în caz de mare primejdie marii 
vasali participau la luptă condiţionat, după acelaşi model apusean. 

Chiar după întemeierea mitropoliei şi episcopiilor ortodoxe, 
statutul ducelui nu s-a modificat. Singura modificare realizată în 
vremea lui Petru | a fost reluarea titlului de voievod în locul celui de 
duce, după modelul polon şi slav în general. Titlul de domn care 
apare în actele interne nu a fost recunoscut, după cum vom 
vedea mai departe, în plan extern decât târziu, în secolul XVI. 

Aşadar, pornind de la condiţiile întemeierii celor două state 
româneşti  extracarpatice, constatăm deosebiri semnificative 
privind instituţia şefului de stat, domnia munteană fiind diferită de 
voievo-datul moldovean. Studii mai vechi şi mai noi au subliniat 
deosebirile dintre cele două instituţii în secolele XIV-XVI, ca şi 
deosebirile dintre cele două domnii în secolele XVI-XVII. Există 
totuşi suficiente păreri care au rămas partizanele interpretării 
„unitare” a instituţiilor amintite, urmând interese politice şi naţionale 
specifice secolului XX. 

Chiar şi astăzi se mai încearcă să se justifice asemenea 
metode de tratare şi interpretare a instituţiilor fundamentale 
româneşti, apelându-se la unele cronici interne şi documente 
subiective, deşi multe alte surse infirmă ipotezele „unităţii” şi 
„identității instituţii-lor centrale. S-a insistat şi se mai insistă, de 
asemenea, pe caracterul absolut al domniei în ambele state, pe 

importanţa eligibilității domnului şi voievodului de către boieri şi 
Adunarea Țării fără să se facă vorbire de rostul şi importanţa 
titlurilor acordate de Biserică şi recunoscute pe plan extern, de 
condiţiile obiective ale întemeierii şi consecințele procesului ori de 
rolul facțiunilor boiereşti, care se face simţit încă de la finele 
secolului XIV, ca şi de alţi factori. 

Aşa cum am demonstrat într-o lucrare dedicată puterii 
domniei în Țara Românească, „descălecatul” a avut două etape 
distincte pornite din regiuni diferite, iar conflictul dintre catolicism şi 
ortodoxie a produs consecințe importante asupra evoluției 
domniei. Ele au fost total diferite faţă de efectele produse de 
„descălecatul” moldovean şi amintitul conflict privind voievodatul şi 
încercările voievozilor moldo-veni de a ridica voievodatul la rangul 
de domnie. Am arătat cu acel prilej că şi evoluţia titulaturii în cele 
două state este diferită, chiar dacă, firesc, sunt şi elemente 
comune care nu probează neapărat unitatea şi cu atât mai mult 
identitatea. 

De confesiune catolică iniţial şi vasal regelui Ungariei, 
voievodul muntean a devenit după 1330 independent, iar din 1359 
a primit din partea Patriarhiei din Constantinopol şi a împăratului 
Bizanțului, indirect, titlurile de „mare voievod şi domn”, 
recunoscute pe plan extern, care au conferit un caracter imperial 
domniei muntene. Potrivit acestei ipostaze, domnul a devenit un 
avtokrator (samodârjeţ) — stăpân absolut, care se foloseşte de 
supuşii săi şi nu împarte puterea cu nimeni. El îşi constituie un 
Consiliu propriu format din dregători şi oameni de încredere, un soi 
de executiv diferit de Sfatul domnesc sau Divan, care era compus 
din reprezentanții categoriilor privilegiate, boierimea şi clerul, şi 
care avea alt rost. Mircea cel Bătrân a impus pentru o lungă 
perioadă, secolele XV-XVI, excluderea clerului din viața politică, 
aspect diferit şi de Occident şi de Bizanţ, dar şi de lumea 
musulmană. Chiar după revenirea clerului în politică, el a păstrat o 
atitudine subalternă faţă de domn şi a avut o poziție secundară în 
raport cu laici, până în secolul XVIII, când mitropoliţii Țării 
Româneşti s-au impus treptat la conducerea Sfatului. 

Marii boieri, fără dregătorii la început, netitraţi, dându-şi 
seama de importanţa funcţiilor, le-au acaparat treptat, nu ca să 
împartă puterea cu domnul, ci să se împărtăşească din ea în 
calitate de reprezentanți ai domnului şi ai domniei. Cu alte cuvinte, 

în secolele XIV-XV dregătorii erau nişte slujbaşi ai domnului, care 
putea dispune de ei după plac la fel ca împăratul de la Constanti- 
nopol. Abia la finele secolului XVI şi în secolul XVII, boierii şi-au 
impus autoritatea asupra domnilor, mai mult o „protecţie”, fără a 
reuşi să împartă puterea cu aceştia. Facţiunile, care se luptau între 
ele încă de la finele secolului XIV, vor ajunge să-şi impună politica, 
folosindu-se de domnii pe care-i susțineau şi de regimul dominației 
otomane. Au existat totuşi situaţii când domnii şi-au reimpus 
autori-tatea asupra boierimii, mai ales atunci când au fost nişte 
personalități de talia unui Şerban Cantacuzino sau Constantin 
Brâncoveanu. 

In Moldova, voievozii maramureşeni, deveniți moldoveni, şi 
însoțitorii lor au fost iniţial vasalii regilor unguri şi, din 1387, ai celor 
poloni. Ei nu au purtat titlul de domn, ci de duce, consacrat de 
papalitate şi recunoscut pe plan extern. In calitatea lor de principi 
de model occidental, voievozii au împărțit puterea cu marii lor 
vasali — boierii întemeietori veniți din Transilvania, care, după 
modelul instituţional din Ungaria, deţineau dregătoriile, guvernau 
împreună cu voievodul pe care-l controlau şi-i garantau actele de 
politică externă, mai ales atunci când era vorba de seniorul 
comun, regele. Bisericile ortodoxă şi catolică, prezente, de 
asemenea, lângă voievod, se împărtăşeau şi ele din puterea 
acestuia. Facţiunile, care nu au lipsit în Moldova, pare să fi urmărit 
şi alte scopuri decât cele din Țara Românească. Pe lângă dorința 
expresă de putere, ele aveau grijă să menţină pozițiile marii 
boierimi şi ale clerului pe lângă voievod, indiferent de facțiunea din 
care făceau parte. 

Titlul de domn pe care şi-l atribuie Roman | şi urmaşii săi nu 
trebuie să surprindă, la fel ca şi legenda creată ulterior despre 
acest titlu. El nu exprima o realitate care să fi fost consacrată şi 
recunoscută în plan internaţional, ci un deziderat care se va 
realiza târziu, în secolul XVI. Marile personalităţi ale voievozilor 
moldoveni — cum a fost Ştefan cel Mare (1457-1504) — au rămas 
tot nişte principi de tip apusean, nişte voievozi limitați în puterile lor 
de sistemul instituţional şi de legăturile vasalice. Chiar şi atunci 
când ele au fost rupte, boierii şi ceilalți mari vasali s-au putut 
opune, la nevoie găsind ajutor şi scăpare la seniorul comun regele 
polon, mai rar cel maghiar. Aşa a procedat marele boier Mihu în 

timpul lui Ştefan cel Mare, aşa vor proceda boierii lui Petru Rareş 
în 1538, cu ocazia campaniei lui Soliman Magnificul în Moldova. 

După 1541 şi mai ales în timpul domniei lui Alexandru 
Lăpuşneanu (1552-1561; 1564-1568), voievozii moldoveni vor 
primi oficial titlul de domn, asemenea celor munteni, dar caracterul 
puterii lor nu s-a modificat. Ei au rămas controlaţi de boieri şi 
Biserică şi au guvernat cu aceştia în tot secolul XVII. Modelul de 
guvernare în Moldova a fost la început cel francez, impus de 
angevini în Ungaria, iar din secolul XV s-a trecut treptat la modelul 
de guvernare polono-german, existent în Polonia şi lumea 
germană, unde regele şi împă-ratul erau controlați şi limitați în 
puterea lor de nobilime şi Biserică. 

După cum am mai spus, diferențe apar şi în ce priveşte 
titulatura şi elementele ei. Titulatura solemnă a domnilor munteni 
îmbină elementele de autoritate imperială de model slavo-bizantin 
cu cele folosite de regalitatea ungară din timpul arpadienilor şi 
angevinilor, deci ambele modele instituționale care au influențat 
Țara Românească. In Moldova, titulatura este simplă, după 
modelul occidental preluat prin regalitatea polonă. Elementele 
preluate ulterior din titulatura munteană au reprezentat, cum am 
mai spus, un deziderat şi nu o realitate. 

In ce priveşte numele-titlu IO-IOANNES, apărut în documen- 
tele muntene în vremea lui Dan | şi preluat de cancelaria 
moldoveană în timpul lui Roman |, fată de multitudinea părerilor 
emise până acum credem că el a exprimat o realitate politică şi nu 
una religioasă. Suntem de părere că el trebuie pus în legătură cu 
relaţiile româno-bulgare de la sfârşitul țaratului de Târnovo şi aici 
ar trebui căutată semnificaţia lui. 

O problemă în discuţie este şi calitatea de dominium 
eminens pe care au avut-o sigur domnii munteni până în secolul 
XVI şi, parţial, voievozii moldoveni pentru secolele XIV-XV. Despre 
dominium eminens s-a afirmat că reprezintă calitatea superioară a 
domnului de dispoziţie şi control asupra pământului. S-a observat 
însă că această calitate se pierde treptat pe măsură ce 
pământurile sunt mai întâi împărţite şi donate, daniile condiţionate 
devenind proprietate, iar mai apoi ele sunt întărite în stăpânirea 
cuiva. Dreptul de dominium eminens, ca atare, rămâne după 
secolul XVI sub forma întăririi şi garantării actelor de vânzare- 
cumpărare, donaţie şi moşte-nire de către domn, dar el nu mai 

poate împiedica dania şi moşteni-rea ori vânzarea-cumpărarea, 
nici confisca pământurile chiar în cazu-rile de hainie (trădare), 
decât cu acordul Sfatului domnesc şi numai dacă pământul era 
doar al proprietarului, nu şi al rudelor acestuia. 

In Moldova, acest drept este mai puţin evident. Boierii 
descălecători şi voievodul sunt proprietarii de drept asupra unei 
părți a pământului, voievodul dispunând de dominium eminens 
doar asupra unui teritoriu restrâns obținut prin extinderea 
granițelor statului. Pe măsură ce şi aceste pământuri erau donate 
sau dăruite, dreptul de dominium eminens al voievodului s-a 
restrâns la stăpânirile proprii. In multe cazuri, Ştefan cel Mare a 
fost nevoit să cumpere mai întâi terenuri de la boieri sau oameni 
de rând pentru a le dona ulterior mănăstirilor sau altora. Şi în 
Moldova, dreptul de dominium eminens s-a restrâns la practica 
întăririi şi garantării proprietăţii încă din secolul XV. In ce priveşte 
confiscarea pământului, ea nu mai era o practică posibilă tot din 
secolul XV. Ştefan cel Mare nu a putut confisca moşiile boierului 
Mihu, deşi acesta era hain, deoarece atât voievoaul, cât şi boierul 
erau vasalii regelui polon care „preluase” dreptul de dominium 
eminens. Este de văzut în ce măsură sultanii otomani au încercat 
să uzeze de acest drept şi sub ce forme, nu în raiale şi paşalâcuri, 
ci în teritoriile creştine din Țara Românească, Moldova şi 
Transilvania. 

Din cele prezentate se constată diferenţe între domniile mun- 
teană şi moldoveană, de la întemeiere şi până la instaurarea 
regimului turco-fanariot. O menţiune aparte merită curtea domnea- 
scă, văzută ca un ansamblu instituțional menit să servească bunei 
conduceri a statului. 

In Țara Românească, după câte se cunoaşte datorită 
săpăturilor arheologice, „curţile” de la Câmpulung şi Argeş au fost 
modeste, domnii dispunând de asemenea „curți” şi în alte locuri — 
conace boiereşti, mănăstiri, reşedinţe proprii, alte locuri — ceea ce 
presupune o organizare simplă şi nevoi puţine chiar pentru 
problemele externe. Curtea evoluează şi devine complexă mai 
târziu, în secolele XVI-XVII, după stabilirea ei la Târgovişte şi 
Bucureşti. 

In Moldova, curtea domnească apare ca o instituție deja 
definită şi foarte complexă din secolul XV — vezi curțile lui 
Alexandru cel Bun, llie şi Ştefan, Ştefan cel Mare — şi scade în 

importanță la începutul secolului XVI pentru a spori iarăşi în 
secolul XVII, după mutarea capitalei la laşi. Fastul curții 
moldoveneşti, de care vorbesc unii cercetători, impune o anume 
suspiciune şi sugerează, ca şi în cazul titulaturii, mai mult o dorinţă 
decât o realitate, fapt remarcat şi de călătorii străini care au 
subliniat disproporţia dintre fast şi realitate. 

Diferențe clare apar între cele două domnii şi în privința 
succe-siunii. Sistemul asocierii la tron şi mai apoi elecţia dintre 
membrii dinastiei, indiferent de gradul de rudenie şi linia 
coborâtoare prin bărbaţi sau femei, a rămas o prioritate în Țara 
Românească. Rare au fost cazurile în care domnii nu şi-au 
subliniat „originea basarabea-scă”, chiar şi atunci când ea nu 
exista în realitate, pe care se întemeiau şi „drepturile” lor la tron. 
Toţi au urmărit să-şi legitimeze domnia prin înrudirea într-un fel cu 
Basarabii. În Moldova, legătura dinastică a fost mai slabă. Aici s-a 
impus dreptul de elecțiune utilizat în Polonia şi Imperiul german 
sau în Ungaria. influenţele ungaro-polone s-au impus în Moldova 
şi sunt dese cazurile când „dinastiile” se schimbă, iar legitimarea 
domniei nu s-a făcut neapărat prin strămoşi. În Țara Românească, 
influențele occidentale s-au îmbinat cu cele  bizantino-slave 
ajungându-se astfel la principiul ereditar-electiv în care dinastia a 
jucat un rol major. 

În guvernarea ţării, voievodul şi domnul erau ajutaţi de 
Consiliul domniei, Sfatul domnesc sau Divanul, Facţiunile 
boiereşti, Adunarea Țării şi dregătorii, la care s-au mai adăugat şi 
alte instituţii despre care vom vorbi mai departe. 

IV. INSTITUȚIILE CENTRALE ALE PUTERII 
ŞI ADMINISTRAȚIEI DE STAT 


În capitolul anterior ne-am ocupat pe larg de instituțiile 
supreme ale puterii de stat existente în funcţiune în spațiul 
românesc în perioada medievală. Acum ne vom opri asupra 
instituțiilor centrale ale puterii şi administraţiei de stat cu ajutorul 
cărora şefii statelor româneşti guvernau şi-şi impuneau 
autoritatea în teritoriu. Despre unele dintre ele am vorbit în 
capitolele anterioare — mai ales despre cele din Transilvania —, 
astfel că le vom prezenta mai succint pentru a evita repetarea. 


1. Consiliul domniei este un organism întâlnit în Țara 
Românească. El a fost confundat deseori cu Sfatul domnesc, 
deşi cele două instituţii sunt diferite. A fost creat de Mircea cel 
Bătrân la finele secolului al XIV-lea după modelul Consiliului 
regal din Regatul Ungariei, dar diferit faţă de acest organism. S- 
a menţinut până la finele secolului XVII, deşi facțiunile boiereşti 
ajunseseră să tuteleze domnia. La început, Consiliul era 
compus din 8-12 oameni ai domnului „curteni şi dregători”, dar 
şi mari boieri, numiţi şi revocaţi de domn după voinţa şi după 
credința manifestată față de el. Ei îl reprezentau în teritoriu şi-i 
ofereau consilium (sfat) la nevoie. Marii boieri fără dregătorii 
erau mai puţini decât „slujitorii domnului” şi credem că ei se vor 
fi înrudit în vreun fel cu domnul. După ce boierii munteni au 
acaparat dregătoriile, Consiliul domniei a început să fie dominat 
de ei, apoi de reprezentanții facțiunii care îl susțineau pe domn 
şi care deţineau şi dregătoriile. 

Ținând cont de componenţă şi atribuţii, Consiliul domniei era 
un organism administrativ-executiv cu rol consultativ pe lângă 
domn. Membrii săi executau ordinele domnului, îl reprezentau în 
teritoriu, îi ofereau sfatul „la nevoie” şi duceau la bun sfârşit 
hotărârile şi poruncile sale. Din secolul XVI, Consiliul domniei, fiind 

dominat de facțiuni, a impus tot mai mult politica acestora. Pentru 
a se menține pe tron, domnul era nevoit să o accepte şi să o 
promoveze ca fiind propria politică, mai ales când era lipsit de 
personalitate. Când domnii autoritari au încercat să ducă o politică 
proprie sprijinindu-se pe facțiunile adversare, ei au sfârşit prin a fi 
trădaţi ori chiar ucişi de susținătorii lor. Amintim aici uciderea lui 
Radu de la Afumaţi şi a lui Vlad Vintilă de la Slatina de către boieri. 
Au existat şi situații când domnii, cu ajutor extern în special 
otoman, s-au răzbunat pe boierii trădători, aşa cum a procedat 
Mircea Ciobanul. Din secolul XVII, Consiliul domniei a fost 
controlat integral de facţiuni care trasau şi politica statului. 


2. Sfatul domnesc era un organism reprezentativ în Țara 
Românească şi Moldova, un fel de mini-parlament al ţării, compus 
din reprezentanții boierimii şi ai clerului, mai rar şi din 
reprezentanții altor categorii. In Moldova, Sfatul domnesc a avut 
un caracter delibe-rativ, membrii săi împărțind puterea cu voievozii 
şi domnii pe care-i controlau. În Țara Românească, importanţa 
Sfatului a fost mai scăzută datorită caracterului puterii domniei şi 
Consiliului domniei, păstrând mai mult un caracter consultativ, 
doar în alegerea domnului şi în unele probleme de politică externă 
căpătând caracter delibe-rativ. El a avut un rol mai important ca 
instanță supremă, situaţie în care se numea Divan. 

Deşi s-a considerat de unii cercetători (N. Stoicescu) că 
Sfatul domnesc ar fi avut un număr restrâns de oameni, 
mărturiile dovedesc existența unui număr mare de membri 
pentru Țara Românească, mai ales în secolele XVI-XVII. In 
Moldova, numărul membrilor Sfatului a fost mare chiar de la 
început. Atât documentele, cât şi cronicile fac referiri şi 
diferențieri clare. Se vorbeşte şi de un organism restrâns, Sfatul 
cel Mic-Sfatul de Taină, compus din marii dregători, mari boieri 
fără funcţii precise pe lângă domn şi unii clerici. El avea rol 
executiv şi număra între 
20-40 oameni în ambele state, dovadă şi martorii care şi-au pus 
pecețile alături de cea a domnului ori sunt enumerati în acte. 
Dacă în Țara Românească Sfatul restrâns nu pare să fi depăşit 
20 persoane, în Moldova a ajuns uneori şi la 50. In secolele XIV 
— XV, Sfatul moldovean era alcătuit aproape exclusiv din 
reprezentanții familiilor întemeietoare ale statului, venite o dată 

cu voievodul din Transilvania şi Maramureş. Acest Sfat restrâns 
avea atribuţii speciale de politică internă şi externă şi în 
rezolvarea problemelor curente obişnuite care nu necesitau o 
dezbatere mai amplă. 

In situaţii deosebite se întrunea Sfatul cel Mare, Divanul 
cel Mare, Sfatul de obşte, care putea întruni 100-300 persoane. 
In el intrau, pe lângă marii dregători şi dregătorii de rangurile 
doi-trei, curtenii şi slujitorii domneşti, ostaşii de la Curte, clerici 
mari şi mijlocii. Cel puţin în secolele XVI-XVII, Sfatul cel Mare 
amintea, într-o oarecare măsură, de Curtea Assiselor, având 
fireşte alte atribuţiuni. In Țara Românească, el a păstrat mai 
mult un caracter consultativ, fiind chemat mai ales să 
întărească şi să garanteze hotărârile domnului ori să-l 
lămurească pe acesta asupra consecinţelor privind hotărârile 
sale. In Moldova, aşa cum am mai spus, Sfatul a avut un 
caracter deliberativ şi de garantare că domnul va respecta 
hotărârile luate atât în politica internă, cât şi în cea externă. 

Când îndeplinea funcţia juridică, în Țara Românească, 
atât Divanul cel Mic, cât şi Divanul cel Mare sau Marele Divan 
judeca în prezența domnului, fiind prezidat chiar de el şi 
ghidându-se după sugestiile sale ori aplicând întocmai 
hotărârile personale ale domnului. Dacă domnul lipsea, Divanul 
era condus de un mare dregător numit de domn, care 
transmitea dorințele domnului. Divanul era obligat astfel să 
adopte hotărâri după indicaţiile şi în numele domnului. 

Până la mijlocul secolului XVII, Divanul a fost prezidat, în 
lipsa domnului, numai de marii dregători laici: ban, vornic, 
spătar, logofăt, postelnic, agă, armaş, stolnic. Din a doua 
jumătate a secolului al XVII-lea, la conducerea Divanului încep 
să apară mitropoliţii, chiar şi unii patriarhi aflaţi în vizită pe la noi 
sau găzduiţi de domn. Obiceiul s-a generalizat în secolul XVIII, 
mitropolitul devenind preşedintele de drept al Sfatului domnesc 
sau Divanului. 

In Moldova, Divanul se întrunea atât în prezenţa domnului, 
cât şi în lipsa lui. El putea fi prezidat de domn, mitropolit sau de 
un alt mare dregător şi orice pricină se rezolva în plenul şi în 
fața Divanului. Deşi membrii Divanului ţineau cont de 
recomandările domnului, hotărârile aparțineau Divanului. De 
pildă, Ştefan cel Mare a făcut toate cumpărăturile de moşii şi 

daniile „în Divan, în fața tuturor boierilor mari şi mici”, a clerului 
şi a Curţii, cu acordul acestora, „pe voia lor” ori „după voia lor”, 
ceea ce dovedeşte caracterul deliberativ al Sfatului. 

Deciziile Sfatului (Divanului) s-au luat de cele mai multe ori 
în numele voievodului (domnului), dar nu „din voia” ori „după 
voia lui” ca în Țara Românească. In Moldova, Sfatul (Divanul) 
hotăra ce trebuie făcut „pe dreptate şi pe lege”, „cu dreptul”, „cu 
înțelepciunea tuturor boierilor mari şi mici”, „după sfatul tuturor” 
şi numai rareori „la rugămintea domnului” or „după voia lui”. 
Desigur, avem în vedere aici situaţiile în care voievodul sau 
domnul nu şi-a impus voinţa cu forța aşa cum au făcut-o Ştefan 
cel Mare, Ştefăniță, Petru Rareş, Alexandru Lăpuşneanu, loan 
Vodă cel Viteaz, Movileştii sau Vasile Lupu. In ce priveşte 
afirmaţiile lui Dimitrie Cantemir în legătură cu autoritatea 
neîngrădită a voievodului (domnului), ca şi în alte cazuri despre 
care am discutat, ele au exprimat un deziderat şi nu o realitate, 
condiţiile politice ale Moldovei la începutul secolului XVIII 
nepermiţând instaurarea unei domnii autoritare sau absolute. 

Aşadar, Sfatul domnesc, Divanul, apare ca un organism 
central complex cu atribuţii multiple atât în politica internă, cât şi 
în cea externă ori în plan juridic. Ca organ reprezentativ al 
socie-tăţii, atribuţiile şi rolul său au fost diferite în Țara 
Românească şi Moldova. In Țara Românească, Sfatul a păstrat 
multă vreme un caracter consultativ în problemele politice şi 
mai mult executiv în cele judecătoreşti, din secolul XVII 
devenind exponentul facţiu-nilor la putere. In Moldova, el a fost 
un organism deliberativ care şi-a impus controlul asupra 
voievozilor şi domnilor, veghind la respectarea angajamentelor 
asumate de către aceştia, în plan atât intern, cât şi extern. 


3. Dieta Transilvaniei era un organism reprezentativ, 
asemănător Sfatului domnesc, dar mult diferit față de acesta. 
Acest „parlament? transilvănean organizat după modelul 
instituțiilor similare din lumea germană s-a constituit treptat în 
secolele XIII-XV. A evoluat din Congregațiile generale ale 
Transilvaniei, care includeau, pe lângă unguri şi români, pe saşi 
şi secui. Favorizat de legăturile cu Ungaria, dar şi de perioadele 
de existenţă ale ducatului, noul organism nu s-a limitat doar la 
graniţele voievo-datului şi s-a definit ca o instituţie legislativă şi 

politică unitară comună etniilor transilvănene. Din secolul XIV, 
existența ei a întărit şi mai mult ideea de „regnum 
Transilvaniae” ca entitate statală distinctă de Regatul Ungariei. 

Organizarea Dietei s-a făcut, mai ales după 1438, pe 
principiul lui Unio Trium Nationum, adică grupând reprezentanții 
nobililor, fruntaşii saşilor şi secuilor, fără a include Biserica, 
aceasta dispunând de organizare proprie. Prin impunerea 
sistemului „religiei recepte”, Dieta a contribuit la eliminarea 
treptată din viaţa politică a Transilvaniei a românilor, care erau 
majoritar ortodocşi. Nobilii români care erau catolici, ulterior 
protestanți, se vor regăsi în Dietă, dar ei vor fi asimilați treptat 
de maghiari sau germani, pierzând astfel calitatea de 
reprezentanți şi susținători ai intereselor româneşti în Dietă. 

Până la instituirea principatului, Dieta nu pare să fi jucat un 
rol major în viața voievodatului şi a Transilvaniei decât în plan 
legislativ. După 1541 ea devine principalul organism legislativ şi 
de politică internă şi externă, luând hotărâri împreună cu 
principele sau independent de acesta, dar pe care el trebuia să 
le respecte. Cu toată dominaţia otomană asupra Transilvaniei, 
siste-mul a funcţionat, Dieta căpătând puteri sporite în secolul 
XVII după adoptarea legilor constitutive ale Principatului: 
Approbatae şi Compillatae. 

După încorporarea Transilvaniei în Imperiul Habsburgic şi 
mai ales după Diploma leopoldină din 1691, rolul Dietei s-a 
restrâns drastic în ciuda protestelor reprezentanţilor „celor trei 
naţiuni”. Instituirea Curţii Aulice a Transilvaniei, a guvernatorului 
şi Guberniului a restrâns şi mai mult rolul Dietei, care a ajuns 
doar un organism care punea în practică hotărârile luate la 
Viena veghind la respectarea lor, fără să poată interveni în 
adoptarea acestora ori în modificarea lor decât cu mare 
greutate, situație care s-a menţinut până la 1848 când rolul 
Dietei va fi cu totul altul. 


4. Facţiunile boiereşti şi nobiliare. Au fost grupări politico- 
militare ale nobililor şi boierilor care, susținând un pretendent sau 
altul la tron, s-au bazat pe sprijinul politic, material şi militar al unor 
puteri vecine. |n Transilvania şi în regatul maghiar nobilii 
s-au împărțit în facțiuni încă din secolul XIII, cu prilejul conflictelor 
dintre Andrei al II-lea şi Bela, înainte de 1235, apoi dintre Bela 

al IV-lea şi Ştefan, după 1250. Facţiunile s-au instituționalizat la 
sfârşitul dinastiei arpadiene, căutând susţinere la Roma, în 
Imperiul german sau în Regatul Poloniei. În secolul XV, facțiunile 
s-au definit şi mai bine ca nişte grupări în jurul unor familii influente 
din regatul maghiar sau din Transilvania, membrii lor acaparând 
funcţiile în stat o dată cu accederea la putere a celui pe care îl 
susțineau. După 1541, ele au devenit şi mai evidente orientându- 
se către Austria, Poartă şi Polonia. Astfel, după Corvineşti s-au 
afirmat adepţii filo-poloni ai lui Zápolya, divizați apoi în susţinătorii 
filo-turci şi filo-poloni ai lui loan-Sigismund opuşi nobililor filo- 
habsburgi. Au urmat Băâthoreştii, Bethlenii şi Râcoţeşiii, divizați, de 
asemenea, între poloni, otomani şi austrieci, ceea ce a contribuit la 
scăderea puterii militare a principatului. Facţiunile şi-au impus 
controlul asupra principelui, permiţând sporirea importanţei Dietei. 

După ocuparea Transilvaniei de către austrieci, facțiunile 
nobiliare au continuat să se manifeste, oscilând între Austria şi 
Poartă cu scopul vădit de a menţine autonomia principatului şi 
de a prezerva autoritatea şi influenţa nobililor în viața politică. 
După războiul „curuţilor” şi Pacea de la Satu Mare (1711), rolul 
facţiu-nilor s-a redus considerabil. Ele au dispărut ulterior, 
permițând apariţia grupărilor politice de factură modernă — 
partidele. 

In Țara Românească de la începutul secolului XV, 
boierimea s-a împărţit în facțiuni politice sprijinitoare ale 
candidaţilor la tron şi susținătoare, în urma sprijinului primit, ale 
intereselor politice ale Ungariei, Porții, Poloniei şi Austriei, 
determinând în final pierderea independenţei statului. Ele au 
ajutat la urcarea pe tron a pretendenţilor pe care-i sprijineau 
necondiționat atâta vreme cât aceştia le serveau interesele. 

Incercările unor domni de a se impune facțiunilor au sfârşit 
adesea cu trădarea, asasinarea ori alungarea lor de pe tron. In 
secolul XV, asemenea situații încep cu Vlad Dracul şi Vlad 
Ţepeş. În secolul XVI, au fost ucişi de intrigile facțiunilor ori au 
fost alungaţi de pe tron Mihnea cel Rău, Vald cel Tânăr, Radu 
de la Afumaţi, Vlad Vintilă, Mircea Ciobanul. La rândul lor, 
domnii 
s-au răzbunat deseori atât pe membrii facțiunilor proprii, cât mai 
ales pe ai celor adversare, mulți boieri şi familiile lor fiind ucişi şi 
nevoiţi să se refugieze la susţinătorii lor, iar averile confiscate. 

Facțiunile, deşi cuprindeau boieri care erau înrudiţi între ei, 
au fost deseori adversare neîmpăcate. Sunt cunoscute luptele 
dintre Dăneşti şi Basarabeşti (Drăculeşti) — de la numele celor 
două ramuri ale familiei domnitoare — care au dominat secolele 
XV-XVI, urmate apoi de alte facțiuni ca Buzeştii, Socoleştii, dar 
mai ales Cantacuzinii şi Bălenii, conflictul dintre ultimele domi- 
nând secolul XVII. Rezultatul acestor confruntări pentru putere 
a dus inevitabil la pierderea treptată a independenţei Țării 
Româneşti. Incă din secolul XV, asupra ei s-a instituit un 
adevărat condominium maghiaro-otoman, urmat de dominaţia 
otomană din secolul XVI până la sfârşitul evului mediu, 
împărțită în secolul XVIII cu Austria şi Rusia. 

Luptele dintre facțiuni şi, evident, dintre pretendenți, înce- 
pute în secolul XV, au dus treptat din a doua jumătate a 
secolului XVI la un „protectorat al facțiunilor asupra domniei, 
ilustrat în timpul domniei lui Mihai Viteazul de acel Pacta et 
Conventa din 1595, pentru ca în secolul XVII facțiunile să 
instituie o adevărată tutelă asupra domniei. Luptele dintre 
facțiuni nu au încetat însă. Scopul era cucerirea deplină a 
puterii de către una din facțiuni în dauna celorlalte, desigur cu 
sprijin extern acordat nu dezinteresat de Poartă, Austria sau 
Rusia. Acesta pare să fi fost țelul luptei dintre Cantacuzini şi 
Băleni reflectat şi în cronicile vremii. 

In Moldova, unde boierii controlau deja domnia, facțiunile 
nu au fost iniţial rivale. Analizând crearea şi activitatea 
facțiunilor în perioada conflictului dintre urmaşii lui Alexandru 
cel Bun, llie şi Ştefan, apoi până la Ştefan cel Mare, constatăm 
că ele urmăreau ca voievozii să nu se impună în faţa lor şi a 
boierilor periclitându-le poziţiile. Atare gândire politică apare în 
momentul împărțirii Moldovei între llie şi Ştefan. Un număr de 
opt boieri, aparent neutri, sunt comuni ambilor voievozi, adică 
au făcut parte concomitent din Sfaturile de la Suceava şi Vaslui, 
cu scopul de a preveni orice încălcare a „drepturilor” politice ale 
boierilor indiferent din ce facțiune ar fi făcut parte. 

In secolul XVI, când dincolo de personalitatea voievodului 
autoritatea instituţiei centrale a sporit prin recunoaşterea 
domniei de către Patriarhia din Constantinopol, facțiunile 
boiereşti repre-zentate în Sfat au trecut, sub diverse pretexte, la 
trădarea sau suprimarea domnilor incomozi sau excesiv de 

autoritari, aşa cum au fost Ştefan cel Tânăr (1517-1527), Petru 
Rareş în prima domnie (1527-1538), Ştefan Rareş (1551-1552), 
Alexandru Lăpuşneanu în prima domnie (1552-1561), loan 
Vodă cel Viteaz (1572-1574). 

Rezultatul a fost similar celui din Țara Românească. De la 
vasalitatea către Polonia s-a ajuns la un condominium 
maghiaro-polon asupra Moldovei, înlocuit în secolele XVI-XVII 
de un condominium polono-otoman, paralel cu impunerea 
dominaţiei otomane. |n secolul XVII, controlul boierilor şi al 
facțiunilor asupra domniei moldovene s-a menţinut. Dar la fel ca 
în Țara Românească, luptele dintre facţiuni au urmărit preluarea 
puterii de către una în dauna celorlalte. 

S-a ajuns la o atare situaţie în urma promovării în Sfat şi în 
dregătorii, din secolul XVI, a unor boieri care nu proveneau din 
familiile „descălecătorilor”. Noul context politic a provocat un 
conflict între „vechile” şi „noile” neamuri boiereşti. Tot din 
secolul XVI, vechile familii boiereşti au ajuns să aibă moşii în 
afara Moldovei şi legături de rudenie în Polonia, Ucraina şi 
Rusia, fenomen accentuat în secolul XVII care a agravat 
conflictul între „boierii de ţară” şi cei consideraţi „poloni” ori 
„ruşi”. 

Spuneam mai sus că, spre deosebire de Țara 
Românească, principiul dinastic nu a fost totdeauna respectat 
în Moldova, instituindu-se un sistem electiv similar celui din 
Polonia, agravat de abuzurile Porții. Aşa s-a ajuns la domni din 
afara dinastiilor întemeietoare. In secolul XVI şi în cel următor s- 
au perindat pe tron, indiferent de legătura cu vechile familii, 
domni ca Alexandru Lăpuşneanu, Despot Vodă, loan Vodă cel 
Viteaz, Ştefan Răzvan, Movileştii. Am enumerat doar câţiva din 
secolul XVI pentru că în secolul XVII au fost mai mulți. 

Atât în Țara Românească, cât şi în Moldova, facțiunile au 
controlat politica statului prin reprezentanții lor care deţineau 
dregătoriile, iar prin legăturile lor în afară au favorizat amestecul 
străin în politica internă cu scăderea corespunzătoare a inde- 
pendenţei şi autonomiei statale. 


5. Adunarea Ţării sau Adunarea Stărilor, cum a fost 
numită, mai rar Sfatul Ţării, a fost o instituție larg 
reprezentativă la care puteau participa, cel puţin teoretic, toate 

categoriile sociale libere. Ea era asemănătoare Congregațiilor 
generale ale Transilvaniei din secolele XIII-XIV, la care 
participau nu doar nobilimea şi clerul, ci şi alte categorii sociale: 
orăşeni, fruntaşii saşilor şi secuilor. Această instituţie cu caracter 
extraordinar, care nu a avut statute clare decât în epoca 
modernă, se întrunea în situaţii cu totul speciale: primirea, 
stabilirea, desfiinţarea sau sporirea unor dări, chestiuni privind 
pacea şi războiul, chemarea la oaste, „închinarea” sau intrarea 
în vasalitate, recunoaşterea suzeranității, confirmarea unor 
tratate de interes general, alegerea domnilor. Ultimul atribut 
devenea funcţional doar dacă el concorda cu vacanţa tronului în 
perioada convocării Adunării. Altfel, această sarcină a revenit 
Sfatului, până când domnii au fost numiţi direct de către Poartă. 

Adunările de Stări au fost asemănătoare, ca structură şi 
atribuţii, în Țara Românească şi Moldova. Convocarea lor nu a 
fost periodică şi bine reglementată, ci a avut un caracter 
extraor-dinar, spontan şi chiar local — uneori aceste Adunări 
puteau cuprinde, pe lângă boieri şi cler, „norodul capitalei şi al 
satelor vecine”. 

După unele păreri, în Țara Românească au fost ținute, în 
perioada1368-1802,46 de Adunări de Stări sau Adunări ale 
Țării. In Moldova, în perioada 1387-1802 au fost convocate 57 
de Adunări ale Țării. După alte cercetări, numărul lor a fost 
sensibil mai mare în ambele state, părere pe care o susţinem şi 
noi. 

In ce priveşte constituirea şi scopurile Adunării, cel puţin 
pentru secolele XIV-XVII, ele sunt asemănătoare cu cele ale 
Adunărilor Assiselor din care au şi evoluat, potrivit părerilor lui 
Gheorghe |. Brătianu şi Nicolae lorga. Alţi cercetători au 
susținut caracterul autohton al Adunărilor de Stări, între ei şi 
Constantin C. Giurescu. 


6. Dregătoriile. Dregătorii, directores, diriguitores, vlasteli, 
vlastelini, ureadnici erau, de regulă, marii boieri care dețineau 
funcţii importante pe lângă domn şi împreună cu acesta 
guvernau ţara, având atribuţii adminisrative, judecătoreşti şi 
militare. 

In Țara Românească, dregătoriile au fost deţinute în 
secolul XIV, în bună măsură, de slujitorii domneşti, oameni de 

încredere ai domnului, marii boieri neavând sarcini precise pe 
lângă acesta. Pe măsură ce ei au înţeles caracterul lucrativ al 
dregătoriilor, în secolul XV, au acaparat toate aceste funcții, ba 
chiar au fost create altele noi, iar în interiorul fiecăreia a început 
o ierarhizare în patru-cinci categorii, astfel că majoritatea 
boierimii era deţină-toare de dregătorii. În Moldova, marii boieri 
„descălecători”, obişnuiţi cu deținerea de funcţii pe lângă 
voievod şi rege, au preluat încă de la început controlul 
dregătoriilor. Sporind şi aici numărul boierilor, s-a ajuns la o 
ierarhizare internă a acestora, la fel ca în Țara Românească. 

În secolele XVI-XVII s-au creat noi dregătorii şi a crescut 
numărul dregătorilor mici şi mijlocii, ca şi al foştilor dregători 
care şi-au păstrat titlul sub forma: „biv vel stolnic” (fost mare 
stolnic) sau „biv treti logofăt” (fost logofăt al treilea). Sporirea 
sarcinilor, diversificarea lor şi modificările de ordin social- 
economic şi militar au dus la sporirea numărului dregătorilor. In 
secolul XVII, după cum s-a constatat de cercetători, s-a ajuns 
ca dregătoria să devină sinonimă cu boieria. Cu alte cuvinte, 
făceau parte din rândurile boierilor şi se bucurau de privilegii 
numai cei care dețineau o dregătorie oricât de mică în stat. 

Din secolul XVI s-a creat un adevărat Cursus honorum al 
dregătoriilor, în sensul că fiii de boieri urcau în funcţii pe măsura 
înaintării în vârstă. O analiză a evoluţiei dregătoriilor Ţării 
Româneşti în secolul XVII (N. Stoicescu) relevă că din 406 
schimbări operate în rândurile celor 12 mari dregători 348 de 
dregători au ocupat anterior funcţii mai mici, urcând pe scara 
onorurilor, şi numai 58 au deţinut iniţial dregătorii mari, fiind 
ulterior trecuţi în poziţii subalterne. 

În Moldova, unde Cursus honorum se practica din secolele 
XIV-XV, după modelul occidental oferit de Polonia şi Ungaria, nu 
exista obiceiul ca marii dregători, să fie „degradaţi” decât dacă ei 
înşişi erau de acord cu atare măsură. In ce priveşte vârsta la care 
boierii ajungeau să deţină marile dregătorii ea era mai înaintată în 
Moldova decât în Ţara Românească, unde reglementările sunt 
mai puţin clare. In Moldova însă, unde se urma modelul 
occidental, vârsta pentru marile dregătorii era aproape de 
senectute. In Țara Românească, boierii puteau ajunge mari 
dregători la vârste mici şi mijlocii, deţinând apoi marile dregătorii 

vreme de 20-30 ani, adică până „la bătrâneţe” şi chiar mai mult, 
până la moarte. 

O altă observaţie care s-a făcut pentru perioada secolelor 
XIV-XVII este aceea că nu a existat o diferenţiere şi specializare 
clară a atribuţiilor pentru marii dregători şi cei de rangurile doi- 
trei. 

Deşi purtau o titulatură care presupunea o anume 
specializare, ei aveau atribuţii administrative, economice, 
juridice, politice şi militare, după voința domnului. 

Au existat deosebiri între dregătoriile moldovene şi cele 
muntene de acelaşi fel, atât ca atribuţii, cât şi ca importanţă pe 
lângă domn, venite din influenţele occidentale sau slavo- 
bizantine despre care am vorbit. De asemenea, unele dregătorii 
din Țara Românească nu se regăsesc în Moldova şi invers ori 
au importanţă diferită, ceea ce creează altă deosebire între cele 
două tipuri de instituții. 

Incercând o clasificare a dregătoriilor după atribuţiile 
îndeplinite curent se obțin trei categorii de dregătorii astfel: 

1. Dregătorii publice, cu atribuții administrative şi fiscale: 
bănia, logofetia, vornicia, pârcălăbia, vistiernicia, armăşia, 
portăria, uşăria, vornicia de poartă; 

2. Dregătorii militare: spătăria, hătmănia, agia, serdăria, 
şetrăria; 

3.  Dregătorii de curte: poste/nicia, medelniceria, 
păhărnicia,  stolnicia,  cluceria,  jitniceria, pităria,  slugeria, 
comişia. 

In esenţă, fiecare din dregătoriile menţionate avea mai 
multe atribuţii, motiv pentru care vom discuta în continuare 
despre fiecare dregătorie în parte. 

Bănia, dregătorie de origine slavă venită prin filiera 
maghiară, a avut mai întâi rosturi militare. Banii asigurau paza 
militară a ținuturilor de margine ale Regatului Ungariei. Ulterior, 
importanța lor a sporit, banii ajungând între nobilii regatului şi în 
Sfatul regelui. |n Țara Românească, funcţia de ban a fost 
deţinută iniţial de domni. Aceştia şi-au impus stăpânirea asupra 
Banatului Severinului, creaţie a regilor maghiari de pe la 1230 la 
granița cu statul vlaho-bulgar. După 1300, Banatul Severinului a 
intrat în componenţa Țării Româneşti sub Basarab | (c.1310- 
1324), apoi în timpul lui Vladislav | şi Radu I (c. 1368-1384), a 

lui Mircea cel Bătrân şi Mihail | (c.1389-1420). Din vremea lui 
Mircea cel Bătrân au apărut locţiitori ai domnului în Banatul 
Severinului sub forma banilor de județ. Sunt menţionaţi „banii 
de Mehedinţi” şi banii - „bănişorii de Tismana”. Treptat, „banii de 
Mehedinţi” cu reşedinţa la Strehaia au ajuns o instituţie specific 
oltenească (Ştefan Ştefănescu). Din această instituţie s-a creat 
bănia Olteniei în locul Banatului de Severin pierdut la începutul 
secolului XV. Funcţia de ban şi mare ban a fost deţinută de 
familia Craioveştilor, începând cu „Neagoe de la Craiova” sau 
„Strehăianu!” (1486) şi a atins apogeul în timpul domniei lui 
Neagoe Basarab (1512-1521) (Ştefan Ştefănescu). 

Banul era reprezentantul domnului în Oltenia, 
administrând regiunea în numele său, având Curte şi Divan 
propriu, precum şi oaste, steag separat numit „grapă” şi drept 
de condamnare la moarte. El constituia pentru Oltenia cea mai 
înaltă instanță de judecată, cu excepţia apelului la domn şi 
Divanul domnesc. De la finele secolului XV, banul va ajunge cel 
mai important dregător al Țării Româneşti, şeful Sfatului. 

Din secolul XVII, banii vor sta mai mult pe lângă domni, 
care vor numi în locul lor ispravnici (locţiitori) ai Băniei. In 
Moldova, dregătoria a apărut în secolul XVII, dar a fost lipsită 
de importanţa celei muntene. O menţiune aparte merită bănia 
de Buzău apărută la finele secolului XVI ori chiar mai devreme 
şi care merită să fie studiată în amănunt. 

Logofeția. Dregătoria îşi trage numele din greaca 
bizantină, reprezentantul ei purtând numele de /ogothetes sau 
Megas logothetes şi având, potrivit surselor bizantine, atribuții 
adminis-trative şi militare. Dregătoria exista şi în Europa 
Occidentală, reprezentanții ei purtând numele de notarius, 
cancelarius, summus cancelarius et secretarius. In lumea slavă 
răsăriteană, dregătorul era numit s/lovopisateli, slovopolojinca şi 
starşinii velikii knigocii, adică scriitor de cuvinte, aşezător de 
cuvinte şi vechi şi mare scriitor de cărţi (domneşti). Termenii 
arătați apar şi în documentele munteano-moldovene din 
secolele XV-XVII, ceea ce dovedeşte că au existat influenţe din 
trei direcții: slavo-bizantine din sud, occidentale prin Ungaria şi 
Polonia, ruseşti şi orientale prin Polonia şi Rusia. In final s-a 
impus forma bizantină venită prin filiera sud-slavă, aceea de 
logofăt. 

Logofătul, ajutat de câţiva subalterni — logofeții de 
rangurile doi-trei şi logofeții de vistierie —, era şeful concelariei 
domneşti şi dispunea de o armată de slujitori purtând nume 
diverse: dieci de cancelarie, logofeți de judeţ, logofeţi de divan, 
dieci sau logofeţi za vistierie etc., despre care s-a spus, la fel ca 
şi despre alţi slujitori mărunți, că ajunseseră în secolele XVI- 
XVII să formeze adevă-rate bresle, numărul lor fiind foarte mare 
(Constantin C. Giures-cu) şi având forme proprii de organizare 
militară (N. Stoicescu). 

Atribuţiile /ogofătului erau acelea de a emite, verifica şi 
păstra actele domneşti şi ale Sfatului, ţinea corespondenţa 
externă, se îngrijea de actele vistieriei, înscria în condici 
speciale hotărârile Sfatului şi ale Divanului. Funcţia a fost la fel 
de însemnată în Țara Românească şi Moldova. In perioada pe 
care o analizăm, poziția logofătului în Sfat a variat în funcţie de 
domn. 

În Țara Românească, în secolele XIV-XVI, logofătul era 
între primii cinci boieri, deţinând şi şefia Divanului. Din secolul 
XVII logofeţii apar mai des în această postură. In Moldova, 
logofeţii au devenit şefii Sfatului şi ai Divanului încă din secolul 
XV şi, în funcţie de domni, au apărut mai des în această poziţie 
pe care au disputat-o cu mitropolitul şi marele vornic. In Ţara 
Românească, logofeţii au intrat în competiţie cu marii bani, 
marii vornici, vistiernicii ori postelnicii, iar din secolul XVII şi cu 
mitropoliţii. 

Nu a existat, aşadar, o regulă precisă privind poziţiile 
fruntaşe ale dregătorilor. Totuşi, în ambele state, logofeţii s-au 
aflat permanent între primii cinci dregători ai ţării, indiferent de 
ordinea stabilită de unii domni. Pe lângă atribuţiile 
administrative, juridice şi de politică externă, logofeții aveau şi 
obligații militare, conducând în luptă slujitorii subalterni şi ceata 
de ţărani depen-denţi de ei. 

Dregătoria s-a păstrat pe tot parcursul evului mediu. Astăzi o 
regăsim în Occident în persoana cancelarului, care poate fi şi 
primul ministru, iar la noi în aceea de Secretar general al 
guvernului. 

Vornicia. Termenul de vornic vine din slavonul dvor-avoreț = 
palat, curte. Termenul era cunoscut atât în Occident, cât şi la 
Bizanţ, utilizându-se mai mult forma latină de majordomus, 
palatinus = mareşalul Curţii, adică administratorul curții princiare. 

În Apus funcţia se păstrează şi astăzi la casele domnitoare sub 
denumirea de majordomul palatului, iar în statele-republici sub 
denumirea de Şef al administraţiei prezidenţiale. 

Vornicii aveau atribuţii juridico- -administrative şi militare. În 
Țara Românească, până la crearea marii bănii, vornicia era la 
concurență cu logofeția, reprezentând cea mai importantă 
dregătorie pe lângă domni. Din secolul XVI, vornicii rămân între 
primii cinci boieri ai ţării. Ei făceau judecăţi în numele domnului, 
administrau Curtea domnească, prezidau Sfatul şi Divanul, 
comandau armata în lipsa domnului, în special infanteria. 

În Moldova, dregătoria se va dubla în secolul XV pentru 
„Ţara de Sus” şi „Tara de Jos”, vornicia fiind asemănătoare celei 
muntene şi organizată după modelul palatinatului de la Curtea 
Ungariei, de unde pare să fi fost preluată instituția (Constantin C. 
Giurescu, N. Stoicescu), în vreme ce alţii au considerat 
dregătoria de origine slavo-bizantină (D. Onciul, N. lorga, Val. Al. 
Georgescu). 

Vornicul dispunea de ajutoare — vornicii de poartă sau de 
gloată (târg), vornici şi vornicei în judeţe, plăşi, oraşe şi sate, 
ultimii având şi rolul de primari. Din secolul XVII importanţa 
vorniciei a scăzut, dar dregătoria s-a menţinut între primele cinci 
ale ţării până la sfârşitul evului mediu. In Moldova mai întâi, apoi 
în Ţara Românească a apărut din secolul XVI vornicia de 
poartă, dregătorie subalternă marelui vornic, având mai ales 
atribuţii judecătoreşti şi fiscale — putea percepe amenzi şi taxe. 
Vornicii de poartă au evoluat spre dregătorii de rangul al doilea. 

Pârcălăbia. Pârcălabi, staroşti, capitaneus, castellanus 
sunt denumirile sub care apar din secolul XIV comandanții unor 
cetăți şi oraşe din Țara Românească şi Moldova. Un act al lui 
Vladislav | din 1368 vorbeşte de „castelanii domniei mele”. In 
Moldova ei apar în acte din 1387, cu prilejul omagiului depus de 
Petru | față de Vladislav Jagiello, când este amintit un „Dzula 
(Giula) capitaneus”. 

Denumirea de pârcălab vine din maghiarul porkoláb = 
căpitan iar cea de staroste din slavonă, având sensul de şef, 
conducător. Instituția este, aşadar, de origine apuseană şi a fost 
preluată în urma influențelor venite prin Ungaria şi Polonia. In Țara 
Românească, instituția pârcălăbiei a avut însemnătate până în 
prima jumătate a secolului XVI, dar numai pentru anumite situații. 

Au fost importanţi pârcălabii cetăților Dâmboviţa, Poienari, 
Gherghița, Târgovişte, poate şi Bucureşti. Restul pârcălabilor din 
oraşe şi târguri, care vor purta numele de căpitani, mai ales în 
secolul XVII, aveau doar o importanţă militară locală. Ei erau puşi 
să menţină ordinea în oraşe, fiind subordonați ispravnicilor de 
judeţ ori de târg. 

Pârcălabul cetăţii Poienari a căpătat însemnătate între anii 
1481-1560. Acum sunt amintiţi părcălabii Gherghina, unchiul lui 
Radu cel Mare, şi Drăghici Vintilescu (1531-1535), fost anterior 
mare vornic. Alături de ei mai era pomenit un mare pârcălab al 
cetăților de scaun de la Târgovişte şi Bucureşti. Când domnul 
se găsea la Bucureşti, la Târgovişte se afla un ispravnic şi 
invers. Pârcălabii celorlalte cetăţi au avut o mai mică 
însemnătate, urmare, credem noi, a faptului că, după 1330 şi 
mai ales după 1359 şi 1370, Țara Românească a respins 
influenţele ungureşti şi occidentale, adoptând alte modele 
instituţionale. Oricum, funcţia de mare pârcălab al cetăţii de 
scaun s-a menținut şi în secolul XVII. Ea este amintită într-un 
act din 11 iunie 1673, din vremea domniei lui Grigore Ghica. 

In Moldova, instituția pârcălăbiei a avut un rol deosebit de 
însemnat încă din secolul XIV. Veniţi din Transilvania şi 
obişnuiţi cu instituţiile apusene, nobilii români au impus şi 
preluat atare instituţii între care şi pârcălăbia. De la început, 
pârcălabii au făcut parte din Sfatul domnesc. Din secolul XV, 
pârcălabii cetăților şi ținuturilor moldovene au fost frecvent 
menţionaţi în sfat ori printre martorii actelor. 

Iniţial, câte doi în fiecare cetate sau ţinut, ei vor spori ca 
număr în funcţie de importanţa unor cetăţi şi ținuturi. Ştefan cel 
Mare a sporit la patru numărul pârcălabilor din cetăţile Hotin, 
Soroca, Cetatea Nouă (Tighina ?), apoi Neamţ şi Suceava. Tot 
atâţia pârcălabi erau şi în ţinuturile Roman, Bacău, Vaslui, 
temporar Putna — pe timpul confruntărilor cu Țara Românească. 
In prima domnie, Petru Rareş a sporit la şase, în unele situații, 
numărul pârcălabilor din cetăţile Hotin, Suceava şi Neamţ, după 
care ulterior l-a redus la patru, apoi la doi aşa cum fusese iniţial. 
Şi în secolele XVI-XVII, numărul pârcălabilor din cetăţile şi 
ținuturile socotite importante a oscilat în vremea unor domni ca 
loan Vodă cel Viteaz, Miron Barnovschi, Vasile Lupu. 

Pe lângă atribuţiile militare, pârcălabii moldoveni aveau 
atribuţii juridico-administrative şi fiscale. In subordinea lor se 
găseau juzii de ţinut şi de ocol, iar mai târziu pârcălabii de târg 
numiţi şi în Moldova căpitani şi având aceleaşi atribuţii cu cei 
munteni, de unde pare să fi fost preluat modelul. 

Aşadar, pârcălăbia a fost o instituţie mult mai însemnată în 
Moldova decât în Țara Românească. Importanţa pârcălabilor 
din cetăţile şi ţinuturile de margine a fost asemănătoare cu cea 
a căpitanilor de margine din Polonia care se bucurau de o 
anume autonomie. In secolul XVII, asemănarea va fi şi mai 
evidentă, numele lor fiind comun — hatman de margine sau de 
câmp dat celor dinspre tătari. 

Vistiernicia. Vistierul, thesaurarius, uneori cămăraşul, 
proto-vistierul era administratorul finanţelor ţării. S-a spus că 
finanțele domnului, cămara, se confundau cu finanţele ţării, 
vistieria (Constantin C. Giurescu), dar asemenea afirmaţie nu 
se susține documentar în toată perioada. Au existat situaţii când 
vistieria domnului era separată de cea a ţării. 

Aşa, de pildă, Vladislav |, la 1374, în dania către 
mănăstirea Vodița, precizează că era făcută „din cămara 
domnească”. La 8 ianuarie 1392, sunt citați la martori 
„protovistiarul Popşor” şi „vistierul Şerban”. Primul era vistierul 
țării, iar al doilea vistierul domnului, purtând uneori şi numele de 
cămăraş, mai ales în secolele XVI-XVII. La finele secolului XVI, 
Mihnea al II-lea, impunând mănăstirile la dări, motiva că a „plătit 
birul din casa lui”, adică din vistieria proprie. Radu Popescu 
relatează că Antonie Vodă din Popeşti era controlat de 
Cantacuzini, care nu-i dădeau voie să cheltuiască „nici din casa 
lui”, adică din averea proprie, cu atât mai mult din cea a ţării. Au 
existat însă şi multe situaţii când nu a existat decât o singură 
„cămară”, vistieria. 

Situaţia a fost aceeaşi în Moldova, diferenţierea între 
vistieria țării şi cea a domnului făcându-se mai târziu, în secolul 
XVI, când apare cămăraşul de vistierie menţionat în 1519 pe 
timpul domniei lui Ștefăniță. La fel ca în Țara Românească, 
majoritatea voievozilor şi domnilor moldoveni nu au făcut 
deosebire între cămara proprie şi vistieria statului. 

Vistiernicul răspundea de toate veniturile ţării, funcţia fiind 
mai însemnată în Țara Românească decât în Moldova. Până în 

secolul XVI, marele vistier era ajutat de doi vistiernici, un logofăt 
de vistierie, sameşul mare (marele vameş), portăreii de vistierie. 
Pe lângă dări, el încasa vămile şi amenzile, făcea plăţile către 
Poartă şi către oştire. 

Din secolul XVII s-a instituit funcția de cămăraş domnesc, 
rareori mare cămăraş, care se ocupa de veniturile domnului şi 
făcea plăţile oştenilor cu leafă: seimeni, dorobanţi etc. Situaţia 
era asemănătoare şi în Moldova. Marele vistiernic trebuia să 
prezinte bilanţul veniturilor şi cheltuielilor, orice lipsă fiind 
completată din veniturile proprii şi având ca urmare fericită 
destituirea din funcţie (mazilia), dar şi confiscarea averii şi chiar 
moartea. 

Portăria. Instituţia de mare portar al cetății de scaun apare 
în Moldova. Dregătoria a fost similară, ca importanţă, celei de 
mare ban din Țara Românească, dar va fi specifică doar 
Moldovei. In Țara Românească, deşi instituţia apare în secolul 
XVI, ea va avea cu totul alte rosturi, ţinând de menţinerea 
ordinii publice, executarea silită a datornicilor, punerea în 
aplicare a unor hotărâri judecătoreşti, arestări şi executări silite 
etc. Dregătoria de portar a fost, în Ţara Românească, tot timpul 
subordonată alteia mai însemnate. Abia la finele secolului XVII 
apare dregătoria de mare portar al cetății de scaun, instituţie 
asemănătoare celei de mare pârcălab sau ispravnic al cetății de 
scaun. Apariţia ei s-a datorat mutării domnilor dintr-un scaun în 
altul de către Poartă. Şi în acest caz, însă, portăria munteană 
va fi diferită de cea moldoveană. 

In Moldova, portarul putea fi şi şeful Sfatului domnesc şi 
comanda oastea în lipsa domnului, având, aşadar, atribuţii 
militare, juridico-administrative şi politice. El era ajutat de uşar, 
uşarnic, devenit în secolul XVII marele uşarnic, funcţie existentă 
şi în Țara Românească în secolele XVI-XVII. Atribuţia sa era să 
păzească apartamentele domneşti şi sala tronului, să anunţe solii 
- ceea ce îl asemănă cu heraldul apusean. În Țara Românească, 
uşarul pare să fi fost mai important, evoluând spre slujitorii 
apropiaţi domnului. 

Spătarul, megas domesticos, mecionoşă, gladifer, adică 
purtătorul de sabie, un om apropiat domnului şi socotit de mare 
încredere, era purtătorul armelor domnului la ceremonii, având 
în grijă spada domnească. Era comandantul cavaleriei, dar şi al 
întregii armate, din secolul XVII, mai ales dacă dregătorul era 

înrudit cu domnul. Dregătoria apare la începutul secolului XV în 
Țara Românească, în vremea lui Mircea cel Bătrân. Dintr-un 
dregător personal, spătarul a ajuns un şef militar, dar este greu 
de precizat când s-a petrecut acest lucru. Fapt este că îl 
întâlnim ca atare în secolul XVII. Funcţia lui pare a fi 
asemănătoare cu cea a hatmanului în Moldova. In Moldova, 
spătarul era lipsit de funcţia militară, având doar un rol de 
protocol. Potrivit relatării lui Miron Costin la ceremonii el purta 
armele domnului, sabia şi buzdu-ganul, fiind imediat după 
domn. Locul spătarului în Moldova, din punct de vedere militar, 
va fi luat de hatman. 

Hătmănia. Hatmanul = comandant militar, apare în 
Moldova din secolul XVI (c. 1578-1588) sub influenţa slavilor 
răsăriteni, în special a cazacilor ucraineni. Există păreri diferite 
cu privire la această dregătorie în sensul dacă ea a fost 
preluată din afară ori a evoluat dintr-o dregătorie deja existentă 
— pârcălab, vornic sau portar. Cert este că dregătoria s-a impus 
repede şi hatmanul a ajuns comandantul cavaleriei şi apoi al 
întregii armate, iar ca rang ajunsese în secolul XVII să ocupe 
locul patru între marii dregători moldoveni. Intre alte atribuţii, 
hatmanul a ajuns să se ocupe şi de ţiganii de pe proprietăţile 
mănăstirilor şi ale marilor boieri. El putea, de asemenea, judeca 
pe călăraşi, dorobanţi şi alţi slujitori domneşti, la fel cum mari; 
vornici aveau juridicţie asupra celorlalți locuitori ai ţării. 

In felul acesta, dregătoria de hatman va ajunge în Moldova 
sinonimă şi apoi superioară spătarului muntean, în vreme ce 
dregătoria moldoveană de spătar va fi redusă ca importanţă, 
personajul rămânând mai mult pentru decor. 

Armăşia. Numele dregătoriei înseamnă „omul cu arma” 
(puşcă, suliță, arcaş etc.). De aici numele de orîjnic (purtător de 
armă) dat marelui armaş în documentele secolelor XVI-XVII. 
Dregătoria a apărut în ambele state în secolul XV. In Țara 
Românească, primul mare armaş a fost Badea, menţionat pe la 
1478 ca făcând parte din Sfatul domnesc. In secolul XVII, 
armaşul ajunge să facă parte din Sfat întâmplător. In Moldova, 
armaşul apare în acte după 1488. 

Armaşul era cel care ducea la îndeplinire poruncile şi 
hotărârile domnului şi ale Sfatului (Divanului), transformându-se 
tot mai mult într-un executor judecătoresc. Marele armaş era 

ajutat de armaş şi armăşei existenţi la Curtea domnească, dar 
şi la judeţe, oraşe şi prin sate. Armăşeii aveau rolul şi de 
strângători de dări prin executare silită, ei fiind şi cei care-i 
puneau pe învinuiți în „obezi” şi-i chinuiau pentru „a mărturisi”. 

In secolul XVII, armaşii se vor ocupa mai mult cu 
arestarea şi torturarea celor vinovaţi, iar în secolul XVIII vor 
îndeplini frecvent şi atribuţiile de executori judecătoreşti, ei 
constituind spaima tuturor locuitorilor, în special a boierilor care 
fugeau din calea lor. De asemenea, armaşii participau la 
hotărnicii şi la luarea mărturiilor, pedepsindu-i pe martorii falşi. 

Oamenii se temeau de armaşi, care le inspirau groază. 
Aşa, de pildă, locuitorii din Turceni-Gorj, care erau datori fată de 
un boier din Stângăceaua, au fugit de frica armaşilor, înecându- 
se în Jiu, eveniment petrecut la 1646. Anterior, la 1643, 
locuitorii din Mălureni fuseseră „căzniţi” de armaş în Divan, 
adică torturați. 

O altă atribuţie a armaşilor munteni era „aducerea la urmă” 
a rumânilor şi țiganilor fugiți din satele şi sălaşele lor, prinderea 
răufăcătorilor, încasarea unor amenzi ca duşegubina. |n secolul 
XVIII, mai ales în Oltenia, armaşii au ajuns şi păzitorii 
temniţelor. 

In Moldova, armaşul ocupa locul al zecelea în Sfat. El 
stătea pe lângă marele logofăt pentru a pune în aplicare 
hotărârile Divanului şi ţinea în mână o ghioagă, semnul puterii 
sale. 

Agia era o dregătorie militară preluată de la turci, în secolul 
XVI. La turci, aga era comandantul ienicerilor care erau infanterişti. 
In Țara Românească şi Moldova, aga ajunsese comandantul 
infanteriei, în special al corpurilor de mercenari ale dorobanților şi 
seimenilor. Astfel, Mihai Viteazul şi mai târziu Matei Basarab au 
îndeplinit dregătoria de mare agă înainte de a ajunge domni. 

După răscoala dorobanţilor şi seimenilor (1654-1655), 
importanța dregătoriei a scăzut până în vremea lui Constantin 
Brâncoveanu, când aga ajunge să facă parte din Sfatul 
domnesc, el deținând locul secund după marele spătar. Din 
secolul XVIII, aga se va ocupa de poliția Capitalei, luând 
naştere astfel agia, din care se va dezvolta în epoca modernă 
ministerul de interne. 

În Moldova, aga era locţiitorul hatmanului, iar din secolul 
XVII va primi sarcina de a se îngriji de străzile Iaşilor — capitala 
Moldovei. In timpul domniei lui Dimitrie Cantemir, aga avea 
aceleaşi atribuţii ca la turci — ofițer al palatului însărcinat cu 
paza acestuia şi comandant al corpurilor de mercenari. 

Serdăria era o dregătorie de origine otomană la fel ca şi 
agia. Serdarul era la turci comandant de ieniceri cu rang de 
general. In Țara Românească şi Moldova, dregătoria se va 
impune de la mijlocul secolului XVII cu rangul de căpitan 
(comandant al unui corp de oaste). 

Dregătoria va căpăta consistenţă în Țara Românească în 
secolul XVIII, când marele serdar era comandantul corpului 
arnăuţilor domneşti. El era ajutat de serdari (căpitani) de judeţ 
care comandau poterele (trupe neregulate folosite la prinderea 
răufăcătorilor). Primul serdar în Țara Românească a fost 
Constantin Şerban, amintit la 27 iulie 1646, dar dregătoria era 
lipsită de importanţă. Rolul ei a sporit în timpul celor două 
domnii ale lui Grigore Ghica (1664-1668; 1673-1676). 

In Moldova, dregătoria apare din 1653, în grija serdarului 
intrând paza ținuturilor de margine. Potrivit lui Miron Costin, 
serdarul ajunsese pe locul patru între dregătorii care luau parte 
la sfaturile secrete, iar în Divan serdarul era aşezat înaintea 
clucerului şi slugerului. De asemenea, Miron Costin compara 
serdarul cu hatmanul de câmp din Polonia, iar Dimitrie Cantemir 
făcea din serdar comandantul oştilor din „Țara de jos” 
subordonat hatmanului care comanda întreaga armată. Pe 
lângă atribuţiile militare, serdarul avea şi atribuţii judecătoreşti 
în regiunea unde era comandant. In urma reformelor lui 
Constantin Mavrocordat, din 1742, serdarii moldoveni au 
devenit ispravnici de ţinut. 

Şetrăria. Dregătoria de şetrar — cel care se ocupa de 
organi-zarea taberelor militare şi răspundea de cortul domnului, 
termenul derivând de la şatră (tabără), aşezare de corturi, pare 
a fi fost o creaţie internă. Ulterior, şetrarul va ajunge 
comandantul artileriei. Dregătoria apare în ambele state în 
secolele XV-XVI, mai întâi în Moldova (6 martie 1443) şi apoi în 
Țara Românească (c. 1512-1521). 

La început, importanţa dregătoriei a fost redusă. Ea a 
sporit în secolele XVII-XVIII când războaiele au devenit tot mai 

dese, multe purtându-se pe teritoriul celor două state şi cu 
participarea armatei române. De aceea, şetrarul trebuia să fie 
un om cu expe-riență militară, să cunoască bine locurile şi să 
aprecieze corect poziția strategică a taberei. In unele cazuri, 
şetrarul se ocupa şi de aprovizionarea trupelor — atribuţie ce 
revenea de drept armaşului —, iar în timp de pace lua parte la 
hotărnicii, în special în Moldova. 

Postelnicia (Stratornicia). Numele dregătoriei arată o 
dublă origine: slavă şi română. Termenul de postelnic vine din 
slavonul posteli = pat, aşternut şi postelnicul era un şambelan 
sau camerier, fiind utilizat de ruşi, sârbi şi cehi. Stratornic vine 
din latinescul stratus, în româneşte strat, cu înțelesul de pat, 
aşternut. Cu alte cuvinte, stratornicul era cel care se îngrijea de 
patul domnului şi de camera de dormit a acestuia. In 
documentele latine el apare şi cu numele de magister lectorum 
sau cubicularius. 

Răspunzând de patul domnului şi de odaia de dormit a 
acestuia, postelnicul era un om de încredere şi sfetnic de taină. 
În Țara Românească, el introducea la domn solii şi sfetnicii de 
taină şi traducea mesajele aduse de trimişii străini. În Moldova, 
postelnicul va ajunge cu timpul mareşalul curții cu dreptul de a-i 
judeca pe toţi cei aflaţi în subordinea lui. 

În Țara Românească, dregătoria de postelnic apare în 
prima jumătate a secolului XV (c. 1437), poziţia lui în sfat fiind la 
început oscilantă, dar mai târziu el va fi trecut pe ultimul loc 
între sfetnici, după comis şi stolnic. Uneori, apar în acte şi câte 
doi postelnici, fără precizarea că este vorba de al doilea sau de 
un fost, ceea ce l-a determinat pe Nicolae Stoicescu să 
considere că amândoi dregătorii erau egali în grad. Această 
situație cu doi postelnici în sfat şi la martori apare în a doua 
jumătate a secolului XV şi în secolul XVI. În secolul XVII se 
revine la un singur postelnic. Tot din secolul XVI apare un 
postelnic sau stratornic al doilea, subordonat primilor doi. La 
nivel de județ şi în localităţile importante apar dregători cu 
rangul de postelnicei având atribuţii diverse de natură juridico- 
administrativă. Numărul postelnicilor al doilea a sporit în secolul 
XVII, ei jucând rolul unor aghiotanţi ai domnului şi asistând la 
şedinţele Sfatului domnesc, stând pe lângă domn gata pentru a- 
i îndeplini poruncile. 

În Moldova, postelnicul apare la începutul secolului XV 
(8 martie 1407), ocupând ultimul loc în Sfat. In secolul XVII, 
importanța dregătoriei a sporit, postelnicul ocupând locul cinci 
între martori, putând participa la Sfatul de taină la porunca 
domnului ori cu învoiala celorlalţi dregători. Miron Costin l-a 
comparat pe postelnic cu mareşalul din Polonia, arătând că 
avea dreptul de a judeca toți slujitorii curţii domneşti. Potrivit 
călăto-rilor străini în trecere pe la laşi, postelnicul era şi un fel 
de maestru de ceremonii, îngrijindu-se de protocol şi fastul curții 
domneşti. 

Din secolul XVI apare al doilea postelnic. Atât marele 
postelnic, cât şi postelnicul al doilea sunt singulari, adică nu 
apare în dregătorie decât o singură persoană, spre deosebire 
de Țara Românească unde erau doi mari postelnici şi trei-cinci 
postelnici ai doilea. A existat în Moldova şi un postelnic al 
treilea, funcţie instituită în secolul XVII. La începutul secolului 
XVIII au apărut mai mulţi poste/nici subordonați primilor trei, 
numărul lor variind între şapte şi 24 de dregători. 

Medelniceria. Dregătoria apare iniţial în Moldova, din 
secolul XV, trecând apoi şi în Țara Românească. Ea a fost 
preluată din regatul maghiar, după cum arată şi numele: medel 
= lighean, desemnând pe cel care purta ligheanul de spălat al 
domnului. Dregătoria există şi la celelalte curţi din Europa, 
inclusiv la Bizanţ, sub diverse denumiri şi având însemnătate 
redusă. 

In Țara Românească, medelnicerul — cu însemnătate 
redusă — este amintit din 1523, apoi în timpul lui Grigore Ghica, 
în secolul XVII, când dregătoria pare să fi fost reînființată. El 
turna apă domnului la spălarea mâinilor înainte de masă la 
ospeţele oficiale, fiind menţionat de Evlia Celebi ca şeful 
sufragiilor (cei care serveau la masă). 

In Moldova, dregătoria apare din 1463, medelnicerul fiind 
trecut uneori şi la martori, dar nu participa la Sfatul de taină. 
Potrivit mărturiilor contemporane, medelnicerul dădea domnului 
apă de spălat la ospeţe, aducea sfeşnicele la masă, tăia fripturile 
ce se aduceau la masă. Era ajutat de un medelnicer al doilea şi 
al treilea. 

Păhărnicia. Dregătoria de paharnic (peharnic, pincernic) 
se întâlneşte atât în forma slavă de peharnică, cât şi în forma 

latină de magister pincernarum, ceea ce arată o dublă influență 
privind prezenţa ei în Tara Românească şi Moldova. In acte s-a 
utilizat şi forma de ceaşnic, mai ales în Moldova. Asupra originii 
dregătoriei la noi sunt discuţii. Nicolae lorga considera 
dregătoria ca fiind românească, în timp ce Nicolae Stoicescu o 
considera de origine sud-slavă, ea putând fi preluată de la 
sârbi. Constantin C. Giurescu arată că ea exista peste tot în 
Europa, dovadă şi termenii sub care apare în acte, ceea ce 
dovedeşte o influenţă multiplă. Atribuţia sa principală era aceea 
de a turna de băut domnului şi de a lua „credința”, adică de a 
gusta din cupa de vin oferită domnului pentru a verifica băutura 
să nu fie otrăvită. 

Paharnicul se ocupa de aprovizionarea cu vin a Curții 
domneşti, iar la ospeţe se îngrijea de băutura domnului şi a 
comesenilor, el şi ajutoarele sale fiind oameni de încredere ai 
domnului. 

In Țara Românească, dregătoria apare pentru prima dată 
în 1392 menţionată sub forma de picernic, apoi în 1415 şi 1424 
sub forma de paharnic. După 1424, dregătoria este menţionată 
frecvent. Paharnicul era trecut între membrii sfatului fie înaintea 
comisului, fie înaintea stolnicului şi a comisului. |n secolul XVII 
apare aşezat uneori înaintea  stolnicului,  comisului şi 
postelnicului. Avea ca subalterni pe paharnicul al doilea, 
pivnicerul şi cuparul. Pe lângă atribuţiile arătate, paharnicul 
avea şi rol militar, comandând cetele păhărniceilor, iar în 
secolul XVII pe cele ale roşiilor sau curtenilor al cărora 
judecător era. 

In Moldova, unde dregătoria este menţionată pentru prima 
oară la 16 septembrie 1408, s-a utilizat mai mult termenul de 
ceaşnic fără a fi omis şi cel de paharnic (poharnig), mai rar 
pincerna şi tisifer. Apare şi un ceaşnic al doamnei, încă din 
vremea lui Alexandru cel Bun în 1428, iar după împărțirea 
Moldovei între llie şi Ştefan, dregătoria, ca şi celelalte, se 
dublează pentru „Țara de Sus” şi „Țara de Jos”. 

Poziţia paharnicului era între primii opt dregători, fiind 
aşezat după spătar şi înaintea vistierului. Avea atribuții 
asemănă-toare cu ale paharnicului muntean. Avea în grijă viile 
domneşti şi se ocupa în mod deosebit de viile de la Cotnari de 
unde îşi trăgea şi venitul. Avea ca subalterni paharnicii al doilea 

şi al treilea, pivni-cerul, cuparul şi ploscarul. Paharnicul al doilea 
avea în grijă viile de la Huşi, iar paharnicul al treilea pe cele de 
la Bacău şi Trotuş. 

Cuparul, care l-a înlocuit pe ploscar, era paharnicul 
obişnuit al domnului, recrutat dintre boierii tineri şi de încredere. 
Din secolul XVIII, cuparul răspundea de pivnițele cu vinuri şi de 
măsurarea vinului. Pivnicerul era printre slujitorii curții, fiind 
socotit de Dimitrie Cantemir printre boiernaşi. Funcţia, apărută 
în secolul XV, a scăzut continuu ca importanţă. La începutul 
secolului XVIII, el era şeful chelarilor pivniţelor, al dogarilor şi al 
lucrătorilor de la crame, obținând venituri din prelucrarea 
drojdiei de vin din care făcea rachiu. 

Stolnicia. Dregătoria de stolnic, după cum o arată şi 
numele, era de origine slavă, de la stol = masă. Dregătoria se 
întâlneşte şi la alte curți medievale europene. Asupra originii ei, 
la noi există două păreri. C. Jirecek o socotea comună 
românilor şi statelor slave din jur. Istoricii români au socotit-o de 
origine bulgară, de unde a fost preluată în Țara Românească şi 
apoi în Moldova. In latină, dregătoria apare sub numele de 
magister mensarum sau dapiffer, mai rar culinae praefectus, 
supremus dapiffer sau praefectus culinae et mensae. 

In Țara Românească, stolnicul este menţionat din 8 
ianuarie 1392, ocupând locul şapte sau opt între membrii 
sfatului, înainte sau după paharnic. El era mai mare peste 
bucătăria domnească (culina, cuhnie) având în subordine pe 
marele şufar (bucătarul şef). Prin subalternii săi se ocupa de 
aprovizionarea curţii dom-neşti cu peşte. Avea ca subalterni pe 
al doilea stolnic şi pe marele şufar. Cea mai importantă atribuţie 
era grija față de masa domnească şi de bucatele domnului. 
Stolnicul gusta primul din bucatele servite domnului şi-i 
supraveghea pe servitori. A/ doilea stolnic apare în acte la finele 
secolului XVI şi în secolul al XVII-lea. 

In Moldova, stolnicul este amintit din 18 noiembrie 1393, 
fiind aşezat la martori înaintea vornicului. Apoi se situează între 
ultimii membri ai sfatului domnesc înaintea comisului. El era 
primul dintre marii boieri de divan, dar nu lua parte la sfatul 
secret sau de taină. Avea atribuţii asemănătoare cu ale 
stolnicului muntean. La mesele oficiale şi festive se îmbrăca în 
caftan din postav de fir cu podoabe verzi şi brâu de mătase 
roşie. Se îngrijea de bucătărie şi de calitatea bucatelor şi era 

mai mare peste grădinari şi pescari. Avea în subordine pe al 
doilea stolnic şi pe marele şufar, ca şi o numeroasă ceată de 
stolnicei. E 

Şufarul (Şifariul) era şeful bucătăriilor curții domneşti. In 
Tara Românească este menţionat din 1560, iar în Moldova din 
secolul XVII şi răspundea de prepararea bucatelor domneşti şi 
de bucătării. 

Cluceria. Clucerul este un dregător de origine slavă. 
Numele lui provine de la slavonul cliuci = cheie şi desemna pe 
păstrătorul cheilor magaziilor cu provizii de la Curtea 
domnească. În latină, dregătorul era numit claviger. 

In Țara Românească, clucerul este amintit din a doua 
jumătate a secolului XVI, iar din secolul XVII făcea parte din 
sfatul domnesc, numărându-se printre cei 12 mari boieri ai țării. 
Din vremea lui Matei Basarab va ocupa locul şase după ban, 
vornic, logofăt, spătar şi vistier, modificări producându-se în 
secolul XVIII, când trece pe poziția a şaptea. Clucerul era şi şeful 
dregătorilor care se ocupau cu aprovizionarea Curţii domneşti. 
Se îngrijea de aprovizionarea cu pâine, vin, orz etc. a Curţii 
domneşti, a oaspeţilor, turcilor şi robilor. Avea în subordine doi 
cluceri de arie şi un clucer de pivniță, care purtau şi numele de 
cluceri ai doilea, şi mai mulţi clucerei şi grămătici, care ţineau 
evidența produselor. 

Din a doua jumătate a secolului XVII, clucerul de arie a 
devenit mare clucer de arie, având în subordine un clucer al 
doilea de arie. Noul dregător era situat după marele pitar, dar 
înaintea marelui agă şi a armaşului, strângând şi păstrând 
grânele pentru Curte. 

In Moldova, c/ucerul este amintit la începutul secolului XV, 
fiind uneori şi membru al sfatului domnesc. Din secolul XVII, el 
va ocupa poziţia a cincia între marii dregători, fiind precedat de 
stolnic, comis, medelnicer şi serdar. Clucerul nu participa la 
sfatul de taină. La începutul secolului XVIII, marele clucer va 
ajunge pe locul patru între boierii de divan. 

Clucerul era ispravnic al beciurilor şi cămărilor domneşti. 
El strângea şi păstra alimente precum: miere, unt, brânzeturi, 
fructe, sare, vânat etc. pe care le distribuia, după caz sau la 
ordin, bucătăriei domneşti, oaspeţilor şi turcilor. Obţinea venituri 
din dijma oilor. Din secolul XVII sunt amintiţi clucerii ai doilea 

134 


care făceau, la începutul secolului XVIII, slujba cu rândul, fiind 
încadraţi în rândurile boierilor de starea a doua. 

Jitniceria. Dregătoria este de origine slavă şi vine de la 
termenul jito = grâu şi jitnița = hambar, de unde jitnicear 
Vitnicer, jicnicer), cel care se îngrijea de grâne sau de 
hambarele domneşti. In Țara Românească apare şi forma 
jignicer. Jitnicerul era cel care strângea grânele în hambarele 
curții domneşti din care repartiza pentru nevoile Curţii şi 
aprovizionarea cetăților turceşti. 

Dregătoria apare mai ales în Moldova de pe la mijlocul 
seco-lului al XVI-lea, fără o importanţă prea mare. Abia de la 
mijlocul secolului al XVII-lea apare marele jitnicer, care ocupa 
locul şapte între boierii de divan (care nu participau la sfatul de 
taină). 

În secolul XVIII, importanţa dregătoriei scade, jitnicerul fiind 
subordonat chelarului. Tot de la mijlocul secolului XVII apar al 
doilea şi al treilea jitnicer, recrutaţi în secolul XVIII din rândurile 
boierilor de starea a doua şi a treia. Mai exista şi un cămăraş de 
jitniță, care ţinea socoteala grânelor strânse, fiind ajutat de diecii de 
jitniță. 

In Țara Românească, dregătoria de jitnicer a fost 
introdusă temporar de Grigore Ghica (1672-1674), când marele 
jitnicer a făcut parte din sfatul domnesc. După 1676, dregătoria 
s-a desființat, atribuţiile jitnicerului fiind preluate de clucer şi 
pitar. 

Pităria. Dregătoria de pitar îşi trage numele de la 
slavonescul pita = pâine, utilizat şi astăzi la noi, şi indică pe cel 
care se ocupa de aprovizionarea cu pâine a Curţii. 

In Țara Românească, pitarul apare în documente la finele 
secolului XV (1489) şi devine membru al sfatului domnesc din 
1523. De la începutul secolului XVI apare marele pitar. Din 
secolul XVII, marele pitar va deţine ultimul loc între cei 12 mari 
dregători. Fără legătură cu originea dregătoriei din secolul XVII, 
marele pitar ajunge mai mare peste trăsurile şi căruțele 
domnului, fiind ajutat de un pitar al doilea, recrutat dintre micii 
boieri şi vătafi de la curte. 

In Moldova, pitarul apare la mijlocul secolului XV ca al 
optulea mare boier de divan. Se îngrijea de pregătirea pâinii 

pentru Curte, slujitori, seimeni şi oaspeţi, ajutat de al doilea şi al 
treilea pitar. 

Slugeria (Sulgeria). Dregătoria îşi trage numele de la 
terme-nul turco-tătar sulgiu = darea care se plătea pentru vitele 
tăiate. În documente apar şi formele de slujer şi suljer. Slugerul 
era cel care se ocupa de aprovizionarea Curţii domneşti cu 
carne. Între sluger şi sulger pare să fi existat la început o 
diferență în sensul că sulgerul era şeful măcelarilor (tăietorilor 
de vite), în vreme ce slugerul era cel care procura carnea, fie în 
viu, fie tăiată, pe care o aducea la Curte şi o distribuia după 
nevoi sau la ordin. Ulterior, deosebirile dintre sul/ger şi sluger au 
dispărut şi s-a impus forma de sluger fără a fi abandonată 
definitiv cea de sulger. 

In Țara Românească, s/ugerul este amintit din 7 noiembrie 
1480, când apare ca membru al Sfatului domnesc. Va fi 
menţionat în secolul XVI şi prima jumătate a secolului XVII. 
După domnia lui Matei Basarab, marele sluger a devenit un 
membru obişnuit al Sfatului domnesc, fiind penultimul înaintea 
pitarului. |n secolul XVII este arătat atât ca şef al măcelarilor, 
cât şi ca şef al aprovizionării cu carne a Curţii domneşti, făcând 
„tain” pentru turci şi alţi oaspeţi. Din a doua jumătate a secolului 
XVI este menţionat în acte al doilea sluger, iar în timpul lui 
Matei Basarab apar doi-trei slugeri ai doilea care îndeplineau şi 
misiuni de curierat ori de consemnarea mărturiilor. Din secolul 
XVII apare şi un clucer za slugerie care ţinea cheile cămărilor 
cu carne. 

In Moldova, s/ugerul este menţionat din 13 iunie 1456, 
având atribuţii asemănătoare cu ale celui muntean. De la finele 
secolului XVI apare demnitatea de mare sluger. Din secolul 
XVII, slugeria capătă o importanţă deosebită şi au fost instituite 
dări speciale pentru procurarea cărnii necesare „oaspețţilor” de 
tot felul, în special turci şi tătari, prezenţi frecvent la Curtea 
domnească. În secolul al XVIII-lea s-a interzis chiar vânzarea 
vitelor mai înainte ca s/ugerul să facă aprovizionarea Curţii 
domneşti. O dată cu sporirea importanţei dregătoriei, slugerul 
ajunge pe locul şase între marii boieri de divan. El era ajutat de 
un al doilea şi al treilea sluger, menţionaţi de la mijlocul 
secolului al XVII-lea. Pe lângă ei mai exista, tot din secolul XVII, 

un cămăraş de slugerie, care răspundea de împărțirea şi 
distribuirea cărnii. 

In ambele state, s/lugerii se bazau în teritoriu pe o mulţime 
de funcţionari mărunți, slugerei (sulgerei), care strângeau taxele 
şi impozitele pe vânzările şi tăierile de vite şi se ocupau de 
achiziționarea vitelor, controlând vânzările din târguri şi oboare. 
La finele secolului XVIII, s/lugeria era considerată ca o primă 
treaptă a ierarhiei dregătoriilor şi a boieriei în general, într-o 
perioadă când dregătoria devenise sinonimă cu boieria. 

Comişia. Numele dregătoriei, potrivit lui Nicolae lorga, s- 
ar fi tras din latinescul comes = comite, conte. Constantin C. 
Giurescu a considerat dregătoria de origine bizantină, comisul 
îngrijindu-se de grajdurile imperiale. De la Bizanț, dregătoria a 
fost preluată de bulgari şi apoi a trecut în Țara Românească. In 
actele slavone apare sub formele comisă, comis, mai rar 
coniuşa de la coni = cal, cel care se îngrijeşte de cai şi de 
grajdurile cu cai. In documentele latine apar formele magister 
agazonum şi stabuli praefectus, care definesc şi ele atribuţiile 
dregătoriei. Din limba latină s-a impus în Franţa demnitatea de 
conetabil-connâtable = mai marele grajdu-rilor regale, 
comandantul cavaleriei şi consilier militar al regelui. 

In Țara Românească, demnitatea de comis apare din 10 
iunie 1415, comisul ocupând în sfat penultimul loc, dar uneori a 
deținut şi poziţii centrale, fiind pus înaintea paharnicului şi a 
vistiernicului, mai ales când era vorba de vreo rudă a domnului 
ori de un boier dintr-o familie importantă cum a fost cazul lui 
Danciu Craiovescu între 25 aprilie 1489-11 iunie 1503. Din 22 
octombrie 1583 s-a instituit dregătoria de comis al doilea, 
deţinută la început de Stroe Buzescu. La finele secolului XVIII şi 
începutul secolului XVIII comişii ai doilea erau consideraţi între 
boierii mărunți şi slujitorii de curte, fiind folosiţi la întreţinerea 
cailor domnului sau la misiuni de curierat. 

In Moldova, comisul este amintit din 17 februarie 1435, în 
persoana unui Stanciu, aşezat ca ultim martor în Sfatul 
domnesc. Unii cercetători au considerat că dregătoria a fost 
instituită de fiii lui Alexandru cel Bun, llie şi Ştefan. Constantin 
C. Giurescu a considerat însă că dregătoria este mult mai 
veche, putând să fi fost împrumutată de la unguri. La finele 
secolului XVII şi în secolul XVIII, comisul era ultimul dintre 

dregătorii amintiţi la martori şi al doilea mare boier de divan. 
Ocupându-se şi de aprovizionarea cu fân a grajdurilor 
domneşti, comisul obținea venituri însemnate din procurarea 
fânului, iar din 1741 a ajuns pârcălab al braniştei domneşti, 
având drept de judecată asupra acesteia. Avea ca subalterni pe 
al doilea şi al treilea comis şi, la fel ca în Țara Românească, 
numeroşi slujitori de la grajdurile domneşti, numiţi comişei şi 
care erau organizați militar. 

In subordinea comisului intra şi brăniştarul, cel care avea 
în grijă braniştea domnească şi se ocupa de strângerea fănului 
pentru grajdurile domneşti. In secolele XVII-XVIII, brăniştarul se 
îngrijea şi de asigurarea furajelor necesare oştilor străine aflate 
în statele româneşti, în special turceşti şi tătăreşti, apoi ruseşti 
şi austriece. 

Alţi dregători. La sfârşitul secolului XVII şi mai ales în 
secolul al XVIII-lea, după instaurarea regimului turco-fanariot, 
influenţele turceşti asupra Principatelor au sporit, ceea ce a 
dus şi la împrumutarea unor instituţii şi dregătorii specific 
otomane, care s-au menţinut până la restabilirea domniilor 
pământene (1822). Unele dregătorii mai vechi au fost dublate 
sau triplate pentru a satisface dorinţele unor boieri sau 
negustori bogaţi de a accede la funcţii şi titluri prin cumpărarea 
dregătoriilor, iar altele au căpătat denumiri turceşti şi au fost 
modificate în esența lor pentru a tempera tendințele de 
independenţă ale unor boieri. Intre cele mai semnificative 
dregătorii apărute între 1688-1821 amintim: 

Serdarul de mazili, menţionat din 1688, se ocupa de 
organizarea şi conducerea corpului de boieri care deţinuseră 
dregătorii şi fuseseră destituiţi ori se retrăseseră singuri 
ajungând mazili. La începutul secolului XIX, serdarul de mazili 
comanda o brigadă de călăraşi, salahorii şi carele cu provizii ale 
armatei. 

Cihodarul era marele cizmar sau dregătorul care se 
îngrijea de încălțămintea domnului şi a membrilor Curţii, având 
în subor-dine un corp de cihodari care îndeplineau şi funcţia de 
aprozi. Ei însoțeau pe domn la ceremonii în frunte cu baş- 
cihodarul (marele cihodar) stând în spatele domnului sau 
imediat după marii boieri din sfat. 

Vornicul de Vrancea, amintit din 1636 în persoana unui 
llie. El era subalternul starostelui de Putna şi avea atribuţii 
juridico-administrative asupra „Țării Vrancei” care, potrivit lui 
Dimitrie Cantemir, era un fel de „republică” bucurându-se de o 
largă autonomie. 

Mataragiul, adică cel care ţinea ligheanul pentru spălat al 
domnului şi avea ca însemn un lighenaş de argint atârnat de 
gât. 

Ibrictarul sau purtătorul ibricului, în care era apa de spălat 
pentru domn, avea şi el ca însemn un ibric de argint prins de 
haină. 

Peşchergi-başa, marele peşchergiu era cel care purta 
ştergarul (prosopul) pentru şters pe mâini şi avea grijă de 
lenjeria domnului, având ca semn distinctiv un prosop prins de 
umărul stâng. Aceste trei dregătorii au înlocuit-o pe cea de 
medelnicer din dorința domnilor de a dispune de mai multe 
funcții şi titluri pe care să le liciteze. 

Caimacamul Craiovei sau locţiitorul banului Olteniei. Încă 
din secolul XVII fusese instituit un ispravnic al băniei care ţinea 
locul marelui ban aflat în permanenţă pe lângă domn pentru a 
se evita uneltirile contra acestuia. Treptat, ispravnicul băniei 
ajunsese să deţină puterea reală în locul marelui ban. Intre 
1716-1739, demnitatea de mare ban, ca şi cea de ispravnic al 
băniei au fost desființate. După 1739 s-a restabilit demnitatea 
de mare ban, iar din 1761 s-a creat funcţia de caimacam al 
Craiovei, care va ajunge să obţină venituri mai mari decât ale 
marelui ban. 

La sfârşitul secolului XVIII, unele dregătorii deja existente 
au ajuns să se dubleze şi să se tripleze ori au apărut derivate 
noi ale lor din dorința domnilor, după cum spuneam, de a crea 
cât mai multe funcţii pe care să le vândă apoi celor doritori de 
titluri. În Țara Românească mai ales, după modelul Moldovei, 
au fost du-blate dregătoriile pentru „Țara de Sus” (partea 
montană şi sub-montană) şi „Țara de Jos” (partea dinspre 
câmpie şi la Dunăre). 

In timpul lui Alexandru Moruzi (1793-1796) apar patru mari 
vornici, care primeau annual o leafă de 750 lei (galbeni) fiecare 
şi dispuneau de câte 80 de scutelnici (țărani scutiți de dările față 
de stat, dar nu şi față de proprietar). In aceeaşi perioadă sau 

puţin după, în ambele state apar marele vornic al oştirilor, 
marele vornic de cutie (care strângea taxele pe titluri şi dările 
plătite de mazili), marele vornic de poliție (un fel de primar al 
Capitalei). 

In timpul celei de-a doua domnii a lui Alexandru Ipsilanti a 
apărut dregătoria de mare logofăt de obiceiuri, iar în timpul lui 
loan Caragea (1812) apare marele logofăt al trebilor din afară, 
care răspundea de corespondenţa diplomatică şi de relaţiile cu 
reprezentanții străini. Tot acum apare şi hatmanul de divan, 
care era căpitanul zapciilor de divan, mai având în subordine pe 
vătaful de paharnicei, vătaful de divan, ceauşul de aprozi, 
ceauşul de paharnicei şi ceauşul hătmăniei. 

Căminarul era cel care strângea camăna — impozitul pe 
vânzarea unor produse ca vinul, miedul, rachiul, carnea, ceara 
etc. Dregătoria a fost creată de Constantin Mavrocordat la 
1741-1742. Căpitanul de podari (nazirul de poduri) apare pe la 
1776 şi-l desemna pe cel care răspundea de pavajele din lemn 
(poduri) ale ulițelor, având în subordine pe cei care lucrau 
efectiv la repararea şi întreținerea străzilor. 

O categorie importantă de dregători era cea a edecliilor, 
dregătorii personali şi de curte, numele lor fiind împrumutate, ca 
şi atribuţiile, de la Curtea otomană. Multe din numele 
dregătoriilor acestei categorii, ca şi ale altora au intrat în 
onomastica românească, păstrându-se până astăzi. Intre edeclii 
se numărau: caftangiul, care răspundea de garderoba domnului 
şi marilor boieri şi avea în grijă caftanele obişnuite şi de 
ceremonii; babeingiul avea în grijă apartamentul personal al 
domnului; becerul răspundea de beciul unde se păstra 
mâncarea domnului; rahtivanul se îngrijea de harnaşamentul 
cailor domneşti şi era subordonat comisului; ciubucci-başa 
(narghelegi-başa, cafegi-başa) răspundea de narghilelele şi 
cafelele domnului şi ale marilor boieri atât în zilele obişnuite, cât 
mai ales la mesele festive; şerbegi-başa se ocupa de şerbeturi 
şi dulcețuri pentru domn şi marii boieri; samdangi-başa se 
ocupa de lumânările de la curte şi cele folosite la ospețe; 
geamaşirgi-başa ţinea socoteala rufelor domnului şi ale familiei 
sale şi le dădea la spălat; sofragi-başa se îngrijea de vesela de 
la masa domnului; cavaz-başa stătea în faţa uşii de la sala 
tronului sau a marelui divan, când judeca domnul, şi anunţa fie 

oaspeţii sau pe cei primiţi în audienţă, fie pârâşii care se 
judecau în divan, ori alte persoane venite la curte; Perdegi-başa 
răspundea de perdelele de la odăile domneşti şi de la sala 
tronului;  ceauş-başa era şeful ceauşilor (aghiotanţilor) 
domneşti; divictarul păstra călimările şi uneltele de scris; 
defterdarul era secretarul domnului, ocupându-se de 
corespondența acestuia; mehtupciul (chiesadarul) era arhivarul 
domnului subordonat lui divan efendisi (secretarul divanului); 
muhurdarul era cel care punea pecetea pe actele domneşti; 
icioglanii erau  pajii sau copiii de casă ai domnului, recrutaţi 
dintre fiii de boiernaşi sau dintre slujitorii de la curte şi care îl 
serveau pe domn în orice împrejurare. 

Majoritatea dregătoriilor amintite au fost instituite în a doua 
jumătate a secolului XVIII şi la începutul secolului XIX din 
dorinţa, repetăm, a domnilor de a crea cât mai multe funcții şi 
titluri care să aducă venituri şi să-i poată mulţumi pe cei 
interesați, în special categoria negustorilor care nu puteau 
deţine funcţii dacă nu aveau boierii, adică titluri, în baza cărora 
să deţină o dregătorie cât de mică. 

Din cele prezentate se poate constata că dregătoriile din 
Țara Românească şi Moldova, deşi au purtat deseori aceleaşi 
nume, nu au fost identice, ci asemănătoare, iar în unele cazuri 
dregătoriile dintr-un stat nu se regăseau în celălalt. Pe de altă 
parte, dregătoriile au exprimat, deopotrivă, influențele externe — 
care nu au fost numai sud-dunărene şi bizantine — şi nevoile 
interne, dar şi o modă a timpului marcată de epocă şi 
conjuncturile politice internaţionale. 

V. ORGANIZAREA BISERICEASCĂ ÎN EVUL MEDIU 


În ce priveşte organizarea bisericii în spaţiul românesc, 
aici creştinismul pare să fi pătruns din două direcţii: din sud, prin 
intermediul Bizanțului, şi din vest, prin intermediul Romei. De 
aceea, în momentul întemeierii statelor româneşti şi după 
aceea, catolicismul şi ortodoxia s-au confruntat permanent 
pentru a-şi impune controlul asupra românilor. Din secolele XII- 
XIII catolicismul va fi mai puternic în Transilvania şi mai slab 
repre-zentant în Țara Românească şi Moldova, în timp ce 
ortodoxia va fi mai puternică în Țara Românească şi Moldova, 
iar în Transilvania ea va fi bine reprezentată doar în rândul 
românilor, motiv pentru care vom încerca să prezentăm separat 
evoluția organizării religioase pe confesiunile care s-au 
manifestat la noi. 


1. Catolicismul. În condiţiile în care Ortodoxia era 
combătută de regii unguri la ordinul Romei, doar organizarea 
catolicismului se va impune oficial, până în secolul XVI, în 
Transilvania şi în Regatul Ungariei. Această organizare a 
cuprins două forme. Una a fost specifică lumii maghiare şi 
secuilor, ca şi unei părți a românilor, iar cealaltă a aparținut 
doar saşilor. Ordinele călugăreşti erau subordonate direct 
suveranului Pontif, ca şi Inchiziția (Tribunalul Bisericii). 

Dintre ordinele călugărești civile care au funcţionat în 
secolele XII-XIII în Transilvania enumerăm: dominicanii, predi- 
catorii (Franciscanii), cistercienii, eremiţii, minoriţii. Din secolul 
XVI s-au impus tot mai mult iezuiţii, care s-au menţinut până în 
secolul XIX. Ordinele militaro-călugăreşti au aparținut Ioaniților, 
Templierilor şi Teutonilor. Ele s-au aflat în Transilvania în 
secolele XII —XV, după care s-au retras alungaţi de regii 
maghiari, desființaţi, ori la ordinul Papei. loaniţii s-au retras la 
ordinul Papei, Teutonii au fost alungaţi de regele Andrei al Il- 

lea, iar Templierii au fost desființaţi de Papă la cererea regelui 
Franţei. Dintre abaţiile (mănăstirile) lor, cele mai cunoscute au 
aparținut Ioaniților şi Templierilor şi au fost organizate după 
modelul abației de la Ciîteaux (Franţa), ele ființând la Igriş 
(Arad) şi Cârța (Făgăraş). 

Episcopia Transilvaniei a fost înființată la 1111, când 
apare la martori un „Simion al Transilavaniei”, dar a fost 
organizată pe la 1138-1139, când era păstorită de „Baranus 
episcopus Ultra-silvanus”. Noua dieceză avea jurisdicție asupra 
întregii Transilva-nii. Până la venirea saşilor şi organizarea lor 
religioasă, a fost subordonată arhiepiscopului de Calocea, apoi 
celui de Strigoniu şi a avut sediul la catedrala Sfântul Mihail din 
Alba lulia. S-a încercat extinderea jurisdicției ei şi peste munți, 
atât direct, cât şi prin numirea unor episcopi sufragani, din 
dorința de impunere a catolicismului printre români. Până la 
Reformă a fost autonomă faţă de puterea laică şi şi-a menţinut 
parțial acest statut şi după aceea. In fruntea ei se găsea 
episcopul Transilvaniei, care rezida la Alba lulia în catedrala 
Sfântul Mihail. Acesta era numit de Papă la propunerea regelui 
sau a arhiepiscopului căruia i se subordona direct. Până în 
secolul XIII a fost subordonat arhiepiscopului de Calocea, apoi 
va trece în subordinea celui de Strigoniu. In plan religios 
depindea de scaunul papal. 

Nu putea fi judecat de nici o instanţă laică, indiferent de 
vină. Nu putea fi destituit decât de Suveranul Pontif care, mai 
întâi, îl suspenda şi ordona o anchetă, urmată apoi de judecată. 
Dacă Tribunalul Bisericii îl găsea vinovat, era osândit, putând fi 
şi excomunicat. În plan laic, episcopul era un baron al regatului. 
Funcţia religioasă îi dădea dreptul să facă parte din Consiliul 
regelui. În timpul angevinilor a ocupat locul doi între episcopi. 

Deşi nu avea autoritate asupra ordinelor călugăreşti, se 
putea ocupa de ele cu acordul Romei. Prezida conventurile şi 
capitlurile, confirma preoţi, diaconi, arhidiaconi, decani, prepoziți 
cu acordul arhiepiscopului ori al Papei. Făcea propuneri pentru 
acordarea de prebende (Slujbe, funcţii), diaconate sau 
arhidiaconate, dar numirile se făceau doar de Papă sau de 
nunțiul (trimisul) papal. După 1330, episcopul şi-a extins 
autoritatea şi asupra saşilor spre nemulțumirea acestora. 

Asistat de convent sau capitlu, de abati (stareţi) ori de 
Inchiziție (Tribunalul Bisericesc), putea face judecăţi în pricini 

religioase, hotăra interdictul sau excomunicarea. Fixa dijmele 
pentru biserică. Putea ataca hotărârile laice inclusiv ale regelui 
prin apeluri la Sfântul Scaun sau la Sfântul Oficiu (Inchiziția). 
Ca nobil laic era obligat la slujba militară faţă de rege. Bunurile 
şi domeniile sale nu puteau fi confiscate de rege, ele rămânând 
în patrimoniul Bisericii. Prin abuz, episcopii Transilvaniei i-au 
impus la dări în bani şi în natură pe români care, în marea lor 
majoritate, erau ortodocşi. Episcopul se afla pe o poziţie 
superioară faţă de voievod şi comiti datorită puterii spirituale cu 
care fusese învestit. 

Prepoziturile erau asemănătoare episcopiilor sufragane 
(subordonate altor episcopii, fiind create după criterii de impor- 
tanţă, funcţiile fiind deţinute de abați-stareți care aveau calitatea 
de episcopi sufragani, adică votanti). Prepozitura a reprezentat 
forma superioară de organizare religioasă a saşilor până la 
Reformă. Înființată în 1191, prepozitura saşilor, cu sediul la 
Sibiu, depindea numai de Roma, întărindu-se astfel autonomia 
saşilor spre nemulțumirea nobilimii şi clerului din Ungaria. In 
timpul lui Andrei al Ill-lea (1291-1300), drepturile ei au început 
să fie încălcate de episcopii unguri. Papa loan al XXII-lea a fost 
acela care a transferat drepturile Suveranului Pontif asupra 
prepoziturii către arhiepiscopii de Strigoniu. Treptat, ea a trecut 
sub autori-tatea episcopului Transilvaniei. Aşa cum a fost 
organizată la început şi a continuat să rămână, ea a reprezentat 
cea mai înaltă instanţă religioasă a saşilor. In rândurile saşilor 
au fost create trei prepozituri: la Sibiu (1161-1180); prepozitura 
teutonilor sau a Bârsei (1212); prepozitura Bistriţei (1250). 

Prepoziții (episcopii sufragani) aflaţi în fruntea lor erau 
aleşi de Universitas Saxonum din rândurile preoţilor — de 
asemenea aleşi — fiind confirmaţi mai întâi de Papă, apoi de 
arhiepiscopii de Strigoniu şi, în final, de episcopii Transilvaniei. 
Prepoziţii confirmau decanii aleşi de adunările scaunale, după 
care raportau Papei. Se bucurau de aceeaşi autoritate ca şi 
episcopii, putând arunca afurisenia şi interdictul în diecezele lor. 
Puteau funcţiona şi ca instanțe supreme, motiv pentru care 
saşii, până la pierderea autonomiei, nu au apelat decât rareori 
la judecata regelui. 

Arhidiaconatele erau asemănătoare  protopopiatelor 
româneşti şi decanatelor săseşti. Au reprezentat o creație a 
bisericii ungare, cu acordul Romei, pentru eparhiile mai întinse 
şi pentru a-i catoliciza mai uşor pe români. Registrul de socoteli 

al lui Raimundo de  Bonoifatto atestă existența unor 
arhidiaconate cu foarte puţine parohii, cum au fost cele de 
Hunedoara, Alba şi Caraş. Existenţa lor a permis Bisericii şi 
regelui să-i controleze pe secui şi să tempereze puterea 
nobililor din Transilvania. 

Numirile de arhidiaconi se făceau de către Papă sau de 
legatul (trimisul) său la propunerea episcopilor, arhiepiscopilor 
şi a regelui. Deşi arhidiaconii nu s-au implicat în procesele laice, 
au fost citați uneori ca martori sau ca întăritori ai actelor. Luau 
parte atât la adunările comitatelor, cât şi la cele generale. 
Aveau drept de afurisenie şi de interdict, dar îl foloseau numai 
cu aprobare. Erau scoşi cu totul de sub jurisdicţia laică, 
indiferent de natura acuzațiilor ori a părţilor implicate. Erau 
chemaţi să participe la procesele de erezie şi la adunările 
conventurilor. Nu ştim dacă prezenţa lor la ultimele era un 
drept, un privilegiu, o obligaţie sau o invitaţie. 

Diaconatele erau subordonate arhidiaconatelor. Diaconii 
răspundeau de un număr de parohii — între cinci şi opt parohii — 
sau puteau constitui o parohie mare, unde slujeau mai mulţi 
preoți. Diaconii aveau acelaşi statut şi aceleaşi obligaţii ca şi 
arhidiaconii. Făceau parte din clerul înalt şi din rândurile lor se 
recrutau ierarhii — prepoziții, episcopii, arhiepiscopii, legaţii. Unii 
diaconi îndeplineau şi slujba de duhovnici sau capelani ai 
regelui şi ai reginei, poziție extrem de importantă, care le 
permitea să se amestece în problemele laice, mai ales în 
politică. 

Decanatele erau deopotrivă unități administrative 
bisericeşti şi instanțe religioase la nivelul scaunelor, compuse 
din zece parohii. Instanțtele decanale erau superioare celor 
laice. Decanii erau aleşi de adunarea scaunală şi confirmaţi de 
prepoziţi şi Papă. Au fost şi cazuri când ei au fost numiţi direct 
de către Roma. Intre cele mai cunoscute decanate au fost: 
Braşov, Cisnădie, Tălmaciu, Cristian, Şeica Mare, Sebeş, 
Orăştie, Satu Mare, Rodna. 

După ce saşii şi-au pierdut libertatea religioasă, s-a 
încercat numirea decanilor de către rege, chiar şi de către 
voievod, ei fiind asimilați nobililor castelani. Ajungându-se la 
tulburări ca acelea din 1331-1334, Carol-Robert de Anjou a 
renunţat la acest sistem. S-a încercat apoi numirea decanilor de 
către episcopi, dar Avignonul a restabilit sistemul alegerii lor în 
adunări şi confirmarea lor de către Papă. In final, decanatele au 

sfârşit prin a fi asimilate capitlurilor, având aceleaşi drepturi şi 
atribuții. 

Capitlurile funcționau pe lângă bisericile catedrale din 
dieceza Transilvaniei, fiind instanțe atât clericale, cât şi laice. 
Erau compuse din slujitori ai Bisericii desemnaţi de episcop, 
aleşi de călugări sau numiţi de Papă. Işi desfăşurau şedinţele în 
prezenţa nunțiului papal sau a trimisului episcopal, dar nu 
țineau seama decât de recomandările Papei. 

Îndeplineau funcţia de notari regali cu acordul Romei. În 
această calitate, legalizau, păstrau şi verificau autenticitatea 
actelor, eliberau copii legalizate. De asemenea, anchetau, 
audiau martorii, strângeau probe, făceau hotărnicii şi puneri în 
posesie. Deşi independente față de rege şi voievod, capitlurile 
au răspuns totdeauna favorabil cererilor acestora, dar nu şi 
cererilor comiţilor sau ale altor baroni. 

Conventurile se constituiau la nivelul marilor abații, cum 
erau Cluj-Mănăştur, Oradea, Igriş, Cârța. Membrii lor erau 
propuşi de călugări şi confirmaţi de Papă. Erau complet 
independente atât fată de episcopi şi arhiepiscopi, cât şi faţă de 
laici. Aveau aceleaşi atribuţii cu ale capitlurilor şi se verificau 
reciproc trimițând apoi rapoarte Papei. In perioada când dreptul 
canonic a dominat în Regatul Ungariei, capitlurile au jucat rolul 
unor instanțe superioare de care trebuia să ţină cont şi regele. 
Este ştiut că hotărârile Conventului de la Oradea, din 1208- 
1236, nu mai puteau fi atacate decât la Roma şi numai dacă nu 
fuseseră puse deja în aplicare. „Registrul de la Oradea” este 
dovada acestei situații. Din acea perioadă s-a instituit şi practica 
păstrării în sacristiile bisericilor şi mănăstirilor a actelor — copii şi 
originale — atât pentru Biserică, cât şi pentru laici. In Europa de 
Apus, această practică era mult mai veche, din secolele VIII-X 
şi chiar mai de mult în regatul franc. 

Din cele prezentate se poate observa că Biserica 
Romană, ca peste tot în Europa de Apus, deţinea poziții 
importante în Regatul Ungariei, fiind singura instituţie care se 
sustrăgea aproape total autorităţii laice şi chiar îşi impunea 
controlul asupra acesteia. Normele sale juridice fuseseră, în 
secolele XI-XIII, dominante în regat şi oricând puteau să le 
înlocuiască pe cele laice. Prin pedepsele spirituale — afurisenia, 
interdictul şi excomunicarea —, Biserica s-a impus cu uşurinţă 
în faţa regelui şi a baronilor săi. Sistemul de dublă subordonare 


151 


a episcopilor, care le dădea dreptul să facă parte din Consiliul 
regal, a permis Suveranului Pontif să dirijeze politica Ungariei în 
folosul Bisericii, aşa cum proceda şi în celelalte state europene. 

Acest sistem nu era propriu doar catolicismului. El ţinea de 
reguli mai vechi impuse de religie puterii temporale. Spre 
nemul-țumirea laicilor, Biserica a urmărit în permanenţă să-i 
domine şi să-i controleze, ajungând deseori la conflicte cu 
puterea temporală. Conflictul Bisericii Romane cu Ortodoxia, 
pentru întâietate şi „unitate”, ca şi conflictele catolicismului cu 
alte religii au impus nu o dată obiectivele politico-militare ale 
Occidentului în estul Europei ori în alte regiuni, cu urmările 
cunoscute. 

In timpul dinastiei angevine, din dorința de a contracara cu 
orice preţ ortodoxia şi pentru a-i forța pe români să treacă la 
catolicism, Roma a cerut lui Ludovic | să instaureze sistemul 
„bise-ricii recepte” (oficiale). Prin diplomele din 1365-1366, când 
a fost legată calitatea de nobil de apartenenţa la catolicism, s-a 
urmărit tocmai atragerea românilor la confesiunea romană. 
Acest lucru nu a reuşit datorită evenimentelor politico-militare 
de la sud şi est de Carpaţi, care au permis menţinerea 
ortodoxiei în Transilvania. 

In Țara Românească, unele vârfuri ale boierimii, inclusiv 
primii Basarabi, pare să fi fost catolici, judecând după unele 
acte papale. După 1330, orientarea Basarabilor către ortodoxie 
a stâr-nit, cum era şi firesc, reacția Romei, care nu dorea să 
piardă terenul pierdut. Intemeierea mitropoliei ortodoxe a Ţării 
Româ-neşti în 1359, dublată la 1370 de crearea Mitropoliei 
Severinului, a însemnat pierderea luptei de către Roma. Deşi în 
1381 va fi creată o episcopie catolică a Ungrovlahiei, 
dependentă de episcopia Transilvaniei, catolicismul în Tara 
Românească va fi slab reprezentat, restrângându-se la 
elementele maghiare şi săseşti aflătoare în Țara Românească 
în vreme ce marea majoritate a populaţiei era ortodoxă. 

In Moldova, unde Roma a acţionat prin intermediul 
Ungariei şi Poloniei, catolicismul a fost mai bine reprezentat şi 
în 1370 s-a organizat episcopia catolică de la Baia, mutată apoi 
la Siret, dependentă de episcopii polonezi. Treptat, însă, şi aici 
catolicismul a slăbit şi s-a restrâns în comparaţie cu avântul 
ortodoxiei, dar a fost ceva mai bine reprezentat în rândurile 
populaţiei faţă de Țara Românească. 

2. Reforma. După 1520, ideile Reformei iniţiate de Luther 
şi Calvin au pătruns şi în Transilvania, amenințând serios 
poziţiile deţinute până atunci de catolicism. Luteranismul sau 
evan-ghelismul a reprezentat prima confesiune reformată din 
Transilva-nia care s-a răspândit rapid în rândurile saşilor, dar şi 
ale unor nobili unguri. Noua confesiune a fost oficializată în 
urma hotărârii Universităţii săseşti din 1550 şi a apărut astfel o 
nouă religie recepta. La scurt timp s-a impus în rândurile 
populaţiei maghiare ca/vinismul, care a fost oficializat în 1564. 
Atât luteranismul, cât şi calvinismul au urmărit atragerea 
populaţiei româneşti din Transilvania şi de peste munți, cele 
două confesiuni grăbind trecerea la adoptarea limbii române ca 
limbă de cult şi de cancelarie în locul celei slavone. In rândurile 
populației maghiare sărace s-au dezvoltat alte curente ale 
Reformei care în 1579 au dus la apariţia unei noi confesiuni 
unitarianismul, recunoscută şi ea oficial alături de celelalte. In 
ce privea catolicismul, acesta s-a menţinut mai ales în rândurile 
secuilor şi, deşi a rămas religie recepta între 1556-1716, 
poziţiile sale au fost serios periclitate de /uteranism şi calvinism. 
Deşi nu era religie recepta, ortodoxia îşi consolidase pozițiile în 
Transilvania, adepţii săi fiind mai numeroşi decât catolicii. 

După încorporarea Transilvaniei la Imperiul Habsburgic 
(1689), autorităţile austriece au urmărit restabilirea poziţiilor 
catolicismului şi atragerea românilor de partea Romei sub forma 
„Bisericii unite” sau greco-catolice, formă utilizată încă din 
secolul XVI de către Roma în Regatul Poloniei. „Unirea” cu 
Roma a unei părți a românilor transilvăneni nu a avut efectele 
scontate nici pentru români, nici pentru autorităţile austriece, 
care au continuat să se sprijine pe nobilimea maghiară şi 
patriciatul săsesc, adepte ale ca/vinismului şi luteranismului. 
Totuşi, crearea confesiunii greco-catolice (1698) a avut o 
însemnătate deosebită pentru români. Prin intermediul acestei 
confesiuni au fost create şcoli româneşti confesionale şi s-a 
creat o intelectualitate românească în Transilvania care se va 
afirma la finele secolului XVIII şi începutul secolului XIX prin 
intermediul „Şcolii ardelene”. 

După consolidarea stăpânirii austriece în Transilvania în 
urma războiului „curuţilor” şi ridicarea Principatului Transilvaniei 
la rangul de Mare Principat al Ardealului (1735) au fost recon- 
firmate confesiunile recepte aşa cum fuseseră stabilite anterior 

şi 

s-a recunoscut acest drept şi bisericii greco-catolice, în vreme 
ce ortodoxia va fi considerată doar o „confesiune tolerată” 
(edictul de toleranţă din 1759), chiar dacă din 1761 va fi numit 
un episcop ortodox al Transilvaniei, dar de origine sârbă pentru 
a preveni suspiciunile nobililor. Cu toate eforturile Habsburgilor 
de a restabili catolicismul în Transilvania şi Ungaria, 
confesiunile reformate s-au menținut şi au continuat să joace un 
rol important în Dietă şi în viața social-economică, influențând 
astfel deciziile politice ale Vienei chiar dacă acestea nu erau pe 
placul ei. 


3. Ortodoxia a fost confesiunea populaţiei majoritare din 
spaţiul românesc. Obligată la defensivă din secolul XII, mai ales 
în Transilvania, ortodoxia s-a menţinut în rândurile românilor de 
peste munţi. După organizarea Țării Româneşti şi obţinerea 
independenței şi fată de regatul maghiar, Alexandru Basarab a 
inițiat procesul de organizare instituţională a ortodoxiei. După mai 
multe cereri adresate Patriarhiei din Constantinopol, aceasta a 
fost de acord în mai 1359 să accepte mutarea mitropolitului 
lachint de la Vicina în Țara Românească, fiind astfel organizată 
Mitropolia Țării Româneşti cu sediul la Curtea de Argeş. A 
urmat, în 1369-1370, întemeierea unei a doua mitropolii, numită 
a Severinului, în frunte cu mitropolitul Antim (1370-c. 1381). 
Noua mitropolie nu a ființat decât până în 1403, când s-a revenit 
la o singură mitropolie. Conform înțelegerilor iniţiale, Mitropolia 
Țării Româneşti era dependentă de Constantinopol, care numea 
pe ierarhi fără amestecul domnilor. Ulterior s-a ajuns la o formulă 
nouă. Domnii numeau ierarhii, care erau apoi hirotoniți de 
Patriarhie. Prin întemeierea Mitropoliei Țării Româneşti, 
Patriarhia urmărise recăpătarea influenței pierdute în 
Transilvania şi Ungaria, acordând mitropolitului muntean titlul de 
„a toată Ungaria”, apoi doar pe cel de „exarh al Plaiurilor”, adică 
al Transilvaniei. 

Mitropolia a rezidat la Argeş până la începutul secolului 
XVI, când s-a mutat la Târgovişte, unde era şi Curtea 
domnească, pentru ca din secolul XVII ea să aibă reşedinţa la 
Bucureşti, acolo unde rezidau şi domnii. 

După 1370 s-a trecut la organizarea monahismului de rit 
bizantin, conform normelor mişcării isihaste iniţiate la Athos şi 
introduse la noi de călugărul Nicodim, ctitorul mănăstirilor 

Vodița, Tismana (1372-1376) şi Prislop în Transilvania. În 1386- 
1388 au fost ctitorite mănăstirile Cotmeana şi Cozia, numărul 
acestora sporind în timpul domniilor lui Mircea cel Bătrân şi ale 
urmaşilor săi. Din secolul XV, domnii munteni au adoptat o 
politică de protecţie a ortodoxiei din Balcani şi din Imperiul 
otoman, care s-a perpetuat pe tot parcursul evului mediu şi care 
s-a concretizat în importante danii în bani şi în natură către 
marile centre religioase de la Athos, Constantinopol, lerusalim, 
Alexandria şi din alte părți, iar din secolul XVII prin închinarea 
majorităţii mănăstirilor interne unor centre monahale şi ierarhice 
din afară, cu consecinţe în plan social-economic, dar şi politic. 

In timpul lui Radu cel Mare (1495-1508), prin venirea în 
Țara Românească a fostului patriarh Nifon, s-a trecut la 
reorganizarea Bisericii muntene. Au fost inființate episcopiile de 
la Râmnicu Vâlcea şi Buzău, iar mănăstirile importante — 
Tismana, Cozia — au devenit stavropighii (dependente direct de 
Patriarhie). Stareţii lor au primit titlul de arhimanariți, devenind 
locţiitorii episcopilor în funcţie. Incă de pe vremea lui Vladislav | 
(1365-c.1377), mănăstirile muntene primiseră dreptul de 
samovlastie, adică erau autonome în ce privea organizarea 
internă şi laicii nu se puteau amesteca în hotărârile obştei 
călugărilor. Acest drept a fost însă deseori încălcat de domni şi 
boieri, ca şi de călugării greci prezenţi în ţară din secolul XVI şi 
a fost nevoie ca, periodic, domnii să reafirme dreptul de 
samovlastie al mănăstirilor, anulând alegerile şi hotărârile 
abuzive şi amenințând cu blestemul şi afurisenia pe cei care ar 
fi continuat să încalce hotărârile lor. 

In secolul XVII a fost creată episcopia, apoi mitropolia 
Proilavului sau a Brăilei, care avea jurisdicție în raialele turceşti 
de la Dunăre, în raiaua Tighinei şi în Bugeac şi care a fost 
desființată la începutul secolului XIX. La finele secolului XVII 
(1784), a fost înființată Episcopia Argeşului şi s-a pus problema 
creării unei arhiepiscopii la Târgovişte, dar la opoziţia Mitropoliei 
proiectul a fost amânat şi apoi abandonat. 

Din punct de vedere social-politic, la începuturile Țării 
Româneşti, ierarhii munteni şi stareţii participau la viaţa politică, 
la fel ca în celelalte state europene. Din vremea lui Mircea cel 
Bătrân, această implicare în politică a clerului a încetat. 
incercarea lui Nifon de a se amesteca în politica ţării a dus la un 
conflict între el şi domnul Radu cel Mare, soldat cu plecarea lui 

Nifon din ţară, nu înainte de a-l afurisi pe domn şi a arunca 
anatema (blestemul) asupra ţării, în special asupra boierilor. 
Abia din a doua jumătate a secolului a XVI, clerul revine în viaţa 
politică, fiind implicat în unele probleme interne. Din secolul 
XVII, prezenţa clericilor în sfat devine constantă, iar în secolul 
XVIII mitropolitul ajunge să prezideze Sfatul domnesc şi 
Divanul, tradiţia păstrându-se până la mijlocul secolului XIX. În 
calitatea lor de stăpâni absoluți, domnii munteni s-au ferit să 
implice clerul în viața politică pentru a nu le fi micşorată puterea 
şi pentru a nu putea fi controlaţi. Pe măsură ce puterea lor a 
scăzut datorită instituirii controlului facţiunilor şi dregătorilor 
asupra domniei, clerul a profitat de situaţie pentru a reveni în 
viața politică şi pentru a obţine drept de jurisdicție, inclusiv în 
probleme laice, situaţie confirmată prin codul juridic Indreptarea 
legii din 1652. 

In Țara Românească, mănăstirile şi bisericile au jucat un 
rol important sub aspectul culturii şi al educației. Aici s-au 
înființat primele tiparnițe (Dealu — 1508) şi au apărut primele 
tipărituri şi tot aici s-au înființat primele şcoli, mai întâi pentru 
cler şi fiii de boieri şi de domni, apoi şi pentru fiii târgoveților 
bogați. Asemenea şcoli, patronate de domni şi chiar de unii 
boieri, s-au înființat pe lângă biserici şi mănăstiri din 
Câmpulung, Târgovişte, Bucureşti, Buzău, Râmnic şi Craiova. 
In ce priveşte tipografiile, în secolele XVII-XVIII au ființat la 
mănăstirile din Câmpulung, Târgovişte, Dealu, Govora, Râmnic, 
Snagov, Căldăruşani, Plum-buita, Bucureşti, Văcăreşti, Buzău 
şi în alte părţi, numărul lor sporind în secolul XVIII. 

In Moldova, unde influențele catolice au fost mai puternice 
şi de lungă durată, ortodoxia s-a organizat mai târziu şi în 
condiţii diferite fată de Țara Românească. Întemeiată după 
1376, cu sprijinul mitropolitului Haliciului, Mitropolia Moldovei a 
reprezentat un act de voinţă politică internă, ceea ce a dus la un 
conflict cu Bizanțul. Patriarhii de la Constantinopol au încercat 
de mai multe ori să numească ierarhi greci în locul lui Iosif şi al 
lui Meletie şi nu au recunoscut organizarea bisericească a 
Moldovei decât târziu în timpul domniei lui Alexandru cel Bun 
(1400 — 1432) în urma intervenţiei de mediere a lui Mircea cel 
Bătrân (1401-1402). Şi aici însă s-a ajuns la aceeaşi situație ca 
în Ţara Românească, în sensul că ierarhii vor fi numiţi de domn 
şi vor fi hirotoniți la Bizanţ. In secolul XV au fost organizate 

episcopiile de Rădăuţi şi Roman, iar în secolul XVI Episcopia 
Huşilor. Anterior, la 1401, Alexandru cel Bun a permis 
înființarea unei episcopii armene la Suceava, datorită numărului 
mare de armeni prezenţi în Moldova. In afara episcopiilor 
menţionate, şi Neamţul a jucat un rol important între ierarhi, 
arhimandritul de acolo fiind socotit un fel de vicar de episcop 
(locţiitor). Sediul Mitropoliei Moldovei a fost mai întâi la 
Suceava, unde era şi reşedinţa domnului. Din secolul XVII s-a 
mutat la laşi, unde a rămas până la Unirea din 1859. 

In pofida influențelor catolice, apoi şi a husitismului, 
ortodoxia a câştigat tot mai mult teren în Moldova, primind 
influențe şi din Țara Românească ori din Rusia. Totuşi, aici 
frământările religioase au fost destul de puternice până în 
secolul XVI, datorită opoziţiei catolicismului, dar şi influențelor 
Reformei, iar oscilarea unor domni între ortodoxie, catolicism 
sau calvinism a accentuat asemenea frământări şi a determinat 
Patriarhia să amâne recunoaşterea titlului de domn pentru 
voievozii moldoveni până în a doua jumătate a secolului XVI. 

In ce priveşte organizarea monahală, aceasta pare să se fi 
realizat în urma influențelor din Țara Românească, primele 
mănăstiri fiind Bistriţa şi Neamţ, la începutul secolului XV, 
urmate de Probota, Moldoviţa, Putna şi Voroneţ. Ca şi în Țara 
Românească, şi în mănăstirile din Moldova s-a aplicat principiul 
samovlastiei, care a fost încălcat de domni şi boieri în mai multe 
rânduri. De asemenea, voievozii moldoveni au făcut danii 
importante unor mănăstiri de la Athos, iar din secolul XVII şi aici 
s-a practicat pe scară largă închinarea mănăstirilor interne către 
marile lavre monahale sau centrele ierarhice importante. La 
mijlocul secolului XVII, Vasile Lupu s-a afirmat ca un ocrotitor al 
ortodoxiei din Imperiul otoman şi ajunsese să condiţioneze chiar 
politica Patriarhiei din Constantinopol. 

Spre deosebire de Țara Românească, în Moldova clerul s- 
a implicat în viaţa politică ierarhii, controlând voievozii şi domnii 
şi conducând Sfatul domnesc sau Divanul. Mai mult, ei aveau 
drept de jurisdicție în eparhiile lor, puteau strânge dări şi puteau 
face danii, situaţie inexistentă în Țara Românească. 

Şi în Moldova, mănăstirile au jucat un rol cultural 
important, Bistriţa, Neamţ, Putna şi Dragomirna devenind 
adevărate centre de copiat manuscrise şi de miniaturistică, 
unele din exemplarele realizate aici devenind adevărate valori 

ale artei medievale europene. Începând cu secolul XVII, 
activitatea tipografică s-a dezvoltat în Moldova şi apoi cea 
cărturărească. La aceasta au contribuit şi eforturile unor domni 
care au aderat la Reformă, aşa cum a fost Despot vodă, care a 
întemeiat o şcoală la Cotnari. De asemenea, în dezvoltarea 
tiparului şi a învățământului un rol important l-a avut mitropolitul 
Petru Movilă al Kievului, descendent al familiei Movileştilor . 

lerarhii moldoveni şi-au extins activitatea şi la românii de 
peste munţi chiar dacă nu primiseră un titlu oficial de la 
Constan-tinopol, dar se bucurau de protecţia voievozilor şi 
domnilor în scaun, activitatea lor fiind mai intensă în a doua 
jumătate a secolului XV şi în secolul XVI. 

Din punct de vedere arhitectural, Ţara Românească s-a 
orientat spre modelele bizantine şi sud-slave peste care s-au 
suprapus forme interne din care s-a născut, în secolele XVI- 
XVIII, un stil „românesc” specific arhitecturii religioase din 
Muntenia şi Oltenia. In Moldova, influențele catolice venite din 
Transilvania şi Polonia şi-au pus amprenta asupra arhitecturii 
religioase, dar şi aici au apărut forme proprii, specifice 
bisericilor şi mănăstirilor din Moldova. Este de reţinut că un 
aspect aparte l-a constituit pictura religioasă moldovenească, 
care a evoluat după canoanele bizantine şi a atins apogeul în 
secolele XV-XVI prin decorarea exterioară a unor biserici şi 
mănăstiri precum Voroneţ, Humor, Putna, Moldoviţa, Suceviţa — 
picturi care, ca şi miniaturile, se înscriu în patrimoniul artistic şi 
cultural al civilizaţiei europene medievale. 

In Transilvania a existat o organizare religioasă de tip 
ortodox încă din secolele X-XI, evident, sub controlul Bizanțului. 
Se ştie că au existat episcopii sau mitropolii ortodoxe cu ierarhi 
greci la Morisena şi Alba lulia, atestate din secolul XI. La 
începutul secolului XIII, Papa vorbea de o episcopie grecească 
aflată pe moşia unui „cneaz Bâlea” (1204). In aceeaşi perioadă 
sau ceva mai devreme, în Făgăraş existase o organizare 
religioasă ortodoxă — o mănăstire ori o episcopie — desființată 
de venirea călugărilor cistercieni, care au fondat abația de la 
Cârța. Din secolul XIII sau începutul celui de-al XIV-lea datează 
primele biserici româneşti din piatră aflate în zona Hațegului la 
Densuş, Strei, Sântămăria Orlei, Streisângiorgiu şi în alte părţi 
din sudul Transilvaniei. Numărul acestora a sporit în secolul 
XIV, după întemeierea Țării Româneşti. De asemenea, biserici 

ortodoxe, în special din lemn, au existat din secolul XIV în 
Maramureş, la Cuhea, Giuleşti, Peri, numărul lor sporind în 
regiunile mărginaşe ale Transilvaniei şi în Banat sub influenţa 
ortodoxiei din Țara Românească şi Moldova ori a celei din 
lumea slavă. 

In 1391, mănăstirea din Peri a devenit o stavropighie, 
stareţii de aici îndeplinind rolul unor adevărați episcopi pentru 
românii din Maramureş. La Râmeţ (Alba) exista pe la 1376 un 
episcop Ghelasie iar în jurul anului 1456 este amintit un alt 
ierarh, loan, care avea sub jurisdicție românii din părțile 
Hategului şi din Banat. In ce priveşte Țara Făgăraşului, după 
intrarea acesteia în componenţa Țării Româneşti, organizarea 
religioasă s-a făcut în ritul ortodox. Acelaşi lucru s-a petrecut şi 
cu românii din Țara Bârsei şi din Şcheii Braşovului, unde domnii 
munteni au ctitorit biserica „Sfântul Nicolae” folosită şi ca 
necropolă domnească şi boierească. 

In secolul XV, încercările voievozilor moldoveni şi ale 
domnilor munteni de a organiza eparhii ortodoxe în Transilvania 
s-au înmulţit. Potrivit lui Nicolae lorga, centre eparhiale 
ortodoxe ale românilor şi slavilor din Transilvania şi Maramureş 
au fost, în ordine cronologică: exarhii şi egumenii de la 
mănăstirea „Sfântul Mihail” din Perii Maramureşului, între 1391- 
1494; episcopii de Vad între 1523-1550; episcopii români de 
Muncaciu la 1600-1614, după care au urmat episcopi ruşi până 
la 1688. După 1570, Episcopia de Vad şi Maramureş se va 
reorganiza în Episcopia de Ardeal şi Maramureş sau pentru 
Ardealul de Sus. Existenţa acestei noi episcopii se va încheia în 
1631 când a fost anexată de mitropolitul Ardealului Ghenadie 
Brad, dar ierarhi nerecunoscuţi de către autorități au continuat 
să funcţioneze până la sfîrşitul perioadei pe care o analizăm, 
şirul lor putându-se urmări până la 1869 când a fost înființată 
Episcopia de Gherla. La 1456 este menţionat episcopul ortodox 
loan de Caffa rătăcitor prin Transilvania. Intre 1489-1538 sunt 
menționați episcopii români de la Feleac, lângă Cluj, cu numele 
Marcu, Daniil şi Petru. 

Spre deosebire de Țara Românească şi Moldova, în 
Transilvania s-a dezvoltat instituția  protopopiatului, 
asemănătoare arhidiaconatului şi decanatului, dar protopopii 
români aveau drepturi episcopale putând hirotonisi preoți. Aşa, 
de pildă, în perioada 1503-1648, au funcţionat la Segheşti pe 

Crişuri şase protopopi cu drepturi episcopale, din care doi au 
fost calvinizanţi datorită politicii duse de principii Transilvaniei 
de a-i atrage pe români la Reformă. Alţi protopopi cu drepturi 
episcopale au fost cei de Hunedoara şi Haţeg, amintiţi între 
1506-1659. Între 1557-1562 s-a încercat organizarea unei 
episcopii ortodoxe la Geoagiul de Sus, ierarhii fiind recunoscuți 
de Izabela Zápolya. 

Din dorința de a-i atrage pe români la Reformă, între 
1566-1577 s-a încercat organizarea unei episcopii calvine a 
românilor din toată Transilvania, care a funcționat între 1566- 
1577 avându-i ca titulari pe Gheorghe de Sângiorz şi Pavel de 
Turda, după care ortodoxia, deşi nerecunoscută oficial, s-a 
impus, datorită împrejurărilor politico-militare, prin episcopii 
ortodocşi _hirotoni-siți la Pečs sau în Țara Românească şi 
Moldova. Inceputul acestei episcopii ortodoxe de la Alba lulia s- 
a făcut în 1571 prin recunoaş-terea lui Eftimie de Neamţ. După 
1578, unii episcopi şi-au luat titlul de mitropolit, ca arhiepiscopul 
Ghenadie, în vreme ce la 1597-1599, în urma intervențiilor lui 
Mihai Viteazul, s-a înființat la Alba lulia o Mitropolie a Ardealului 
în frunte cu loan de Prislop, care va păstori cu întreruperi până 
în 1601-1602. Sediul acestei mitropolii româneşti, care s-a 
menţinut până în 1700, a funcţionat atât la Alba lulia, cât şi la 
Făgăraş (1652-1680), având între ierarhi personalităţi ca 
Simeon Ştefan (1643-1652) şi Sava Brancovici (1656-1683). 

Toate aceste încercări de organizare religioasă a 
românilor din Transilvania au exprimat nu numai legăturile cu 
fraţii lor de peste munți, ci mai ales stăruința lor întru ortodoxie, 
poate şi în „Biserica primară” anterioară schismei, pe care o 
moşteniseră dintr-o tradiţie bizantino-slavă înainte de 
impunerea definitivă a catolicismului. Păstrarea ortodoxiei, în 
pofida ofertelor tentante ale reformaţilor luterani şi calvini ori ale 
„unirii cu Roma, va determina în final guvernul de la Viena să 
accepte „sfătuirea” împărătesei în acordarea „Edictului de 
toleranţă” față de ortodocşi, dar avatarurile religioase ale 
românilor vor continua în perioada următoare, Viena căutând şi 
găsind noi soluţii pentru a bloca recunoaşterea confesiunii etniei 
majoritare, care ar fi pus în peri-col „echilibrul” stabilit încă din 
1437 prin Unio Trium Nationum. 

CONCLUZII 


Aflate în zona de contact dintre estul şi vestul Europei şi 
dintre Orient şi Occident, statele româneşti au primit, în mod 
firesc, influenţe din cele două direcţii şi în privința organizării 
instituționale. Datorită împrejurărilor politico-militare şi situaţiei 
etnice, influenţele occidentale au fost mai puternice şi mai bine 
conturate în Transilvania şi parţial în Moldova şi mai slabe în 
Țara Românească. 

Pe lângă aceste influențe s-au dezvoltat şi unele forme 
instituţionale originale, iar cele preluate de la vecini sau de la 
alte popoare au fost adaptate condiţiilor interne de dezvoltare 
ale fiecărui stat în parte. Este de reţinut că în Transilvania 
etniile existente — români, maghiari, saşi şi secui — au avut 
propriile forme instituţionale şi s-au bucurat multă vreme de o 
largă autonomie internă care le-a permis să le păstreze şi să le 
dezvolte pe tot parcursul evului mediu. Totuşi, au existat şi 
situații când etniile 
s-au influenţat reciproc, situaţie din care au rezultat instituții 
specifice doar Transilvaniei şi nu întregului regat maghiar. 

La sud de Carpaţi, influenţele occidentale au fost relativ 
puternice în secolul XIV, dar ele au slăbit treptat până la 
Reformă, fără a dispare cu totul. Perioada Reformei a 
reprezentat un prilej pentru saşi şi unguri de a-şi extinde 
influențele peste munţi, dând românilor prilejul să treacă la 
folosirea limbii române în biserică şi cancelarie şi să-şi 
adapteze unele instituţii la noile condiţii. Perioada dominaţiei 
otomane, în special epoca turco-fanariotă au însemnat sporirea 
influențelor orientale în Țara Românească şi preluarea unor 
instituții de la Poartă, fără a fi neglijate influențele moderne 
venite din Occident. 


165 


În Moldova, influenţele occidentale venite prin Transilvania şi 
Polonia s-au menţinut mai multă vreme — secolul XVI —, dând un 
caracter aparte organizării interne. Peste aceste influențe s-au 
suprapus cele munteano-sud-slave-bizantine şi cele orientale şi 
ruseşti, ceea ce a determinat crearea unor instituții unice acestui 
spaţiu. De aici diferenţele instituţionale, deşi în multe cazuri 
termenii sub care erau cunoscute au fost aceiaşi în Țara 
Românească şi Moldova. 

Şi în ce priveşte organizarea religioasă, au existat diferențe 
de la un stat la altul chiar în ce priveşte ortodoxia. Chiar dacă 
marea majoritate a românilor a optat pentru ortodoxie, ceea ce a 
constituit un factor de unitate a tuturor românilor, formele de 
organizare religioasă şi poziţia Patriarhiei fată de fiecare stat în 
parte au fost diferite. Merită subliniat că, deşi a fost multă vreme 
prigonită şi nerecunoscută oficial, ortodoxia s-a menţinut în 
Transilvania, iar în secolul XVIII autorităţile austriece au sfârşit prin 
a o tolera oficial, ceea ce, după părerea noastră, a echivalat cu o 
recunoaştere de facto a confesiunii majorităţii românilor ardeleni. 

Deşi am făcut doar o prezentare succintă a unor categorii 
de instituții medievale din spaţiul românesc, credem că am 
dovedit că între instituţiile din cele trei state nu se mai poate 
pune semnul egalităţii şi cu atât mai mult al identităţii, deşi 
unele erau aparent comune. Credem că am reuşit să 
evidenţiem, astfel, diversitatea formelor de organizare 
instituţională în cadrul unității de limbă, teritoriu şi religie a 
tuturor românilor. 

ÎNTREBĂRI 
PENTRU AUTOEVALUAREA STUDENȚILOR 


1. Ce sunt instituţiile şi când au apărut ele? 

2. Definiţi conceptul de instituție şi domeniul său de activitate. 

3. Care este geneza instituţiilor româneşti? 

4. In ce context au evoluat instituţiile româneşti? 

5. Care este stadiul studierii instituţiilor în istoriografia 
românească? 

6. Care sunt criteriile de clasificare a instituţiilor şi tipurile 
de instituții? 

7. Există un model unic de prezentare a instituţiilor? 
Comentati de ce. 

8. Care sunt unităţile administraţiei locale şi felul lor? 

9. Ce diferenţe apar între sat şi oraş? Comentati de ce. 

10. De ce organizarea instituţiilor româneşti locale din 
Transil-vania a fost diferită de cea a instituţiilor maghiarilor, saşilor 
şi secuilor? 

11. Care sunt unităţile  teritorial-administrative din 
Transilvania? 

12. De ce în Transilvania nu a existat o organizare 
teritorial-administrativă unitară? 

13. Ce diferențe apar între oraşele muntene şi cele 
moldovene? 

14. Prin ce se deosebesc județele muntene de ţinuturile 
moldovene? 

15. Ce asemănări şi deosebiri găsiți între conducătorii 
județelor şi ai ținuturilor? Cum explicaţi aceasta? 

16. Ce era voievodatul? 

17. Cum a evoluat instituția voievodatului în Transilvania 
comparativ cu Țara Românească şi Moldova? 

18. Ce rol a jucat instituția ducatului în Transilvania? 

19. Ce înţelegeţi prin conceptul de regnum Transilvaniae? 

20. Cum a apărut şi evoluat Principatul Transilvaniei? 

21. De ce au menţinut Habsburgii Principatul 
Transilvaniei? 

22. Cum s-a ajuns de la voievodat la domnie în Țara 
Românească? 

23. Ce caracter a avut domnia munteană şi de ce? 

24. Cum a evoluat instituția domniei în Moldova şi care au 
fost consecințele? 

25. Care sunt diferenţele dintre domnia munteană şi cea 
moldoveană? Cum le explicati? 

26. Ce era Consiliul domniei şi de unde a fost împrumutat 
modelul? 

27. Cum a apărut şi a evoluat Sfatul domnesc? Care erau 
componenţa şi atribuţiile lui? 

28. De câte feluri erau sfaturile şi ce caracter aveau ele în 
Țara Românească şi Moldova? 

29. Explicaţi geneza Dietei Transilvaniei. 

30. De ce românii nu au fost reprezentaţi ca nație în 
Dietă? 

31. Ce sunt facțiunile boiereşti şi nobiliare? Ce rol au jucat 
ele în Principatele Române? 

32. Care a fost perioada de apogeu a facţiunilor în Țara 
Românească şi ce consecințe a avut asupra domniei? 

33. De ce Adunarea Țării era o instituţie extraordinară fără 
un statut precis? 

34. Ce sunt dregătoriile şi care este geneza lor? 

35. De câte feluri sunt dregătoriile ? 

36. Evidenţiaţi diferenţele dintre dregătoriile de acelaşi fel 
din Țara Românească şi Moldova. 

37. De ce credeţi că a sporit numărul dregătoriilor şi al 
dregătorilor în secolele XVI-XVII? 

38. Care este geneza dregătoriilor apărute în secolele 
XVII-XVIII şi ce semnificaţie are aceasta? 

39. Care a fost confesiunea românilor şi ce caracter a avut 
ea? 

40. Cum a ajuns catolicismul să se instituie în Transilvania 
şi peste munţi? 

41. Ce rol au jucat instituţiile religioase în viaţa laică din 
Transilvania? 

42. Ce semnificaţie a avut Reforma pentru români”? 

43. Ce semnificaţie deosebită a avut organizarea 
religioasă ortodoxă a Țării Româneşti? 

44. Cum s-a creat şi a evoluat Mitropolia Moldovei până în 
secolul XV? 

45. Ce rol a jucat monahismul athonit în Țara 
Românească şi Moldova? 

46. Ce erau stavropighiile şi ce rol au jucat ele? 

47. Cum s-a implicat ortodoxia în viața politică a Principatelor 
Române şi cu ce consecințe? 

48. Cum a evoluat ortodoxia în Transilvania şi de ce? 

49. Care credeţi că este însemnătatea bisericii greco- 
catolice pentru români? 

50. Ce rol a jucat biserica în viața românilor din punct de 
vedere cultural-ştiinţific? 

